ލޯބިވާތީ އުފާ ދޭނަމޭ...\nފާތުމަތު ނީނާ (ލާރާ) 17 March 2016, 19:10\n(15 މާރޗް 2016 އާ ގުޅޭ)\n...އީތަންގެ ލޮލުން ފައިބައިގެން ދިޔަ ކަރުނައިން ރޭޝްމާގެ ހިތް މަޑުވެގެންދިޔައެވެ. އޭނާ އެތެރެއަށް ޖެހިލާ ދޮރޯށި އިހުނަށްވުރެ ބޮޑަށް ހުޅުވާލިއެވެ. އެ އިޝާރާތް ދަޢުވަތަކަށް އީތަންއަށް ފުދުނެވެ. އަވަސް އަވަހަށް ދެ ލޯ ފުހެލާފައި އެތެރެއަށް ވަނެވެ.\nދޮރޯށި ލައްޕާލާފައި ރޭޝްމާ ހިނގައިގަތީ އެތެރެއަށެވެ. އޭނާއަށް މި ކުރެވޭކަންތަކާ މެދު އެއްވެސް ޔަޤީންކަމެއް ނެތް ކަހަލައެވެ. ޚިޔާލުތަކަށް ގެއްލިފައި ހުރެ ރޭޝްމާގެ ފަހަތުން އީތަން އައެވެ. މައްޗަށް އެރެން ހުރި ސިޑިން ރޭޝްމާ އަރަން ފެށުމުން އީތަން ވެސް އެ ސިޑިން އަރަމުން ދިޔައެވެ. އެހެންނަމަވެސް އީތަންގެ ކުށްވެރިކަމުގެ އިޙްސާސް އޭނާގެ ދެފައިގައި އަޅައިފައިވާ ކަސްތޮޅުގެ ބާރުގަދަކަމުން ސިޑީގެ ހަރުފަތްތައް ހުރަސްކުރުން ބޮޑު އުޤޫބާތަކަށް ވެފައިވެއެވެ. ހަށިގަނޑުގައި ހުރި ބާރެއްލާފައި ހަރުފަތްތައް ގިރާ ކުރަމުން އައިސް އޭނާ ހުއްޓުނީ ރޭޝްމާއަށް ވެސް ހުއްޓުމެއް އައުމުންނެވެ. ހަރުފަތްތަކުގައި އަޅަމުން ދިޔަ ފިޔަވަޅުތަކަށް ހުއްޓިފައި ހުރި ނަޒަރު އެހިނދު އުފުލި ވަށައިގެން ހޯދާލާ ފަދަ ގޮތަކަށް އީތަން ނަޒަރު ހިންގާލިއެވެ.\n"މިތާ މަޑުކުރޭ..." ކޮޓަރިތަކުގެ މެދުގައި ހުސްކޮށް އޮތް ބައިގައި މަޑުކޮށްލައިގެން ހުރި ރޭޝްމާ ބުނެލިއެވެ. އަދި އީތަންގެ ފަރާތުން ޖަވާބެއް ނުލިބެނީސް ރޭޝްމާ ހިނގައިގަނެއްޖެއެވެ.\nއީތަންގެ ނަޒަރު ހުއްޓިފައި ހުރީ ސީދާ ޒޫރިންގެ ކޮޓަރިއާ ދިމާއަށެވެ. އެތައް ރެއެއްގެ ހަނދާންތައް އޭނާގެ ސިކުނޑީގެ އެކި ދިމަދިމާއިން އައިސް ޖެހިގަތް ކަހަލައެވެ. ޚިޔާލުތައް ބޮނޑިވެގަތީ އެއްފަހަރާއެވެ. ޒޫރިންގެ ހުނުމުގެ އަޑެވެ. ލޯބީގެ ބަސްތަކެވެ. ހިތްއުފާކުރުވި ބީހުންތަކެވެ. އެ މައުސޫމުކަން އީތަންގެ ކެހިވެރިކަމުގެ މިޔައިން ފޮތިފޮތިކޮށްލި ގޮތެވެ. ދުނިޔެއަށް ބޭޒާރުވާން ދޫކޮށްލި ގޮތެވެ. ދެ ތުންފަތުން ބޭރުވާން އުޅުނު އާޙް ބޭރުވިޔަނުދީ އީތަން ހުއްޓުވިއެވެ. މޭގެ ތެރޭގައި އުފެދިފައިވާ ތޫފާނުގެ އެންމެ ރޯޅިއެއް ވެސް ބޭރުވިޔަނުދޭން މިވަގުތު އީތަން އަޙުދުވިއެވެ. ބޮޑެތި ބޮޑެތި ނަގޫރޯޅިތައް ވެސް މޭގެތެރެއަށް އޮއްބާލަނީއެވެ. އެނޫންގޮތެއް މިއަވުތު އޭނާއަކަށް ނެތެވެ. އައިތަނަށް އެނބުރި ދިއުމުގެ ގަސްދެއް ކުޑަކޮށް ވެސް ނެތެވެ. މި ހުރިހާ ދުވަހު އޭނާ ހިތް އެދޭހާ ގޮތަކަށް ކަންތައް ކޮށްގެން ލިބުނު މަންފާއެއްނެތެވެ. އޭގެ ބަދަލުގައި އަމިއްލަ ދިރިއުޅުމަށް އަމިއްލައަށް ވިހަލަމުން ދެވުނަ ކަހަލައެވެ.\n"ރީން! ހޭލާތަ؟" ޖެހިލުންވެފައި ހުރެ ޒޫރިންގެ ކޮޓަރިތެރެއަށް ވަން ރޭޝްމާ ކޮޓަރީގެ ދޮރު ކައިރިކޮށްލާފައި އެނދުގައި ބަންޑުން އޮތް ޒޫރިންއަށް އަހާލިއެވެ. ބާލީހުގައި މޫނު ފޮރުވާލައިގެން އޮތް ގޮތުން ޒޫރިން އޮތީ ހޭލާކަމެއް ނޫނީ ނިދިފައި ކަމެއް ރޭޝްމާއަކަށް ނޭނގުނެވެ. ޒޫރިންގެ އެއްވެސް އިޝާރާތެއް ނުވުމުން މަޑުމަޑުން އޭނާއާ ގާތަށް ރޭޝްމާ އައެވެ.\n"ރީން ރޮނީތަ؟ މިހާރު ކީއްވެ ތިރޮނީ... މަންމަ ނުބުނަންތަ ހުރިހާ ކަމެއް އެ ނިމުނީއޭ... ރީން. ނުރޮއެ ތެދުވެބަލަ. ރީން އެންމެ ބޭނުންވާ މީހާ މިއަދު ރީން ހޯދަން އައިސް އެބަހުރި. އޭނާއާ ބައްދަލުކުރަން ނުނިކުންނާނަންތަ؟" ބާލީހުގައި މޫނު ފޮރުވާލައިގެން އޮވެ ޒޫރިން ރޮނީކަން ރޭޝްމާއަށް އެނގުމުން އެނދުގެ މަގަތުގައި އިށީނދެ ޒޫރިންގެ ބޮލުގައި ފިރުމާލާފައި ވާހަކަދެއްކިއެވެ. ޒޫރިންއަށް ލިބުނު ކުއްލި ހައިރާންކަމާއެކު ބޯ ހިއްލާލަފައި ރޭޝްމާއަށް ބަލާލީ ކަރުނުން ފުރިފައިވާ ދެ ލޮލުންނެވެ.\n"އެއީ ކާކު..." ދެބުމަ ކައިރިކޮށްލަމުން ޒޫރިން ސުވާލުކޮށްލިއެވެ.\n"އޭނާ އައީ ރީންއާ ބައްދަލުކުރަން. މަންމައަކަށް ނޭނގެ އޭނާ މިހިސާބަށް އަންނަން ހުއްދަދިނުމަކީ ކުރެވުނު ރަނގަޅުކަމެއްކަން ނުވަތަ މަންމައަށް ހެދުނު ބޮޑު ގޯހެއްކަމެއް... އެ ނިންމުން ނިންމާނީ ދަރިފުޅު. އެއްގޮތަކަށް ވެސް މި ފުރުޞަތު ގެއްލުނީ މަންމައާ ހެދިއޭ ރީންއަށް ހީވާކަށް ބޭނުމެއްނޫން..."\n"ކާކުގެ ވާހަކައެއްތަ މަންމަ ތި ދައްކަނީ" އެއްއަރިއަށް ޖެހިލާ ދެ ލޯ ފުހެލާފައި ޒޫރިން އަނެއްކާ ވެސް ސުވާލުކުރީ ރޭޝްމާ ދައްކާ ވާހަކައެއް އޭނާއަށް ނަގައިގަންނަން ފަސޭހަނުވެގެނެވެ. އެހެންނަމަވެސް އޭނާގެ ހިތުގެ ކޮންމެވެސް ހިސާބަކުން ޖަހާލި ވިންދުގެ އިހުސާސް މުޅި ހަށިގަނޑަށް ވެރިވެގެން ދިޔައެވެ. ސިކުނޑީގެ ކަނަކުން "އީތަން"ގެ ނަން ޢިއުލާން ކުރަން ފަށައިފިއެވެ. އެއާއެކު ހިތުގެ ރިހުން ފުންވެގެން ހިނގައްޖެއެވެ. މަޑުމަޑުން އިސްޖަހާލުމާއެކު ދެ ލޯ މަރާލިއެވެ.\n"ރީން. ހިނގާ... ރީންއާ ބައްދަލުކުރަން އައިސް އެ ހުރީ. އޭނާގެ މައްޗަށް ނިޔާ ކަނޑައަޅާނީ ރީންކަމުގައި އޭނާ ބުނީ. މިއަދު ހުރިހާ ފައިސަލާއެއް ކުރާނީ ދަރިފުޅު... އޭނާ ޖެހޭނީ ދަރިފުޅުގެ ކޮންމެ ނިންމުމެއް ޤަބޫލުކުރަން. އެހެންވީމަ ދެން ހިނގާ. މި ފުރުޞަތު ދެން ނުލިބިދާނެ" ޒޫރިންގެ ކޮނޑުގައި ހިފާ ނަގަން ރޭޝްމާ މަސައްކަތްކުރިއެވެ.\nމިވަނީ ކިހިނެއްކަމެއް ޒޫރިންއަކަށް ނޭނގުނެވެ. ރޭޝްމާގެ އެހީގައި އޭނާ ތެދުވިއެވެ. ކޮޓަރިން ނުކުންނަން ހިނގައިގަތް އިރު ވެސް އޭނާ ހޯދަން އީތަން އަތުވެދާނެކަމަކަށް ޤަބޫލެއްނުކުރެވެއެވެ. ލަސް ފިޔަވަޅުތަކެއް ރޭޝްމާއާއެކު ކޮޓަރީގެ ދޮރުމައްޗަށް ޒޫރިން ނުކުމެވުމާއެކު ފަސްވަރަކަށް ފިޔަވަޅުގެ ދުރުމިނުގައި ހުރި އީތަން ފެނިއްޖެއެވެ. އެހިނދު ކުރިއަށް ހަމަ އެންމެ ފިޔަވަޅެއް ވެސް ޒޫރިންއަކަށް ނޭޅުނެވެ. އީތަންއަށް ބަލަހައްޓައިގެން ހުރެވުނީއެވެ. ރޮއެރޮއެ ރަތްވެފައިވާ ޒޫރިންގެ ލޮލާ އީތަންގެ ކެހިވެރިކަން ފޮރުވައިދިން ލޮލާ އަމާޒުވެފައި ހުއްޓެވެ.\nވޭނުންފުރިގެންވި ހިމޭންކަމެއް ވެރިފައިވެއެވެ. ރޭޝްމީ ހަރަކާތެއް ވެސް ކޮށްލަން ނޭނގިފައެވެ. އެއްފަހަރު ޒޫރިންއަށް އަނެއްފަހަރު އީތަންއަށް އޭނާގެ ނަޒަރު އަމާޒުވަމުން ދިޔައެވެ. ޒޫރިންގެ ލޮލަށް ބޮނޑިވަމުންދިޔަ ކަރުނަތަކާއެކު މަޑުމަޑުން ރޮވެމުން ގޮސް އޭނާއަށް ރޮވިއްޖެއެވެ. އޭނާގެ ދޫ ހިމޭންވެފައިވިޔަސް ލޮލުގައިވާ ކަރުނަ އޭގެ ހިމޭންކަން ދޫކޮށް އީތަންއާ ޝަކުވާ ކުރަން ފެށީއެވެ. މަޑުމަޑުން ނުކުތް ރުއިމުގެ އަޑު ގަދަވެ ބާރަށް ޒޫރިންއަށް ރޮވެނީއެވެ. އޭރު ވެސް އޭނާގެ ލޯ އަމާޒުވެފައި ހުރީ އީތަންއަށެވެ. އީތަންގެ ދެ ލޯ ވެސް ކަރުނުން ފުރިއްޖެއެވެ. ދުވެފައި ގޮސް އެ ދެއަތުގެ ތެރެއަށް ޒޫރިން ލުމަށް އޭނާގެ ޟަމީރު ބުންޏެއްކަމަކު ކުށްވެރިއަކު ފަދައިން ޒޫރިންގެ ކުރިމަތީ ހުއްޓި ހުރީ ކަސްތޮޅު އެޅިފައިވާ ޤައިދީއެއް ފަދައިންނެވެ.\nޝަމްޢާން ގޮވައިގެން އެކުއްޖާއާ ސާމާސާ ކުރަން ރޭޝްމާގެ ކޮޓަރީގައި އިން ތަހުސީނު ސިއްސުވާލީ ޒޫރިންގެ ރުއިމުގެ އަޑުންނެވެ. އެނދުގައި އޮތް ޝަމްޢާނުގެ ވަށައިގެން ބާލީސް ޖެއްސުމަށްފަހު ނިކަން އަވަހަށް ކޮޓަރިން ތަހުސީނު ނުކުތީ ރޭޝްމާއަށް ގޮވަމުންނެވެ. ކޮޓަރިން ބޭރަށް ދެ ފިޔަވަޅު ވެސް ރަނގަޅަށް ނޭޅެނީސް ހިތުގައިޖެހިގެން ރޮމުން ދިޔަ ޒޫރިންއާއި އޭނާގެ ނަޒަރު ހުއްޓިފައި ހުރި އީތަން ތަހުސީނަށް ފެނުނެވެ. އޭނާގެ ހިތް ހަމްދަރުދީއިން ފުރުމުގެ ބަދަލުގައި އަލިފާނުގެ އާރެއް ކެކިއުތުރި ގަތެވެ. އޭނާގެ މޭގައި، ސިކުނޑީގައި، ހިތުގައި އަލިފާން އަނދަނީއެވެ. އެ އަލިފާނުގެ ހޫނުން ތެޅި ފޮޅެވެނީއެވެ. ތަހުސީނުގެ ކެތްތެރިކަން ކޮޅުންލައިގެން ހިނގައްޖެއެވެ. އޭނާގެ ރަނގަޅުކަން ނެތި ހިނގައްޖެއެވެ. މުޅި ޟަމީރު ފުނޑުފުނޑުކޮށްލާވަރުގެ ގަދަ ރުޅީގައި މީހާ ތުރުތުރު އަޅާލިއެވެ.\n"މިގެއަށް ކަލޭ އައީ ކޮންހައިސިއްޔަތަކުން؟ އަހަރެން ނުބުނަންތަ އެދުވަހު ދެން ދުވަހަކު ވެސް ރީން ހޯދަން އީތަން އައިސްގެން ނުވާނެއޭ... ތި ދިން އަނިޔާއިން އަދިވެސް ހިތްނުފުރޭތަ؟ ކަލޭގެ ސަބަބުން އޭނާއަށް ވެފައި ހުރި ގޮތް އެބަ ފެނޭތަ؟ ހަމަމިހާރު މިގެއިން ނުކުމޭ... ނުކުމެގެން ރައްކާވޭ... ކަލޭގެ މޫނު ވެސް ބަލާކަށް މަށެއް ބޭނުމެއްނޫން..." އައިސްފައި ހުރި ރުޅީގައި ތަހުސީނު ހަޅޭލަވައިގަތެވެ. އެހެންނަމަވެސް ހުރި ފިޔަވަޅުން ގުޑިވެސް ނުލާ އީތަން ހުއްޓެވެ. އޭނާގެ ލޮލުން ވެސް ކަރުނަ އޮހެމުން ދިޔައެވެ. ޒޫރިންނަށް ބަލަން ހުރި އޭނާއަށް ތަހުސީނުގެ އެއްވެސް ވާހަކައެއް ނީވޭ ކަހަލައެވެ. އޭރު އީތަންއަށް ވެސް މަޑުމަޑުން ރޮވެނީއެވެ.\n"ރީން... ރީން..." ރޮވިފައި އީތަން ބުނެލިއެވެ.\n"ކޮން ރީންއެއްތަ... ލަދުހަޔާތުގެ ކަންފުޅެއް ވެސް ނެތީއޭ..." ކުއްލިއަކަށް ކޮންޓްރޯލު ނެއްޓި ތަހުސީނު އައިގޮތަށް އައިސް އީތަންގެ ކަންފަތްމަތީ ޖެހިއެވެ. ޖެހިލެއް ބާރުކަމާއެކު އީތަން އަރިއަޅާލައިގެން ތަޅުންމައްޗަށް ވެއްޓުނެވެ. ދެން ވެސް ތަހުސީނު އަތްމަޅާލީ އީތަންގެ ގައިގާ ޖެހުމަށެވެ.\n"ނޫން!" ނިކަން ބާރަށް ޒޫރިން ހަޅައިލަވައިގަތެވެ. އަދި ދުވެފައި އައިސް އީތަންގެ ހިމާޔަތުގައި އޭނާގެ ގައިގާ ޒޫރިން އޮޅުލައިގަތެވެ. އެވަގުތު އެމީހުންނާއި ތަހުސީނުގެ ދެމެދަށް އައިސްވަނީ ރޭޝްމާއެވެ.\n"ތަހުސީނު..." ބިރުވެރިކަމުން ފުރިގެންވީ ގޮތަކަށް ރޭޝްމާ ގޮވާލިއެވެ. އަދި ތަހުސީނު ހުއްޓުވުމަށްޓަކައި އޭނާގެ މެދުހަށީގައި ދެއަތް ވަށާލުމާއެކު ރޭޝްމާ ބައްދައިގަތެވެ. ރޭޝްމާގެ އެ ޢަމަލުން ތަހުސީނު ހުއްޓުނެވެ. އޭރު ގޭތެރޭގައި ޒޫރިންއާއި އީތަންގެ ރުއިމުގެ އަޑު އެކުވެ ގުގުމަމުން ދިޔައެވެ.\nރޮމުންރޮމުން ބޯތިރިކުރަމުން ދިޔަ އީތަން ސަޖިދާގައިވާ މީހަކު ފަދައިން ވިއެވެ. އޭނާގެ ބުރަކަށީގައި ހިފަހައްޓާލައިގެން އިން ޒޫރިންއަށް ވެސް ރޮވެނީއެވެ. ގިސްލަ ގިސްލާފައި ދެ މީހުން ރޮމުން ދިޔައިރު ދެ ހިތުގައި އޮތް ލޯބި ސިއްރެއްނުވިއެވެ. ތަހުސީނުގެ އަތުން ކިތަންމެ ބޮޑު އަނިޔާއެއް ލިބުނު ނަމަވެސް މިއަދު އީތަން ނުދާނެއެވެ. ހަމައެގޮތަށް އީތަންއަށް އަނިޔާއެއް ލިބޭތަން ބެލުމަކީ ޒޫރިންގެ ހިތަށް ކެތްވާނޭ ކަމެއްނޫނެވެ. ދެ މީހުން ކަރުނަ އަޅަމުން ދިޔައީ އެކަކު އަނެކަކާ ދުރުގައި އެހާ ދުވަހު ހޭދަކުރަން ޖެހުމުން ކަހަލައެވެ. ރޮއެރޮއެފައި އީތަންގެ ބުރަކަށިން އަތްނަގާ ޒޫރިން އޭނާގެ ދެ ލޯ ފުހެލިއެވެ. އަދި އުނދަގުލުން ކޮޅަށް ތެދުވެ އީތަންގެ އަތުގެ މުލަށްދަނޑީގައި ދެއަތުން ހިފާ އުފުލާލަން އުޅުން ޒޫރިން ބޭނުންވާގޮތް އީތަންއަށް އެނގި އޭނާ ކޮޅަށް ތެދުވިއެވެ. ޒޫރިންއެކޭ އެއްފަދައިން އީތަން ވެސް އޭނާދެ ދެ ލޮލާއި ކޯތާފަތް ފުހެލައި ޒޫރިންއަށް ބަލާލިއެވެ. އެހިނދު އޭނާގެ އަތްތިލާގައި ހިފާލަމުން ޒޫރިން ހިނގައިގަތީ އޭނާގެ ކޮޓަރިއަށެވެ. އެތަން ފެނި ތަހުސީނު ދެބުމަގޮށްޖަހާލަމުން ކުރިއަށް ފިޔަވަޅެއް އަޅާލިއެވެ.\n"ތަހުސީނު..." ފެންކަޅިވެފައި ހުރި ރޭޝްމާ ގޮވާލުމުން ތަހުސީނު އޭނާއަށް ބަލާލިއެވެ. އެއާއެކު ރޭޝްމާ ދެފަރާތަށް ބޯހޫރާލީ ތަހުސީނު ކުރަން އުޅޭ ކަމެއް ހުއްޓާލާށޭ ބުނާ ފަދައިންނެވެ. އެ ދެމީހުން ބަލަބަލާ ހުއްޓާ ޒޫރިންގެ އަތުގައި ހިފައިގެން އީތަން ގޮސް ކޮޓަރިއަށް ވަދެ ދޮރުލެއްޕ ހިސާބުން ގެއްލިއްޖެއެވެ.\n"ތަހުސީނު... އީތަންއަށް ފުރުޞަތެއް ނުދިނަސް ރީންއަށް ފުރުޞަތެއްދީ. އެއީ ދަރިފުޅުގެ ބައްޕަ... ރީންގެ ހިތުގައިވާ އެއްޗެއް ތަހުސީނަށް ވެސް މިހާރު ނޭނގިއެއްނޯންނާނެ. އޭނާ އެ ރޯ ރުއިން... އެއީ ހަމައަށް އީތަންއަށްޓަކައި... މިއަދު ނިންމުން ނިންމާނީ ރީން. އަހަރުމެންނެއްނޫން... ރީންގެ ނިންމުން ތަހުސީނު ވެސް ޖެހޭނީ ޤަބޫލުކުރަން... ތަހުސީނަކީ އަނިޔާވެރިއެއްނޫން..." ރޭޝްމާ މިހެން ބުނުމުން އޭނާގެ އަތުގައި ހިފާލުމާއެކު ތަހުސީނު ބޯޖަހާލިއެވެ. އައިސްފައި ހުރި ގަދަ ރުޅި ފިނިވެގެން ދިޔަހެން އޭނާ ރޭޝްމާގެ ކުރިމަތީ އިސްޖަހާލިއެވެ.\nކޮޓަރިތެރޭގައި އެކަކު އަނެކަކަށް ކުރިމަތިލައިގެން ޒޫރިން އާއި އީތަން ތިއްބެވެ. ކުރިން އެއްޗެއް ބުނަން އެކަކު އަނެކަކަށް ފުރުޞަތުދީގެން ތިބިކަހަލައެވެ. ކެތްތެރިކަން ކޮޅުންލީ ޒޫރިންގެއެވެ.\n"އަހަރެން ލަދުގަންނަވަންތަ އެ މަންޒަރު ބަލަން އެތަނަށް ދިޔައީ... ނޫނީ އަހަރެންގެ ކެތްތެރިކަން އިމްތިހާނު ކުރަން ބޭނުންވަނީތަ؟ އަހަރެން... ކެތްކޮށްކޮށް މަރުވެދާނެ... އެހެންވިޔަސް އީތަންގެ ދިރިއުޅުމަށް އަހަރެންގެ ހިޔަނި ވެސް އެޅުނަ ނުދޭނަން... އެއްވެސް ކަމަކާ އީތަން ކަންބޮޑުވާކަށް ނުޖެހޭނެ..." ޒޫރިންގެ ވާހަކަ މެދު ކެނޑުނީ އޭނާގެ ކޮނޑުގައި އީތަންގެ އަތްތިލަ ބާއްވާލުމުންނެވެ.\n"ލޯބިވެޔޭ ބުނިއްޔާ ރީން ޤަބޫލުކުރާނަންތަ؟ އަހަންނަށް ކުރެވުނީ ކިހާ ބޮޑު ކުށެއްކަން އިހުސާސްވީ މިއަދު. ކުރިން ވެސް އަންނަން ބޭނުންވި... އެކަމަކު އަހަރެންގެ ހިތުގައިވާ ޖަޒުބާތުތަކުގެ މައްޗަށް ބިރުވެރިކަން ކުރި ހޯދީ... އަހަރެންގެ ފިނޑިކަންއެއީ... ރީންއާ ފުރަތަމަ ބައްދަލުވި ދުވަހު ވެސް އަހަރެންގެ ހިތުގައި ތަފާތު ވިންދެއްޖެހިކަން އެނގޭ. އޭރު ޤަބޫލުކުރަން ބޭނުންނުވީ..."\n"މި ހަށިގަނޑުތަ އީތަން ބޭނުންވަނީ... އުފާ ހޯދުމަކީ އީތަންގެ ނަޒަރުގައި ލޯބިތަ؟ އެހެންވެއްޖެއްޔާ އަން! އީތަން ބޭނުން ވަރަކަށް އުފާ ހޯދާ..." ޒޫރިން ކުއްލިއަކަށް އޭނާ ލައިގެން ހުރި ޓީޝާޓު ބޭލުމަށް މައްޗަށް ހިއްލާލިއެވެ. އެހިނދު އެކަން އީތަން މަނާކުރިއެވެ. ޒޫރިންގެ ދެއަތުގައި ހިފެހެއްޓުމާއެކު ގެނެސް އޭނާގެ މޭގައި ޒޫރިން ފޮރުވާލިއެވެ. ދެ ފަހަރަކު އީތަން ކޮށްޕާލާފައި ދުރަށްދާން އުޅެފައި ވެސް އެ ދެއަތުގެ ތެރެއިން ސަލާމަތް ނުވެވޭނޭކަން އެނގުމުން ޒޫރިން ވެސް ހިމޭންވިއެވެ. އެހެން ހުއްޓާ ޒޫރިންގެ ކަނދުރާއާ ދިމާއިން ފިނިކަން އިހުސާސްވެގެން ދިޔައެވެ. ބޯހިއްލާލާ އީތަންގެ މޫނަށް ބަލާލިއިރު އޭނާ ރޮނީއެވެ. އެ ކަރުނައިގެ ސާފުކަމާއެކު އީތަންގެ ކެހިވެރިކަމުގެ ލައްގަނޑު ދޮވެވެމުންދިޔައެވެ. (ނުނިމޭ)


Ras Online - ކޮވިޑް-19: އޮކްސްފޯޑުގެ ވެކްސިންވެސް ރައްކާތެރިކަމަށް ދައްކައިފި\nކޮވިޑް-19: އޮކްސްފޯޑުގެ ވެކްސިންވެސް ރައްކާތެރިކަމަށް ދައްކައިފި\nމާޝާ މިދުހަތު 24 ނޮވެމްބަރު 2020\nއޮކްސްފޯޑު ޔުނިވަރސިޓީގެ ސައިންސްވެރިން.\nއޮކްސްފޯޑު ޔުނިވަރސިޓީއިން ކޮރޯނާވައިރަހަށް އުފައްދާފައިވާ ވެކްސިނަކީ ރައްކާތެރި ވެކްސިނެއްކަމަށް ވެކްސިންގެ ތަހުލީލު ރިޕޯޓުތަކުން ދައްކައިފިއެވެ.\nމިގޮތުން އޮކްސްފޯޑު ވެކްސިންގެ ތަހުލީލުތަކުން މިހާތަނަށް އެއްކުރެވިފައިވާ ޑާޓާ އިން މިވެކްސިންގެ ރައްކާތެރިކަން 70 އިންސައްތަ އާއި ހަމަޔަށް ދައްކައެވެ. ނަމަވެސް މި ވެކްސިންގެ ރައްކާތެރިކަން 90 އިންސައްތަ އާއި ހަމަޔަށް އަރާނޭކަމަށް ވެކްސިންގެ ދިރާސާގެ ސައިންސްވެރިން ހާމަކޮށްފައިވެއެވެ.\nމިއީ ފައިޒަރގެ ވެކްސިނާއި މޮޑަރނާގެ ވެކްސިނަށްވުރެ ދައް ނަތީޖާއެއް ކަމުގައިވިޔަސް، އޮކްސްފޯޑުން ތައްޔާރުކުރި ވެކްސިނަކީ ފައިޒަރގެ ވެކްސިނާއި މޮޑަރނާގެ ވެކްސިނަށްވުރެ އަގުހެޔޮ ވެކްސިނެކެވެ. މިއާއެކު، އޮކްސްފޯޑުން ތައްޔާރުކުރި ވެކްސިން ބޭނުންކުރުމުގެ ހުއްދަ ލިބިއްޖެނަމަ ކޮވިޑުން ރައްކާތެރިވާން މިވެކްސިން ބޮޑު ރޯލެއް އަދާކުރާނެކަމަށް އޮކްސްފޯޑުގެ ސައިންސްވެރިން ވަނީ ހާމަކޮށްފައެވެ.\n"މިއީ އުފާވެރި ހަބަރެއް އަދި ރަނގަޅު ނަތީޖާއެއްވެސްމެ." އޮކްސްފޯޑުގެ ވެކްސިންގެ ނަތީޖާ އާއެކު އިނގިރޭސިވިލާތުގެ ބޮޑުވަޒީރު ބޮރިސް ޖޮންސަން ވިދާޅުވެފައިވެއެވެ.\nމިއާއެކު، އިނގިރޭސިވިލާތުގެ ބޮޑުބަޔަކަށް މިއަންނަ އަހަރު މެދަކާ ހަމައަށް ދާންވާއިރަށް ވެކްސިން ފޯރުކޮށް ދެވޭނެކަމަށްވެސް އިނގިރޭސިވިލާތުގެ ބޮޑުވަޒީރު ބޮރިސް ޖޮންސަން ވިދާޅުވެފައިވެއެވެ.\nމިގޮތުން އިނގިރޭސިވިލާތުން ވަނީ އޮކްސްފޯޑުން ތައްޔާރުކޮށްފައިވާ ވެކްސިނުގެ 100 މިލިއަން ޑޯޒު ޕްރީއޯޑަރވެސް ކޮށްފައެވެ.\nއޮކްސްފޯޑުން ތައްޔާރުކޮށްފައިވާ ވެކްސިނުގެ ތަހުލީލުތަކުގައި ބްރެޒިލް އަދި އިނގިރޭސިވިލާތުގެ 20،000 މީހުން ބައިވެރިވެފައިވެއެވެ. މީގެ ތެރޭގައި ކޮވިޑް ޖެހިފައިވާ 30 މީހަކަށް މިވެކްސިން ދެވިފައިވާއިރު، 101 މީހަކަށް ޑަމީ ވެކްސިނެއް ވަނީ ދެވިފައެވެ.\nވެކްސިންގެ ތަހުލީލުތަކުން މިހާތަނަށް އެއްކުރެވިފައިވާ ޑާޓާ އިން މިވެކްސިންގެ ރައްކާތެރިކަން 70 އިންސައްތަ އާއި ހަމަޔަށް ދައްކާފައިވާއިރު މިއީ އާދައިގެ ހުން ރޯގާގެ ވެކްސިންގެ ތަހުލީލަކަށްވުރެއްވެސް ކާމިޔާބެއް ކަމަށް ސައިންސްވެރިން ހާމަކޮށްފައިވެއެވެ. މީގެ އިތުރުން 3000 މީހަކަށް ވެކްސިންގެ ފުރަތަމަ ޑޯޒުގެ އެއްބަޔާއި ފުރިހަމަ ދެވަނަ ޑޯޒެއް ދެވިފައިވާއިރު، ނަތީޖާއިން 90 އިންސައްތަ ރައްކާތެރިކަމަށް ދައްކާފައިވެއެވެ.\nމީގެ އިތުރުން ފައިޒަރގެ ވެކްސިނާއި މޮޑަރނާގެ ވެކްސިނުގެ ނަތީޖާއިން 95 އިންސައްތަ ރައްކާތެރިކަމަށް ދައްކާފައިވާއިރު 70 އިންސައްތަ ރައްކާތެރިކަމަކީވެސް ކާމިޔާބު ވެކްސިނެއްކަމަށް ސައިންސްވެރިން ވަނީ ހާމަކޮށްފައެވެ.


Switzerland Ge Bachelors Degree In Business Administration Raajjey Gai Huregen Ninmaaleveyne - Vaguthu\nސްވިޒަލެންޑްގެ ބެޗެލަސް ޑިގްރީ އިން ބިޒްނަސް އެޑްމިނިސްޓްރޭޝަން ރާއްޖޭގައި ހުރެގެން ނިންމާލެވޭނެ\nސްވިޒަލެންޑްގެ ޔޫބިސް (UBIS) ޔުނިވަރސިޓީއާއި ގުޅިގެން މޯލްޑިވްސް ބިޒްނަސް ސްކޫލުން ހިންގާ، އަދި ޔޫބިސް ޔުނިވަރސިޓީ ގަބޫލު ކުރާ ފެންވަރުގެ ލެކްޗަރާއިން ކިޔަވައިދެމުން ގެންދާ މޯލްޑިވްސް ބިޒްނަސް ސްކޫލުގެ ބެޗެލަސް ޑިގްރީ އިން ބިޒްނަސް އެޑްމިނިސްޓްރޭޝަން ޕްރޮގްރާމަކީ ރާއްޖެއިން މިހާރު ލިބެން ހުރި އެންމެ ފެންވަރު ރަނގަޅު، އެންމެ އަގުހެޔޮ އެއް ބެޗެލާސް ޑިގްރީ ޕްރޮގްރާމެވެ.\nމި ކޯހުގައި ބައިވެރިވާ ދަރިވަރުންނަށް ރިސާޗް ކުރުމަށް ބޭނުންވާނެ ގިނަ ވަސީލަތްތަކާއި ފޮތްތައް އޮންލައިން ލައިބްރަރީ އެއް މެދުވެރިކޮށް ލިބެން ހުރެއެވެ. އަދި މީގެ އިތުރުން ކޮންމެ ދަރިވަރަކަށްވެސް ސްޓޫޑެން ޕޯޓަލް މެދުވެރިކޮށް އެސައިންމެންޓްތައް ހަވާލުކުރުމާއި ހާޒިރީ ބެލުމުގެ އިތުރުން ނަތީޖާތައްވެސް ބަލާލެވޭނެއެވެ. މިހާރު މިކަމަށްޓަކައި ވަނީ މޯބައިލް އެޕްލިކޭޝަނެއްވެސް ތައާރަފު ކުރެވިފައެވެ.\nބިޒްނަސް ސްކޫލުގެ ހެޑް އޮފް އެޑްމިނިސްޓްރޭޝަން ސާމީ ސައީދު ވިދާޅުވި ގޮތުން މޯލްޑިވްސް ކޮލިފިކޭޝަން އޮތޯރިޓީއިން ގަބޫލު ކުރާ ލެވެލް 7ގެ މި ޑިގްރީ ޕްރޮގްރާމަކީ ވަރަށް އަވަހަށް ނިންމާލެވޭނެ ބެޗެލާސް ޑިގްރީ ޕްރޮގްރާމެކެވެ.\nލެވެލް6ގެ އެސޯސިއޭޓް ޑިގްރީ އެއް ހާސިލް ކޮށްފައިވާނަމަ 10 މަސް ދުވަހުގެ ތެރޭގައި ބެޗެލާސް ޑިގްރީ ނިންމާލެވޭނެ ކަމަށާއި ޑިޕްލޮމާ އަކުން ފަށާނަމަ2އަހަރާއި4މަސް ދުވަހުގެ ތެރޭގައި ޑިގްރީ ހާސިލް ކުރެވޭނެ ކަމަށްވެސް ވިދާޅުވިއެވެ. އެސޯސިއޭޓް ޑިގްރީގެ މަހު ފީއަކު 1499 ރުފިޔާ ކަމަށް ވާއިރު، މިޢި މިރާއްޖޭގައި މިހާރު ހިންގަމުން އަންނަ އެންމެ އަގުހެޔޮ ކޯސްތަކުގެ ތެރެއިން އެއް ކޯހެވެ.\nލޯން އެހީގައި ރާއްޖޭން ބޭރުން ޕީ.އެޗް.ޑީއާ ހަމައަށް ކިޔެވުމުގެ ފުރުސަތު ހުޅުވާލައިފި


ފައިނު ކައުންސިލް އިދާރާ 7:35 PM އިޢުލާން\nމިމަސައްކަތާއި ގުޅޭ މަޢުލޫމާތު ދިނުން އޮންނާނީ 07 ފެބްރުއަރީ 2021 ވާ އާދިއްތަ ދުވަހުގެ މެންދުރު 11:00 ގައި މިއިދާރާގައެވެ. އަދި އަންދާސީ ހިސާބުތައް ކެނޑުން އޮންނާނީ 11 ފެބްރުއަރީ 2021 ވާ ބުރާސްފަތި ދުވަހުގެ މެންދުރު 11:00 ގައި މިއިދާރާގައެވެ. މަޢުލޫމާތު ސާފުނުކޮށް ހުށަހަޅާ އަންދާސީ ހިސާބުތައް ބަލައިނުގަނެވޭނެވާހަކަ ދަންނަވަމެވެ. އަދި މަޢުލޫމާތު ސާފުކުރުމަށް އެހެން ފަރާތެއްގެ ބަދަލުގައި ވަޑައިގަންނަވާއިރު ބަދަލުގައި ވަޑައިގަންނަވާކަން އެނގޭނެފަދަ ލިޔުމެއް ގެންނަވަންވާނެއެވެ. މިކަމަށް އެދި ކުރިމަތިލެވޭނީ ދިވެހިރާއްޖޭގެ ވިޔަފާރި ޤާނޫނު (18/2014) ގެ ދަށުން ރަޖިސްޓަރީ ކުރެވިފައިވާ ކުންފުނިތަކަށާއި، އަމިއްލަ ފަރުދުންގެ ވިޔަފާރި ޤާނޫނު (19/2014) ގެ ދަށުން ރަޖިސްޓަރީވެފައިވާ ފަރާތްތަކަށެވެ. މިކަމާއި ގުޅޭގޮތުން އިތުރު މަޢުލޫމާތު ސާފުކުރެއްވުމަށް ރަސްމީ ގަޑީގައި 6580072 ނަމްބަރ ފޯނާއި ގުޅުއްވުން އެދެމެވެ.\nތާރީޚް ހ: 17 ޖުމާދުލްއާހިރު 1442 ތާރީޚް މ: 31 ޖަނަވަރީ 2021\nމަސްޖިދުލް ފަލާޙްގެ ބައެއް މަރާމާތުތައް ކޮށްދޭނެ ފަރާތެއް ބޭނުންވެއްޖެ Reviewed by ފައިނު ކައުންސިލް އިދާރާ on 7:35 PM Rating: 5


ކޯވިޑް19: އިއްޔެ ފެނުނީ އިތުރު 48 ވޭދަނަ! | Sandhaanu\nކޯވިޑް19: އިއްޔެ ފެނުނީ އިތުރު 48 ވޭދަނަ!\nރާއްޖެއިން ކޯވިޑް19 އަށް އިތުރު 48 މީހަކު އިއްޔެ ފައްސިވެއްޖެއެވެ. އިއްޔެ ފެނުނު ކޭސްތަކުގެ ތެރެއިން އެހެން ރަށްތަކުން ފައްސިވި 29 މީހުންގެ ތެރެއިން 15 މީހަކު ފައްސިވެފައިވަނީ މީހުން ދިރިއުޅޭ ރަށްތަކުންނެވެ.އަދި ތަރައްޤީ ކުރަމުންދާ ރިސޯޓްތަކުން ވަނީ 14 މީހަކު ފައްސިވެފައެވެ. އަނެއް 19 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 14325 އަށް ވަނީ އަރައިފައެވެ. އޭގެ ތެރޭގައި، 806 އެކްޓިވް ކޭސް ހިމެނޭއިރު، 58 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިބަލީގައި ރާއްޖެ އިން މިހާތަނަށް 49 މީހަކު ނިޔާވެފައި ވާއިރު، 13463 މީހުން ވަނީ ބަލިން ފަސޭހަވެފައެވެ.


ގައުމީ ދުވަސް ފާހަގަކުރުމުގެ ގޮތުން ފުވައްމުލައް ސިޓީގައި މާދަމާ ދިދަ ނެގުމުގެ ރަސްމިއްޔާތެއް – Mikal News\nހޭންޑްބޯޅަ މުބާރާތް: މިއަދުގެ މެޗުން މޮޅުވެ ޕޮލިސް ޓީމު ސެމީފައިނަލަށް\nފުވައްމުލައް ސިޓީގެ ފަސް އަހަރު ދުވަހުގެ ތަރައްގީގެ ޕްލޭން ފާސްކޮށްފި\nމެސީ7ވަނަ ފަހަރަށް ބެލޮންޑިއޯ ހާސިލުކޮށްފި\nހޭންޑްބޯޅަ މުބާރާތުގެ ދެވަނަ ދުވަހުގެ ދެ މެޗުން މޮޅުވީ އެމްޖޭއެސް އާއި ބްރައިޓްވޭ\nއުކާލެވޭ ކުނީގެ މައްސަލަތަކާއި ގުޅޭ ގޮތުން ތިމާވެއްޓާއި ބެހޭ މިނިސްޓްރީއިން މަޝްވަރާކޮށްފި\nގައުމީ ދުވަސް ފާހަގަކުރުމުގެ ގޮތުން ފުވައްމުލައް ސިޓީގައި މާދަމާ ދިދަ ނެގުމުގެ ރަސްމިއްޔާތެއް\n1442 ވަަނަ އަހަރުގެ ގައުމީ ދުވަހާއި ގުޅިގެން ފުވައްމުލައް ސިޓީ ކައުންސިލުން ބާއްވާ ދިދަ ނެގުމުގެ ރަސްމިއްޔާތުގެ ހުޅުވާލެވިފައިވާ ދައުވަތު\nމި އަހަރުގެ ގައުމީ ދުވަސް ފާހަގަކުރުމުގެ ގޮތުން ފުވައްމުލައް ސިޓީގައި ދިދަ ނެގުމުގެ ރަސްމިއްޔާތެއް ބޭއްވުމަށް ތައްޔާރުވެއްޖެއެވެ. މިރަސްމިއްޔާތު އޮންނާނީ މާދަމާ ހެނދުނު 5:45 ގައި ފުވައްމުލައް ސިޓި ކައުންސިލް އިދާރާގައެވެ.\nމި ރަސްމިއްޔާތުގައި ބައިވެރިވުމުގެ ދައުވަތު އާއްމުކޮށް އެންމެންނަށް ވަނީ ހުޅުވާލާފައެވެ.\nދިވެހިރާއްޖޭގައި ގައުމީ ދުވަސް ފާހަގަ ކުރަނީ ހިޖުރީ ކަލަންޑަރުން ރަބީއުލްއަވަލް މަހު ފުރަތަމަ ދުވަހުއެވެ. އެއީ ޕީޯޗުގީޒުންގެ އަޅުވެތިކަމުން ދިވެހިރާއްޖެ ސަލާމަތްކުރި ދުވަހެވެ. އެދުވަހުގެ ބަތަލަކީ އުތީމު މުހައްމަދު ތަޖުރުފާނު ނުވަތަ ބޮޑުތަކުރުފާނެވެ.\nގައުމީ ދުވަހުގެ މުނާސަބާގައި މާދަމާ ރައީސުލް ޖުމްހޫރިއްޔާ އިބްރާހީމް މުހައްމަދު ސޯލިހު ގައުމާ މުޚާތަބު ކުރައްވާނެ ކަމަށް ރައީސް އޮފީހުން ވަނީ ހާމަކުރައްވާފައެވެ. ރައީސް ގައުމާ މުޚާތަބު ކުރައްވާނީ މާދަމާ ހެނދުނު 10:00 ގައެވެ.\nގައުމީ ދުވަހާއި ގުޅިގެން ބާއްވާ ރަސްމީ ޖަލްސާ އޮންނާނީ ހއ. އުތީމުގައި އެވެ. މި ހާއްސަ ޖަލްސާ ބޭއްވުމުގެ އިންތިޒާމު ހަމަޖައްސަނީ ހޯމް މިނިސްޓްރީ އިންނެވެ.\nމާދަމާ މާލޭގައި ވެސް ގައުމީ ދުވަހުގެ މުނާސަބާގައި ދިދަ ނެގުމުގެ ރަސްމިއްޔާތެއް ބާއްވަން ވަނީ ވަނީ ހަމަޖެހިފައެވެ.\nގުޅުންހުރި މައުލޫތައް:ގައުމީ ދުވަސް\nގައުމީދުވަސް: ގައުމިއްޔަތަކީ ކޮބައި ބާ؟\nމިފަހަރު ގައުމީދުވަަސް ފުވައްމުލައް ސިޓީގައި ފާހަގަ ކުރީ ދެކުމަކުން\nމިއަހަރުގެ ގައުމީ ދުވަހުގެ ދިދަނެގުން – ފުވައްމުލައް ސިޓީ\nމިއަހަރު (2021) ގައުމީ ދުވަހުގެ ދިދަ ނެގުން – ފުވައްމުލައް ސިޓީ\nބޮޑުތަކުރުފާނު ވާހަކައަކީ ހަގީގަތެއް ތަ؟\nވައިލްޑް ސްޓޯން ކޯޑް ހޭންޑް ބޯލް ޗެލެންޖް 2021


Atholhuthakugai nafsaanee balimeehunnah haahsa yunitthakeh hadhan ninmaifi\nއަތޮޅުތަކުގައި ނަފްސާނީ ބަލިމީހުންނަށް ހާއްސަ ޔުނިޓްތަކެއް ހަދަން ނިންމައިފި\nކޮންމެ އަހަރެއްގެ އޮކްޓޯބަރު މަހުގެ 10ވަނަ ދުވަސްހަކީ، ނަފްސާނީ ދުޅަހެޔޮކަމުގެ ބައިނަލް އަގުވާމީ ދުވަހުގެ ގޮތުގައި ދުނިޔޭގައި ފާހަގަކުރާ ދުވަހެވެ.\nނަފްސާނީ މައްސަލަތަކީ ރާއްޖޭގައި ވެސް އިތުރުވެފައިވާ މައްސަލަތަކެކެވެ. މިކަން ހައްލުކުރުމަށް ކަމާބެހޭ ފަރާތްތަކުންދަނީ ގިނަ މަސައްކަތްތަކެއް ކުރަމުންނެވެ.\nނަފްސާނީ މައްސަލަތަކަކީ އެކި އެކި ކަންކަމާއިހުރެ ސިކުނޑިއަށް ތަހައްމަލްކުރަންޖެހޭ އެކި ބާވަތްތަކުގެ މައްސަލަތަކާއި ބަލިތަކެވެ. ނަފްސާނީ ދުޅަހެޔޮކަމުގެ ދުވަހުގެ މިއަހަރުގެ ޝިއާރު އަމާޒުކޮށްފައިވަނީ ބަދަލުވަމުންދާ ދުނިޔޭގައި ދިރުއުޅުމުގައި ދިމާވާ ކަންކަމުން ފުރާވަރު އުމުރުގެ ކުދިންނަށް ދިމާވާ މައްސަލަތަކަށެވެ.\nނަފްސާނީ ދުޅަހެހޮކަން އިތުރުކުރުމުގެ ގޮތުން ރާއްޖޭގައި ނޭޝަނަލް މެންޓަލް ހެލްތް ޕޮލިސީގެ ނަމުގައި 2017ވަނަ އަހަރުވަނީ ޕޮލިސީއެއް ތައާރަފްކޮށްފައެވެ. މި ޕޮލިސީގެ ދަށުން މެންޓަލް ހެލްތް ސްޓްރެޓެޖިކް ޕްލޭނެއް އެކުލަވާލައި “ނަފްސާނީ ސިއްހަތުގެ ގައުމީ ސިޔާސަތެއް” އެކުލަވާޅުމުގެ މަސައްކަތް ހެލްތް ޕްރޮޓެކްކްޝަން އެޖެންސީން ދަނީ ކުރަމުންނެވެ. މިފަދަ ބަލިތަކުގެ ފަރުވާ މުޅިރާއްޖެއިން ލިބޭނެގޮތް ފަހިކޮށްދިނުމަށް އަތޮޅުތަކުގައިވެސް ނަފްސާނީ ބަލިމީހުންނަށް ހާއްސަ ޔުނިޓްތަކެއް ޤާއިމުކުރުމަށް ވަނީ ރާވާފައެވެ.\nއަދި މަދަރުސާތަކާއި، އެކިއެކި މުއައްސަސާތަކުގައި ނަފްސާނީ ބައްޔަށް ހޭލުންތެރިކޮށް، އެފަދަ ކަންކަން ދެނެގަނެ އެހީ ހޯދާނެ ގޮތްތަކާ ގުޅޭގޮތުން ހޭލުންތެރި ކުރުމުގެ ފްރޮގްރާމްތައްވެސް ހެލްތް ޕްރޮޓެކްޝަން އެޖެންސީން ދަނީ ހިންގަމުންނެވެ.\nފުރާވަރު ކުދިންގެ މެދުގައި އެންމެ ގިނައިން ފެންނަ ނަފްސާނީ ބައްޔަކީ ޑިޕްރެޝަންއެވެ. އަދި ދެވަނައަށް އެންމެ ގިނައީ ނަފްސާނީ ބަލިތަކާއި ގުޅިގެން ދިމާވާ ކަންކަން ތަޙައްމަލު ނުކުރެވި އަމިއްލައަށް މަރުވުމެވެ.\nނަފްސާނީ ބަލިތައް ވެފައިވަނީ ކުދިން މަސްތުވާތަކެތި ބޭނުންކުރުމާއި، ނޭދެވޭ އަމަލުތައް ކުރުމަށް މަގުފަހިވާ ކަމަކަށެވެ. ނަފްސާނީ ބަލިތަކަށް އަޅާލުމާއި، އެފަދަ ބަލިތަކަށް ފަރުވާ ހޯދާ މީހުން ނިސްބަތުން ވަރަށްބޮޑަށް މަދުކަމަށް ދުނިޔޭގެ ސިއްހަތު ޖަމިއްޔާއިން ބުނެއެވެ.\nޒުވާނުންނަށް ޢަމާޒުކޮށްގެން މިއަހަރުގެ ނަފްސާނީ ދުޅަހެޔޮކަމުގެ ބައިނަލް އަގުވާމީމިދުވަސް ފާހަގަކުރުމަށް ނިންމީ، އެފަދަ ބަލިމީހުންނަށް އެހީވެ، ދުޅަހެޔޮ އާއިލާތަކެއް ބިނާކުރުމުގެ މަޤުސަދުގައެވެ.


vnews - Party hingeyne gotheh elections commission in hoadhaidheyn jehey: JP\nޕާޓީ ހިންގޭނެ ގޮތެއް އިލެކްޝަންސް ކޮމިޝަނުން ހޯދައިދޭން ޖެހޭ: ޖޭޕީ\nޖުމްހޫރީ ޕާޓީން ބޭއްވި ޖަލްސާއެއްގެ ތެރެއިން\nޖުމްހޫރީ ޕާޓީގެ ދިދައާއި ލޯގޯ ބޭނުންކުރުން އިލެކްޝަންސް ކޮމިޝަނުން މަނާކޮށްފައި ވުމުން ޕާޓީ ހިންގޭނެ ގޮތެއް ހޯދައިދޭން އިލެކްޝަންސް ކޮމިޝަނަށް ޖެހޭ ކަމަށް ޖުމްހޫރީ ޕާޓީގެ ތަރުޖަމާނު އަލީ ސޯލިހު ވިދާޅުވެއްޖެއެވެ.\nއަލީ ސޯލިހު ވިދާޅުވީ ޕާޓީގެ ދިދައާއި ލޯގޯއަކީ އަސާސީ ގަވާއިދުގެ ބައެއް ކަމަށާއި އެތަކެއްޗަށް ބަދަލުގެނެވޭނީ ގައުމީ ހިންގާ މަޖިލީހުން ކަމަށެވެ. ގައުމީ ހިންގާ މަޖިލީސް ބޭއްވުމަށް އިއުލާންކޮށްފައި ވަނިކޮށް، ދިދައާއި ލޯގޯ ބޭނުންކުރުން މަނާކުރުމަކީ ވަރަށް ބޮޑު ކަންބޮޑުވުމެއް ކަމަށް އޭނަ ވިދާޅުވިއެވެ. އަދި ވިދާޅުވީ ޕާޓީ ހުއްޓުމަކަށް ގެނައި ގެނައުމަަށް ހައްލު ލިބޭނެ ގޮތަކަށް ކޮމިޝަނުން މިއަދާ ހަމައަށް ވެސް އަމަލުކޮށްފައި ނުވާ ކަމަށެވެ. އަދި ޕާޓީ ހިންގާނެ އުސޫލެއް އިލެކްޝަންސް ކޮމިޝަނުން ގާއިމުކޮށްދޭން ޖެހޭ ކަމަށާއި، އެކަމަކު ކޮމިޝަނުގައި އެފަދަ ވިސްނުމެއް ނެތް ކަމަށް އަލީ ސޯލިހު ވިދާޅުވިއެވެ.\nޖޭޕީގެ ދިދައާއި ލޯގޯ ބޭނުންނުކުރަން އެންގުމުގެ ބާރު ކޮމިޝަނަށް ލިބިގެން ނުވާ ހިނދުވެސް އެ އެންގުން އެންގުމުން އެކަމަށް ބޯލަނބައިގެން ތިބީ ޖުމްހޫރީ ޕާޓީއަކީ އަބަދުވެސް ގާނޫނީ އިމުގެ ތެރޭގައި ހަރަކާތްތެރިވާ ޕާޓީއަކަށް ވުމުން ކަމަށް އަލީ ސޯލިހު ވިދާޅުވިއެވެ. އަދި މިވަގުތު ގައުމުގެ ކަންކަން ހިނގަމުންދާ ގޮތުން އެތަކެތި ބޭނުންކޮށްފިނަމަ ޕާޓީއަށާއި ޕާޓީގެ ލީޑަރަށް އިތުރު ގެއްލުންތަކެއް ލިބިދާނެ ކަމުގެ ބިރު އޮތުމަކީވެސް މިވަގުތަށް ޕާޓީގެ ދިދައާއި ލޯގޯ ބޭނުންކުރުން މަޑުޖައްސާލަން ޖެހުނު ސަބަބެއް ކަމަށް ވިދާޅުވިއެވެ.\n"ބޭފުޅަކު ނިސްބަތްވާ ޕާޓީއެއްގެ ދިދަ ބޭނުންކުރުމުގެ ސަބަބުން ކްރިމިނަލް މައްސަލައެއްގެ ގޮތުގައި ފުލުހުންގެ އިދާރާގައި މައްސަލަ ބަލަމުން އެދަނީ. އަޅުގަނޑުމެން ބޭނުމެއް ނުވޭ އަޅުގަނޑުމެން ޕާޓީގެ ދިދައާއި ލޯގޯ ހަތިޔާރަކަށް ބޭނުންކޮށްގެން ޕާޓީގެ ލީޑަރު ގާސިމް އިބްރާހީމް އިރުއިރުކޮޅާ ފުލުހުންގެ އިދާރާއަށް ދަމާކަށް. ލޯގޯއާއި ދިދަ ބޭނުންނުކޮށް ވެސް ޕާޓީގެ ކަންތައްތައް ކުރިއަށް ގެންދިއުމުގެ ގާބިލްކަން އަޅުގަނޑުމެންގެ އެބަހުރި. އެކަމަކު މިވަގުތު ހުސްކަމެއްގައި އޮތް ކަމަށް މިދަންނަވަނީ ގާނޫނީގޮތުން ކުރަންޖެހޭ ކަންކަމަށް ހުރަސް އެޅިފައި ވާތީ" އަލީ ސޯލިހު ވިދާޅުވިއެވެ.\nއަލީ ސޯލިހު ވިދާޅުވީ ޖުމްހޫރީ ޕާޓީއަށް މިވަގުތު އިއާދަނުކުރެވޭ ވަރުގެ ބޮޑެތި ގެއްލުންތަކެއް ވަމުންދާ ކަމަށާއި ޕާޓީ އޮތީ ހުސްކަމެއްގެ ތެރޭގައި ކަމަށެވެ. ޕާޓީއަށް މެމްބަރުން އިތުރުކުރުމަށް ފޯމެއް ފުރޭނެގޮތްވެސް މިއަދު ނެތް ކަމާއި މުވައްޒަފުންގެ މުސާރަ ދިނުމާއި ބެންކު މެދުވެރިކޮށް ފައިސާގެ މުއާމަލާތްތައް ކުރެވޭނެ ގޮތެއް ވެސް ނެތްކަން އޭނަ ފާހަގަކުރެއްވިއެވެ. އަދި މިކަމުގައި ހައްލެއް ލިބޭތޯ ކޯޓުތަކަށް ހުށަހަޅާ ސިޓީތައް ވެސް ފޮނުވަންޖެހެނީ ޕާޓީގެ ސިއްކަ ނުޖަހައި ހުސްގަނޑެއްގައި ލިޔެފައި ކަމަށް ވިދާޅުވިއެވެ.\nޖޭޕީގެ ތަރުޖަމާނު ވިދާޅުވީ ރައީސް ޔާމީންގެ ސަރުކާރު ވެރިކަމަށް އައީ ޖުމްހޫރީ ޕާޓީގެ ދިދައާއި ލޯގޯ ޕޯޑިއަމްތަކުގެ ފަހަތުގައި ޖަހައިގެން ކަމަށާއި ގާނޫނާ ގަވާއިދުގެ ތެރެއިން ކަންކަން ކުރުމުގެ ކުޅަދާނަކަމެއް މިއަދު ސަރުކާރުގައި ނެތް ކަމަށެވެ. އަދި ޖުމްހޫރީ ޕާޓީގެ ދިދައާއި ލޯގޯ ބޭނުންކުރުން މަނާކުރި ކުރުމުގެ ޖަވާބު 2018 ވަނަ އަހަރު ދޭނެ ކަމަށް ވެސް ވިދާޅުވިއެވެ.


"JSC goasvanee fandiyaarunnaa gulhun nubeyhveythee"\nމަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު މިއަދު ނޫސްވެރިންނަށް މައުލޫމާތު ދެއްވަނީ. -- އަވަސް ފޮޓޯ: އަހުމަދު އަޝްހާދު (ޖެރީ)\nޖުޑީޝަލް ސާސިވް ކޮމިޝަން (ޖޭއެސްސީ) އިން މިހާރު ކުރަމުންދަނީ ވަރަށް ހަރުދަނާ މަސައްކަތްތަކެއް ކަމަށާއި އެ ކޮމިޝަނުގެ މަސައްކަތްތަކާ މެދު ހިތް ހަމަނު ޖެހުން ތަކެއް ފެންނަނީ މީގެ ކުރިން ފަނޑިޔާރުންނާ ބޭއްވުނު ގުޅުންތައް މިހާރު ނުބޭއްވޭތީ ކަމަށް އެ ކޮމިޝަނުގައި އިންނަވާ ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nމި ސަރުކާރު އައުމުގެ ކުރިން ސަރުކާރުގެ އިސް ސަފުގައި ތިއްބެވި ބޭފުޅުންނާއި މަޖިލީހުގައި މިހާރު ވެސް ތިއްބެވި ގިނަ މެންބަރުން އެންމެ ހަރު އަޑުން ދެއްކެވީ ޖޭއެސްސީ އެކުލެވިގެންވާ ގޮތް ބަދަލުކުރުމުގެ ވާހަކަ އެވެ. ނަމަވެސް ވެރިކަން ލިބި، މަޖިލީހުގެ ސުޕަ މެޖޯރިޓީ ލިބުމުން އެ އަޑުކެނޑި ވަނީ ކެނޑިފައެވެ.\nޖޭއެސްސީން ގިނަ ފަނޑިޔާރުތަކެއް މައްސަލަ ބަލައި، ފަނޑިޔާރުން ވަކި ކުރުމަށް މަޖިލީހަށް ހުށަހަޅަމުންދާއިރު، އެއީ ވަކި ފަނޑިޔާރުންތަކެއް ވަކި ކުރުމުގެ މަސައްކަތެއްގެ ތުހުމަތު އެ ކޮމިޝަނަށް ވަނީ އަމާޒުވެފައި އެވެ.\nނަމަވެސް، މިއަދުގެ މަޖިލީހުގައި ބޭއްވި ނޫސްވެރިންގެ ބައްދަލުވުމުގައި ނޫސްވެރިއަކު ކުރި ސުވާލަކަށް ޖަވާބު ދެއްވަމުން ނަޝީދު ވިދާޅުވީ ފާޑުކިޔަނީ ޖޭއެސްސީ އިސްވެ ޖުޑީޝަރީ މިނިވަން ކުރަމުންދާތީ ކަމަށެވެ.\n"ބައެއް ބޭފުޅުން ފަނޑިޔާރުންނާ މީގެ ކުރިން ބެހެއްޓެވި ގުޅުންތައް، ނުބެހެއްޓެވޭތީވެ، ނުވަތަ އެ ގުޅުންތައް ގެއްލި ދިޔާއިމަ، އެ ބޭފުޅުންގެ ކަންބޮޑުވުންތައް އަންނާނެ އުފެދިގެން. އެކަމާ ކުރެވޭނެ ކަމެއް ނޫން އެއީ،" ޖޭއެސްސީއަށް އަމާޒުވަމުންދާ ފާޑުކިއުންތަކަށް ރައްދު ދެއްވަމުން ނަޝީދު ވިދާޅުވި އެވެ.\nޖޭއެސްސީގެ އެކުލެވުން ބަދަލުކުރުމުގެ ވައުދު ނުފުއްދާނެކަމަށް ބުނެ އަމާޒުވެފައިވާ ފާޑުކިއުންތައް ވެސް އެ މަނިކުފާނު މިއަދު ވަނީ ދިފާއު ކުރައްވައިފަ އެވެ.\nމިގޮތުން، ޖޭއެސްސީ އެކުލެވިގެންވާ ގޮތް ބަދަލުކުރަން އަދި ލަސްނުވާ ކަމަށާއި، ސަރުކާރުގެ ވައުދާ އެއްގޮތަށް، ސަރުކާރުގެ ފަސް އަހަރު ނިމުމުގެ ކުރިން އެކަން ކުރާނެކަމުގެ ޔަގީންކަން ނަޝީދު ދެއްވި އެވެ.\n"ޖޭއެސްސީގެ ކޮމްޕޮޒިޝަން ބަދަލު ކުރުން އަޅުގަނޑަށް ފެންނަ ގޮތުގައި ލަހެއް ނުވޭ. އެއީ އެމްޑީޕީގެ ވައުދެއް. އެއީ ސަރުކާރުގެ ލެޖިސްލޭޓިވް އެޖެންޑާގައި ހިމެނޭ ކަމެއް. އަޅުގަނޑު ދެކޭ ގޮތުގައި އަޅުގަނޑުމެންގެ ފަސްއަހަރު ތެރޭ އަކަން ކުރާނެ،" ނަޝީދު ވިދާޅުވި އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ޖޭއެސްސީ + ޝަރުއީ ދާއިރާ ޝަރުއީ ދާއިރާ ރިފޯމް ކުރުން


BREAKING NEWS: Nirubuverieh Kamah Label Koh Meehaku Hayyaru Kuree Shahindha Ge Photo Eh Facebook Ah Lumun - Vaguthu\nނިރުބުވެރިއެއް ކަމަށް ލޭބަލްކޮށް މީހަކު ހައްޔަރުކުރީ ޝަހިންދާގެ ފޮޓޯއެއް ފޭސްބުކަށް ލުމުން\n2 އަހަރު ކުރިން ( އޮކްޓޯބަރ 14, 2019 )\nޓެރެރިޒަމް މަނާކުރުމުގެ ޤާނޫނަށް ގެނައި އިސްލާހުގެ ދަށުން ފުރަތަމަ ފަހަރަށް މީހަކު ހައްޔަރުކުރީ މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) ގެ އެގްޒެކެޓިވް ޑިރެކްޓަރ ޝަހިންދާ އިސްމާއިލްގެ ފޮޓޯއެއް ފޭސްބުކަށް ލުމުން ކަމަށް "ވަގުތު" އަށް މައުލޫމާތު ލިބިއްޖެއެވެ.\nއެފޮޓޯއަކީ އައިއެސް ޖަމާޢާތުން މީގެ ކުރިން އާއްމުކޮށްފައިވާ ފޮޓޯއެއް ކަމަށް ބެލެވޭ ފޮޓޯއެކެވެ.\nއެފޮޓޯގައި ވަޅިއެއް ހިފައިގެން ހުންނަ މީހަކު ފެންނައިރު ކުޑަކަކޫ މައްޗަށް ތިރިކޮށްފައި އިންނަ މީހާގެ ފޮޓޯ އެޑިޓްކޮށް ވަނީ ޝަހިންދާގެ ފޮޓޯއެއް ލާފައެވެ.\nޒުވާނާ ހައްޔަރުކުރީ އޭނާ ހައްޔަރުކުރަން މުރުތަދެއް ކަމަށްވާ މުޒައްފަރު މުހައްމަދު ނައީމް (މުޖޫ ނައީމް) ގޮވާލިތާ 24 ގަޑިއިރު ވެސް ނުވަނީސްކަން ފާހަގަ ކުރެވެއެވެ.\nރައީސް ޞާލިހް، ހޯމް މިނިސްޓަރ އައިޝައިހް އިމްރާން އަބްދުﷲ، ކޮމިޝަނަރ އޮފް ޕޮލިސް މުހައްމަދު ހަމީދު، ޑިފެންސް މިނިސްޓަރ މާރިޔާ އަހްމަދު ދީދީ، މަޖިލީހުގެ ނައިބު ރައީސް އީވާ އަބްދުﷲ އަދި ރިޔާސީ ކޮމިޝަންގެ ރައީސް ހުސްނުއް ސުއޫދު ޓެގްކޮށް މުޖޫ ނައީމް ވަނީ ޓެރަރިޒަމްގެ ޤާނޫނު ތަންފީޒު ކުރަން ފަށަނީ ކޮންއިރަކުންތޯ ސުވާލުކޮށްފައެވެ.\n"މިހާރު މިކަންތައް މިދަނީ ހައްދުން ނައްޓައިގެން" މުޖޫ ނައީމް ޓްވިޓާގައި ބުނެފައި ވެއެވެ.\nހައްޔަރުކުރި ޒުވާނާ ވެސް ވަނީ މުޖޫ ނައީމަށް ރައްދު ދީފައެވެ. އޭނާ ބުނެފައި ވަނީ "ކަލޭ (މުޖޫ ނައީމް) ހީކުރަނީ ކަލޭ މަގޭ ސްކްރީންޝޮޓް ނަގައިގެން ޓްވީޓް ކުރީމަ ބިރު ގަންނާނެ ކަމަށްތަ މިހިރަ ބުރާންޗާ. ތިހެން ފޮނު އަރުވަ އަރުވާ ތިބެން ޖެހެނީ. މިގައުމަށް އިސްލާމްދީން ނޫން ދީނެއް ނުގެނެވޭނެ ﷲ އިރާދަކުރެއްވިއްޔާ."\nމައުލޫމާތު ލިބިފައިވާ ގޮތުގައި ހައްޔަރު ކުރި ޒުވާނަކީ ޝައްމާން ނަމަކަށް ކިޔާ ޒުވާނެކެވެ. އޭނާ ކައިވެނި ކުރީ 2017 ޖުލައި މަހު އެވެ. ދެމަފިރިންނަށް ލިބުނު އަލަތު ދަރިފުޅަށް އަދި އަށް މަސް ނުވެއެވެ.\nއެމްޑީއެންގެ މައްސަލަ ބޮޑުނުވަނީސް ސެޕްޓެމްބަރ 01 ގައި އޭނާ ލިޔެފައިވާ ސްޓޭޓަސްއެއްގައި ނަބިއްޔާއަށް ފުރައްސާރަ ކުރުމުގެ ޙުކުމަކީ ގަތުލުން ކުރުން ކަމަށާއި އޭނާ ތައުބާވިޔަސް އެކަމަކަށް ބަދަލު ނާންނަ ކަމަށް ބުނެފައި ވެއެވެ.\nސެޕްޓެމްބަރ 20 ވަނަ ދުވަހު އޭނާ ޝެއާ ކުރި ޕޯސްޓެއްގައި ވަނީ ސިހުރުވެރިޔާގެ ހައްދަކީ ކަނޑީގެ އެތިފަހަރަކުން ޖަހައި ބޯ ބުރިކޮށްލުމެވެ. 23 ސެޕްޓެމްބަރ ގައި އޭނާ ޝެއާކޮށްފައިވާ ޕޯސްޓެއްގައި ވަނީ ޖުހާ ޕޭޖް ބްލްކޮ ނުކުރެވޭނަމަ އެޕޭޖް ހިންގާ ފަރާތައް ބަދު ދުޢާ ކުރަން އެދިފައެވެ.\nދީނީ ހަރުކަށި ވިސްނުމަށް ތާއިދުކޮށް ފޭސްބުކްގައި އޭނާ އެއްވެސް ޕޯސްޓެއް ކޮށްފައެއް ނުވެއެވެ.\nއޭނާ ހައްޔަރުކުރިތާ ގިނަ އިރުތަކެއްނުވެ ޝަހިންދާގެ ފޮޓޯ ވަނީ ރިމޫވް ކޮށްފައެވެ. ނަމަވެސް ފޮޓޯ ފުލުހުން އޭނާ ލައްވާ ރިމޫވް ކުރުވީ ކަމެއް އަދި ކަށަވަރެއް ނުވެއެވެ.\nފުލުހުން ވިދާޅުވީ، އޭނާ ހައްޔަރުކުރީ މުޖުތަމަޢުގައި ބިރުވެރިކަން އުފެދޭގޮތަށް މީހުންގެ ފުރާނައަށް ގެއްލުންދިނުމަށާއި އަނިޔާވެރި އަމަލުތައް ހިންގުމަށް ގޮވާލާ، ނިރުބަވެރި ޖަމާޢަތްތަކުގެ ނިޝާންތަކާއި ލިޔެކިޔުންތައް މީސްމީޑިއާގައި އާންމުކޮށް ހާމަކުރަމުން ދިޔަ މައްސަލަ އަކާއި ގުޅިގެން ކަމަށެވެ.\nހައްޔަރުކުރި ޒުވާނަކީ އަކީ ރައީސް ޞާލިހާއި އެމްޑީޕީއަށް ވަރަށް ބޮޑަށް ތާއިދުކުރާ ޒުވާނެއްކަން އޭނާގެ ފޭސްބުކް އެކައުންޓްގައި ކޮށްފައި ހުރި ޕޯސްޓްތަކުން އެނގެއެވެ.\nހައްޔަރުކޮށްފައިވާ ޒުވާނާގެ އަނބިމީހާ ރޭ ފޭސްބުކްގައި ކުރި ޕޯސްޓެއްގައި އޭނާ އާއި އެކު އަބަދުވެސް ހުރެދިނުމަށް އެދިފައި ވެއެވެ. އަދި އިރާދަކުރެއްވިއްޔާ ވަރަށް އަވަހަށް ދެމަފިރިން ބައްދަލުވާނެ ކަމަށް ބުނެފައިވެއެވެ.\nޝައްމާން ދޫކޮށްލުމަށް އޭނާގެ ގިނަ ރަހުމަތްތެރިން ގެންދަނީ މީސް މީޑިއާގައި ގޮވާލަމުންނެވެ.\nޝައްމާންގެ މައްސަލަ އާއި ގުޅޭ އިތުރު މައުލޫމާތެއް ފުލުހުން ހިއްސާކުރައްވާފައެއް ނުވެއެވެ.\nރައީސް ނަޝީދުގެ ލާދީނީ މައްސަލަތަކާއި ގުޅިގެން އިލްމުވެރިން ރައީސްގެ އަރިހަށް!\nއޮކްޓޯބަރ 14, 2019 08:15\nމިސަރުކާރުގެ ސިޔާސަތު ދަމަހައްޓާން ފުލުހުންގެ ތެރެއަށްލާފައިވާ އެމްސީ ހަމީދަކީ ނާގާބިލް ނުކުޅެދުންތެރިއެއް. އޭނާ ނަށާނީ ފާސިދުންގެ ބެރަށް.\nއޮކްޓޯބަރ 14, 2019 08:18\nޝަހިންދާއަށް މަރުގެ އިންޒާރު ދިންމީހާ ހައްޔަރުކުރެެެެެއްވިއިރު (ހާމަކަންބޮޑުގޮތެއްގައި) ދީނަށް ފުރައްސާރަކުރި ޝަހިންދާއާާ އަށް ފިޔަވަޅު ނޭޅުއްވީ ކީއްވެތޯ؟\nއޮކްޓޯބަރ 14, 2019 08:19\nޟަހިންދާ އަކީ ވެސް ޓެރަރިސްޓެއް.ކީއްވެ ޟަހިންދާ ހައްޔަރުނުކުރެވިގެން މިއުޅެނީ؟ކީއްވެހޭ އެމްޑީއެން ގެ ރިޕޯޓު ލޔުނު މީހުން ހައްޔަރު ނުކުރެވިގެން މިއުޅެނީ؟އަޖާއިބެއް ނުވޏެތަ؟ކީއްވެހޭ ޟަހިންދާ ހައްޔަރު އިންޓަރޕޯލް ރެޑް ނޯޓިސް ނުނެރެވިގެން މިއުޅެނީ؟ކަންކަން ނުވާނަމަ މަޤާމުތަކުން އިސްތިއުފާދޭށެވެ.\nއޮކްޓޯބަރ 14, 2019 08:21\nކޮންމެ ދިވެއްސަކު ވީ ޝަހިންދާގެ ފޮޓޯއެއް ފޭސްބުކް އަށް ލާން.\nއޮކްޓޯބަރ 14, 2019 08:22\nއެޒުވާނާގެ ދިފާއުގަ ނުކުންނަން ފެނޭ. މިސަރުކާރަށް އިސްލާމްދީނަށްވުރެ މުރުތައްދު މުޖޫ ނައީމުވެސް މާމޮޅު\nއޮކްޓޯބަރ 14, 2019 08:23\nމިގައުމު ހިނގަނީ މުރުތައްދުންގެ އަތްމަތީގަވީމަ މުރުތައްދުން އެދޭކަންކަން ކުރަންޖެހޭނީ. މުރުތައްދުވާ މީހާ އެނބުރި އިސްލާހްނުވުމުން އޭނާއަށް ދުނިޔެމަތީގައި އޮންނަ އަދަބީ ގަތުލުކަންވެސް މީމީހުން ހަނދާން ކުރާކަށް ބޭނުމެއްނުވޭ. މަރުވުމަށްފަހު ނަރަކައިގެ ވޭންދެނިވި އަޒާބު ހުންނާނެކަން މިދިވެހި ގައުމަށް އުފަން ކޮންމެ މީހަކަށް އެނގޭނެ. މިއަދު އިބިލީހަށް ކިޔަމަންވެ ﷲ އަށް އުރެދުނަސް ގަތްކޮޅަކީ މުސްލިމް ކޮޅު.\nއޮކްޓޯބަރ 14, 2019 08:27\nޙަޤީގަތުގައި ދީނާ ޤައުމަށްޓަކއި މިހާރުން މިހާރަށް ނުކުންނަންޖެހޭ\nއޮކްޓޯބަރ 14, 2019 08:30\nއޮކްޓޯބަރ 14, 2019 08:36\nހައްޔަރުކުރި ޒުވާނަކީ އަކީ ރައީސް ޞާލިހާއި އެމްޑީޕީއަށް ވަރަށް ބޮޑަށް ތާއިދުކުރާ ޒުވާނެއްކަން އޭނާގެ ފޭސްބުކް އެކައުންޓްގައި ކޮށްފައި ހުރި ޕޯސްޓްތަކުން އެނގެއެވެ. އަދިވެސް އެމްޑީޕީގެ ހަގީގަތް ހިޔެއް ނުވޭ ތިކަހަލަ ދިވެހިންނަށް އިނގޭނެހެނެއް.\nއޮކްޓޯބަރ 14, 2019 08:41\nއަދިވެސް މި ރީދޫ ބައިގަނޑު ވޯޓް ހޯދަން އައިމަ ދޭތި. ދީފަ ކިޔާނީ ދީން ދެކެޔޭ އެންމެ ލޯބިވަނީ. ފުލުހުންނަށް ވެސް ނުކުރުނު ދޯ ދީނަށް ފުރައްސާރަ ކޮށް ބޮޑު ރިޕޯޓެއް ނެރުނީމަވެސް އެ ލިޔުނު މީހާ ހައްޔަރު ކޮއްލަން. އެކަމު އާމު ނިކަމެތި މީހާ ޓުވީޓެއް ކޮއްލީމަ ކުޑަ ގޮޅިޔަށް. މުޖްތަމައުގަ ބިރުވެރިކަން އުފެދޭތީ....\nއޮކްޓޯބަރ 14, 2019 15:12\nއަދިވެސް ވޯޓު ދޭނަން ހަމަ!\nތި ސައްމާނުގެ ފޮޓޯ އެއް އަޅެ ޖެހި ނަމަ!\nއޮކްޓޯބަރ 14, 2019 08:42\nވަކި ކުލައެއްގެ ބަޔަކުނޫނި މިޤައުމުގައި ދެންއުޅޭނީ މުޅިންވެސް ނިރުބަވެރިން އެއޮތީ ޤާނޫނު ފާސްކޮށްފައި ނިރުބަ ވެރިންނޭކިޔާ ހިފާ ހައްޔަރު ކުރަންވީ ހަބޭހަށް، ޚާއްޞަކޮށް މާތްވެގެންވާ އިސްލާމް ދީނަށް ލޯބިކުރާ ކޮންމެ މީހަކު މިލިސްޓްގެ ކުރިޔަށް ލާނެ\nއޮކްޓޯބަރ 14, 2019 08:44\nދީނައް ފުރައްސާރަ ކުރުމުގެ ހުކުމް.އިލްމް.ވެރީން.ކިޔާ ދީބަލާށެވެ. އެކަން. އެންމެނައް އެނގެން އެބަ ޖެހެ އެވެ.\nއޮކްޓޯބަރ 14, 2019 09:00\nޢެމްސީ ހަމީދު ކަލޭގެ......\nއޮކްޓޯބަރ 14, 2019 09:10\nމިފޮޓޯއަށް ބަލާލީމަ ދޭހަވަނީ ނިރުބަ ވެރިއެއްގެ ގޮތުގައި ލޭބަލް ކުރެވިފައި ތިވާ ބޭކަލަކީ މިސަރުކާރު ގެނައުމަށް މަސައްކަތް ތަކެއް ކުރެވި ބޭކަލެއްކަން، ދީންދެކެ ލޯތްބެއް ހުރިނަމަ ލާދީނީ ރިޕޯޓާއި ގުޅިގެން އެއްޗެއް ނުބުނެ ނުތިބެވޭނެ ކަމުގެ ހެއްކެއް މިއީވެސް ދެއްތޯ؟\nއޮކްޓޯބަރ 14, 2019 09:23\nއޮކްޓޯބަރ 14, 2019 09:27\nއެމްޑީޕީ ވެރިކަމަށްގެންނަން ވޯޓް ދިން މީހުން އަތް ޖަހާ.\nއޮކްޓޯބަރ 14, 2019 09:30\nފެނޭތަ. ދެން އަތްޖަހާ. ބާރެއް ލިބޭއިރަށް ވާގޮތް ފެނޭނު. މައުމޫނު އެހެން ވީމަ ކިހާ ރަނގަޅުތަ.\nއޮކްޓޯބަރ 14, 2019 09:45\nއޮކްޓޯބަރ 14, 2019 11:22\nހިނގާ މިއަދު ހަވީރު4ޖަހާ އިރު ޖުމްހޫރީ މައިދާނަށް އޭނަގެ ދިފާއުގަ އެއްވާން... އިޚްލާސްތެރިކަމެއް ހުރިއްޔާ މިދައްކާ ވާހަކައިގަ...!\nއޮކްޓޯބަރ 14, 2019 15:13\nމަ ދާނަން ހައެށްކަ ކެނައިންގެ ފޮޓޮ ނަގަން.\nއޮކްޓޯބަރ 14, 2019 10:09\nއަދާލަތައް ހެޔެވަރުގެ ގާނޫނެއް އެމްޑީޕީއިން ހަދިޔާކުރީ ދެން އިމްރާން އެތަންފީޒް ކޮއްދޭނެ ހެނދުނުގެ ނާސްތާ ނުލިބޭކުދިންނައް އެއީހެނދުނުގެ ސަޔައް ބޭނުން ވާނެ ހަކުރު.\nއޮކްޓޯބަރ 14, 2019 10:36\nބޯގޯސްވިލާ މީހުން ކުރާކަންތަކުން މުޖުތަމައުގައި ހަމަނުޖެހުން އުފެދެނީ...... މިސަރުކާރު އޮޔާދާނީ ތިބައިގަނޑު ސަލާމަތްކުރަން ހަދައިގެން ހެން ހާދަ ހީވެޔޭ...\nމުޖޫ ނައީމަށް މުރުތައްދު ކިޔަން އިގޭތަ؟ އިސްލާމް ދީނުގެ ދަފާއުގައި އެއްޗެއް ބުނާ މިހާ މިވަނީ ޓެރަރިސްޓަކަށް. މިތާވެރިން މި ހިމާޔަތް ކުރަނީ ލާދީނީ ބައިގަނޑު.\nއޮކްޓޯބަރ 14, 2019 10:40\nތިބާ ވޯޓުދީގެން ގެނައި ސަރުކާރުތީ. އެމީހަކު ފޭހުނު އިލޮށި އެމީހަކާ ދިމާލަށް އައިސް ހެރޭނީ. ކިހާވަރަކަށް ދީނީ އިލްމުވެރިން ތެރޭންނާއި ގައުމަށް ހެޔޮ އެދޭ މީހުން އާދޭސްކުރި ވޯޓު ނުލާށޭ ހައްޤަށް ވޯޓު ދޭށޭ ކިޔާފަ. ޢެކަމު ތިބާޔަށް އެދުވަހު ދެވުނީ ބީރު ކަންފަތެއް. ޢޭގެ ހިތި މިޔަދު ތިޔަބޮނީ. އެކަމު ތިބާޔަށް ހެޔޮރަހުމަތް ލެއްވުމަށް ދުޢާކުރަން. ޢަދި މިކުރެވުން ތަޖުރިބާގެ އަލީގައި ކުރިޔައް އޮތްތާންގަ ހެޔޮނަސޭހަތްދޭ މީހުންނަށް ފުރަގަސް ނުދޭން ނަސޭހަތްތެރިވަން.\nއޮކްޓޯބަރ 14, 2019 11:16\nކޮބާހޭ މުސްލިމުން؟ ޝަހިންދާގެ ދިފާޢުގަ މުޅިސަރުކާރު،\nއޮކްޓޯބަރ 14, 2019 11:18\nއޮކްޓޯބަރ 14, 2019 11:21\nމުޖޫ ނައީމް ގެ ބަސްވިކޭ ދޯ؟. އެމް.ޑީ.ޕީ ގެ އަސްލު ކުލަ މި ފެންނަނީ. ލާދީނީއްޔަތައް ތަބާވާ މިންވަރު. ޝަހިންދާ ފިލުއްވާފަ އޭނާގެ ފޮޓޯއެއް ލީކިަމަށް ޓަކައި ކޮއްލިވަރު. އާން އެހެންނުު ވާނީ، އެމް.ޑީ.ޕީ ވެރިކަމަށް ގެނައުމުގަ ޝަހިންދާގެ ރޮލު ވަރަށް ބޯޑު.\nއޮކްޓޯބަރ 14, 2019 11:27\nމިއަދު4ޖަހާ އިރަށް ޖުމްހޫރީ މައިދާނަށް އެއްވޭ..!\nއޮކްޓޯބަރ 14, 2019 11:41\nމި ސަރުކާރުން ކުރާކަމަކީ ނިރުބަވެރިން އުފެއްދުން\nއޮކްޓޯބަރ 14, 2019 11:54\nލާދީނީ ސަރުކާރުން ހިމާޔަތް ކުރަނީ ލާދީނީ މީހުން. ކިރިޔާ ދީނައް ލޯބިކުރާ މީހަކު އެއްޗެއް ބުންޏަސް އެވާނީ ހައްދު ފަހަނަ އެޅި ބަޔަކައް. ފުރަތަމަ ހައްދު ފަހަނަ އެޅުމަކީ ކޮބައިކަން މިބައިމީހުނައް ކިޔާއިދޭން ފެނޭ\nއޮކްޓޯބަރ 14, 2019 12:16\nކާފަރު މުރުތައްދު މުޖޫ ނައީމު އާއި ޝަހިންދާގެ އޯޑަރަށް ތަބާވެ ގައުމުގެ ކަންކަން ކުރާ ބަޔަކު މިގައުމުގެ ބާރުވެރި ކަމުގަ ތިބުމަކީ ކޮންމެ ދިވެހި ފަރުދަކު މިޔަދު ލަތުވެތި ވާން ޖެހޭ ކަމެެއް. ޝަހިންދާ އާއި އެހެނިހެން ލާދީނީ މީހުން ހައްޔަރު ކުރުމަށް އެތަށް ހާސް ރައްޔިތުނެް ގޮވަމުން ދާއިރު ބީރު ކަންފަތެއްދީގެން ސަރުކާރާއި ތަންފީޒީ އިދާރާ ތަށް ތިބުމަކީ ރައްޔިތުން ނުކުމެ ނިމުމަަކަށް ގެންނަން ވެއްޖެ ކަމެއް.\nއޮކްޓޯބަރ 14, 2019 12:58\nޓެރަރިޒަމްގެ ޤާނޫނެއް ފާސްކުރީ އިސްލާމް ދީނުގެ ޢަދުއްވުންގެ މަސައްކަތްތައް ފަސޭހަކޮށްދީ އެމީހުންނަށް އެހީތެރިވުމަށްކަން ވަރަށް ސާފުކޮށް މިދަނީ ފެންނަމުން. ކިތަންމެ ޤާނޫނެއް ހަދައި މީހުން ހިފާ ހައްޔަރުކޮށް ޖަލަށް ލިޔަސް އަހަރެމެންގެ އިސްލާމް ދީނަށް ފުރައްސާރަ ކުރާނަމަ ހިމޭނުން ނުތިބޭނަން. އިސްލާމް ދީނުގައި އޮތް ހައްދުތައް ކަލޭމެން ރުޅިއަޔަސް ބަދަލެއްވެސް ނުވާނެ.\nއޮކްޓޯބަރ 14, 2019 13:45\nމި ސަރުކާރު ގެނައުމަށްޓަކައި، އަޅުގަނޑުމެން ޒުވާނުން މަސައްކަތް ކުރެވުނީތީ، އެކަމާ ދެރަވެ މާޔޫސްވެ ކަރުނައަޅާ ރޯން މިވަނީ ޖެހިފައި! ހުރި ހިތާމައެއްގެ ބޮޑުކަމާއެވެ.\nއޮކްޓޯބަރ 14, 2019 13:47\nތެރަރިޔަމްއޭ ކިޔައިގެން ކުޅޭކުޅި މިހިރަ ފެންނަނީ، ދީނަަށް ފުރައްސާރަ ކުރާ މީހުން ހިމާޔަތް ކޮށްގެން މިހިންގާ ކަންތައް ހުއްޓުވަން ދިވެހިރައްޔަތުންނަށް ގޮވާލަން\nއޮކްޓޯބަރ 14, 2019 14:13\nސައްމާނު ދޫކޮށްލުމަށް ނަސީދު ސަރުކާރަށް ގޮވާލަމެވެ\nއޮކްޓޯބަރ 14, 2019 14:19\nދިވެހި ގައުމު އިސްލާމްދީނަށް ފުރައްސާރަ ކުރާ ބައެއްގެ އަޅުވެތި ކަމުގެ ދަށަށް ނުގެންދިއުމަށް އިލްތިމާސް ދަންނަވަަން.\nއޮކްޓޯބަރ 14, 2019 14:35\nހަމަ މިހާރުން މިހާރު ސަންމާނު ދޫކޮއްލަން ސަރުކާރައް ގޮވާލަން.\nދީނުގެ ދިފާއުގަ މީހަކު ނިކުންނައިރަށް އެމީހަކު ހައްޔަރު ކުރާކަށް ނުޖެހޭނެ\nއޮކްޓޯބަރ 14, 2019 14:39\nރަނގަޅު. މަޜުވަންދެން ޖަލުގަ ބާއްވާ. ދެން ލަލަލާ\nއޮކްޓޯބަރ 14, 2019 15:09\nހޯމް މިނިސްޓަރުގެ ނަމުގެ ކުރީގަ އިންނަ އައް ޝެއިހް އަނބުރާ ނަގަން ވީ\nއިންޒާރު ދީގެން ވާނެތޯ؟\nއޮކްޓޯބަރ 14, 2019 15:17\nއިތުރު ބަހަނާއެއް ނެތް. ޝައްމާން ވަދުތުން ވަދުތަށް ދޫކޮށްލާ!!!\nއޮކްޓޯބަރ 14, 2019 16:24\nއިމްރާނު ބުނެފައިވޭ ، ޓެރަރިޒަމްގެ ގާނޫނު ނަހަމަ ގޮތުގައި ބޭނުމެއް ނުކުރާނަމޭ. މިވީ ކިހިނެއް.؟\nއޮކްޓޯބަރ 14, 2019 19:51\nއެމްސީހަމީދައް ދެން އަންނަ ސަރުކާރެއްގައި ދައުވާއުފުލަން ޖެހޭނެ.\nއޮކްޓޯބަރ 14, 2019 20:07\nފިތުނަ ފަސާދަ އުފެދޭގޮތައް ކަންކަން ކުރާ ހުރިހާ ޒުވާނުން ހައްޔުރުކުރޭ މިއިން އެއްވެސް ޒުވާނެއްގެ ފައިދާ ގައުމަކައް ނުލިބޭ މަސައްކަތް ނުކޮށް ދެއިރު ދެދަޅައައް ނިދާފަ މަގުތައްމަތީ ހުރޭޒުވާނުން\nކަލޭގެ މުނާފިގު ކަމާއެވެ\nއޮކްޓޯބަރ 14, 2019 21:18\nފިތުނަފަސާދަ އުފައްދަނީ ޒުވާނުނެއް ނޫން. ފިތުނަފަސާދަ އުފައްދަނީ މިސަރުކާރުގެ ޝައިތޯނުން. ޝަހިންދާއަކީ އޭގެއިން އެކަކު. ތިކިޔަނީ ކުށްކުރާފަރާތްތަކުގެ އަނިޔާލިބިފައިވާ ފަރާތްތައް ހައްޔަރުކުރާށޭ\nއޮކްޓޯބަރ 14, 2019 20:17\nއަވަހެއްނު ހައްޔަރުކުރިލެއް. މިގައުމަށް ޓެރަރިޒަމް ގެނައީ ޝަހިންދާގެ ބައިގަނޑު.


ކުނިން ހަކަތަ އުފައްދަން އޭޑީބީން ރާއްޖެއަށް 1.1 ބިލިއަން ރުފިޔާގެ ލޯނެއް – Dhuvas Online\nކުނިން ހަކަތަ އުފައްދަން އޭޑީބީން ރާއްޖެއަށް 1.1 ބިލިއަން ރުފިޔާގެ ލޯނެއް\nކުނިން ހަކަތަ އުފެއްދުމުގެ މަޝްރޫއެއް ހިންގަން އޭޝިއަން ޑިވްލޮޕްމަންޓް ބޭންކް (އޭޑީބީން) އިން ރާއްޖެއަށް 73 މިލިއަން ޑޮލަރު (ގާތްގަނޑަކަށް 1.1 ބިލިއަން ރުފިޔާ) ލޯނެއް ދޭން ނިންމައިިފި އެވެ.\nއޭޝިއަން ޑިވެލޮޕްމަންޓް ބެންކު، އޭޑީބީން މަޢުލޫމާތުދޭ ގޮތުގައި ރާއްޖެއަށް 1.1 ބިލިއަން ރުފިޔާ ނުވަތަ 73.9 ޑޮލަރުގެ ލޯނު އެހީއެއް ދިނުމަށް ނިންމާފައިވަނީ މާލެ ސަރަޙައްދުގައި ކުނިން ހަކަތަ އުފައްދާ ވޭސްޓް ޓްރީޓްމަންޓް ފެސިލިޓީއެއް ޤާއިމްކުރުމުގެ މަސައްކަތަށެވެ. އެގޮތުން މިމަޝްރޫޢުގެ ދަށުން ޤާއިމްކުރާ ކުނިން ހަކަތަ އުފައްދާ ޕްލާންޓަކީ ދުވާލަކު 500 ޓަނުގެ ކުނި މެނޭޖްކުރެވޭވަރުގެ ޕްލާންޓަކަށްވާއިރު، މި ޕްލާންޓް މެދުވެރިކޮށް 8 މެގަވޮޓްގެ ކަރަންޓް އުފައްދާނެއެވެ.\nމިޕްލާންޓްގެ ސަބަބުން ކުނި މެނޭޖްކުރުމަށް ބޭނުންވާ ޖާގަ ކުޑަވެ، ވައި ތަޣައްޔަރުވުން ކުޑަކޮށް، އިޔާދަކުރަނިނި ހަކަތަ އުފެއްދުމަށް ބޮޑު ފަސޭޙައެއް ވެގެންދާނެއެވެ.\nމާލެ ސަރަޙައްދުގައި ގިނަ ރަށްތަކަކާއި ރިސޯޓްތަކެއް ހުންނައިރު، ތިލަފުށީގައި ދުވާލެއްގެ މައްޗަށް ގާތްގަނޑަކަށް 830 ޓަނުގެ ކުނި އެކި ތަންތަންތަނަށް ޖަމާކޮށް، ނުވަތަ އަންދާލަންޖެހެއެވެ.\nދިރާގުގެ މޮބައިލް ޕްރީޕެއިޑް ޕެކޭޖްތަކަށް ބޮޑު ބަދަލެއް ގެނެސް، ކޮމްބޯ ޕްލޭންސް ތައާރަފުކޮށްފި


ސިޔަރަތު ފިލާވަޅު 11 – DhiSalafiyyah\n22/04/2012 محمد ﷺ ގެ ސިޔަރަތު, ފިލާވަޅު, ސިޔަރަތާއި ތާރީޚްއައްޝައިޚް އަޙްމަދު މިޙްސަން މުޙައްމަދު\nރަސޫލުﷲ صلى الله عليه و سلم ކުރެއްވި ޢުމްރާތަކާއި ޙައްޖު:\nމަދީނާއަށް ހިޖުރައަށް ވަޑައިގެންނެވުމަށްފަހު ރަސޫލުﷲ صلى الله عليه و سلم ކުރައްވާފައިވަނީ ހަތަރު ޢުމްރާއެވެ. އަދި އެކަލޭގެފާނު ކުރައްވާފައި ވަނީ އެންމެ ޙައްޖެކެވެ. އެއީ ޙައްޖަތުލް ވަދާޢުއެވެ. އެ ޙައްޖަކަށްފަހު އެކަލޭގެފާނު މުސްލިމުންނަށް އަލްވަދާޢުކިޔުއްވި ޙައްޖެވެ. އެކަލޭގެފާނު ޙައްޖަތުލް ވަދާޢު ވެވަޑައިގަތީ ހިޖުރައިން 10 ވަނައަހަރުގައެވެ.\nރަސޫލުﷲ صلى الله عليه و سلم ކުރެއްވި ހަނގުރާމަފުޅުތައް:\nއަޅުގަނޑުމެންގެ ލޮބުވެތި ނަބިއްޔާ ބައިވެރިވެވަޑައިގެންފައިވަނީ 25 ހަނގުރާމަފުޅުގައެވެ. ޢިލްމުވެރިން ވިދާޅުވެފައިވާގޮތުގައި މި ހަނގުރާމަތަކުގެ ތެރެއިން އެކަލޭގެފާނު އަމިއްލަފުޅަށް މުޝްރިކުން ޤަތުލުކުރައްވާފައިވަނީ9ހަނގުރާމައެއްގައެވެ. ހަނގުރާމަތަކުގެ އިތުރުން އެކިއެކި ސަރާޔާ “މިލިޓަރީ އެކްސްޕެޑިޝަން” ތަކުގައި ބައިވެރިވެވަޑައިގެންނެވީ ފަންސާހަކަށް ފަހަރުގައެވެ.\nރަސޫލުﷲ صلى الله عليه و سلم ސަވާރުވެވަޑައިގެންނެވި ސަވާރީތައް:\nއެކަލޭގެފާނު ދަތުރުކުރެއްވުމަށްޓަކައި ޖަމަލުކޮޅު ބެނުންކުރެއްވިއެވެ. އަދި އަސްތައްވެސް ގެންގުޅުއްވިއެވެ. އެކަލޭގެފާނު އެންމެފުރަތަމަ ގެންގުޅުއްވި އަސްކޮޅަށް ކިޔަނީ އައްސަކްބު އެވެ. އަދި ސަބްޙަތު އޭ ކިޔުނު އަސްކޮޅެއްވެސް އެކަލޭގެފާނުގެ އަތްޕުޅުގައި އޮތެވެ. އަދި އެކަލޭގެފާނު، އަލްމުރްތަޖަޒް އަދި ލިޒާޒު އަދި އައްޡަރިބް އަދި އައްލުޙައިފު އޭ ކިޔުނު އަސްތަކެއްވެސް ގެންގުޅުއްވިއެވެ. އަދި އައްދުލްދުލް އޭ ކިޔުނު ބަޢުލެއްވެސް އެކަލޭގެފާނުގެ އަތްޕުޅުގައި އޮތެވެ. އެކަލޭގެފާނުގެ އަތްޕުޅުގައި ދޮންކުލައިގެ ޅަ އަހެއްވެސް އޮތްކަމުގައި ވެއެވެ. އަދި އެކަލޭގެފާނުގެ އަތްޕުޅުގައި އަންހެން ޖަމަލުތަކެއްވެސް ހުއްޓެވެ. އޭގެތެރޭގައި އަލްޢަޟްބާއު ހިމެނެއެވެ. މި ޖަމަލަށް އެހެން ނަންތަކެއްވެސް ކިޔެއެވެ. އެއީ އަލްޤަޞްވާއު، އަލްޖަދުޢާއު އެވެ. އަދި އެކަލޭގެފާނަށް އެއިން ކިރުލިބޭ ޖަމަލެއްވެއެވެ. އެ ޖަމަލަށްކިޔަނީ ބުރުދާ އެވެ.\nރަސޫލުﷲ صلى الله عليه و سلم ގެ ހަތިޔާރުކޮޅުތައް:\nއެކަލޭގެފާނުގެ އަތްޕުޅުގައި ތިން ލޮންސި އާއި ތިން ދުނި އޮތެވެ. އަދި އެކަލޭގެފާނުގެ ކަނޑިކޮޅަށް ކިޔަނީ ޒުލް ފިޤާރުއެވެ.\n1- ރަސޫލﷲ صلى الله عليه و سلم ކިރުލިބޭ ޖަމަލެއް ގެންގުޅުއްވިއެވެ. އެޖަމަލުގެ ނަމަކީ ކޮބާ؟\n2- ރަސޫލުﷲ صلى الله عليه و سلم ގެ ކަނޑިކޮޅަށް ކިޔަނީ ކޮން ނަމެއް؟


Intelligence | Mihaaru\nކުޑަކުދިންނަށް ނަޓްސް ކާންދޭންވީ ކީއްވެ؟\nއެކި ބާވަތުގެ ނަޓްސްގެ ފައިދާތަކުގެ ވާހަކަ ދައްކައި ހުހެއް ނުވާނެ އެވެ. މިއީ ސިއްހީ ގޮތުން ފައިދާ ހުރި އެތައް މާއްދާއެއް ހަށިގަނޑަށް ލިއްބައިދޭނެ "ލުއި" ކާނާ އެކެވެ. ނަޓްސް އަކީ ވިޓަމިންސް އާއި މިނެރަލްސް އާއި އެންޓިއޮކްސިޑަންޓް ތަކާއި ހެލްތީ ފެޓާއި ފްރޮޓީނާއި ފައިބާ އިން ވެސް މުއްސަނދި ވެފައިވާ ބާވަތެކެވެ.\nލަންކާގެ އިންޓަލިޖެންސް އެޖެންސީއަށް އަސްކަރީ އޮފިސަރެއް\nކޮލަމްބޯ (ޑިސެމްބަރު 9) - ސްރީ ލަންކާގެ އިންޓަލިޖެންސް އެޖެންސީ ހިންގުމަށް ފުރަތަމަ ފަހަރަށް އަސްކަރީ އޮފިސަރަކަށް ހަވާލުކޮށްފި އެވެ.\nއެއާ ފޯސްއާ ނުގުޅެވުނަސް ބޯޓެއް ހަދައި އުދުހިއްޖެ\nޕާކިސްތާނުގައި ދިރިއުޅޭ 32 އަހަރުގެ މުހައްމަދު ފައްޔާޒަކީ ޕޮޕްކޯން ވިއްކުމުގެ އާދައިގެ ވިޔަފާރިއެއްކޮށްގެން ދިރިއުޅޭ މީހެކެކެވެ. އެކަމަކު އޭނާ އެންމެ ބޭނުންވީ ކިޔަވައިގެން އެ ގައުމުގެ އެއާ ފޯސްއާ ގުޅޭށެވެ. އެ ހުވަފެނުގައި ހުއްޓައި ވަރަށް ކުޑައިރު ބައްޕަ ނިޔާވުމުން ކިޔެވުން ހުއްޓާލައި، ނުކުންނަން ޖެހުނީ މަސައްކަތުގެ...\nމަރުކަޒީ ބެންކް، އެމްއެމްއޭގެ ފައިނޭންޝަލް އިންޓެލިޖެންސް ޔުނިޓް (އެފްއައިޔޫ) އިން މިދިޔަ އަހަރު އެންމެ ގިނައިން ބަލާފައިވަނީ ރާއްޖޭގައި ޓެރަރިޒަމަށް ހަރަދު ކުރާ ކަމަށް ޝައްކު ކުރެވޭ ފައިސާގެ މުއާމަލާތްތައްކަމަށް އެ ޔުނިޓްގެ އަހަރީ ރިޕޯޓުގައި ބުނެފި އެވެ.\nއެސްތާ: އުމުރުން ހަގަސް ވިސްނުން ތޫނު\nމިއީ އުމުރުން5އަހަރުގެ އެސްތާ ލީ އެވެ. ދިރިއުޅެނީ އޮސްޓްރޭލިއާގެ ސިޑްނީގަ އެވެ. އެ އުމުރުގެ އެހެން ކުދިންނާ އެސްތާ ތަފާތުވަނީ ލިބިފައިވާ އާދަޔާހިލާފު ތޫނު ވިސްނުމުންނެވެ. މިކަން މީޑިއާތަކުގެ ސަމާލުކަމަށް އެންމެ ފުރަތަމަ އައީ 2016 ގަ އެވެ.\nއުމުރުން އެންމެ 11 އަހަރުގެ ހައްމާދު ސާފީއަކީ އާދައިގެ ކުއްޖެއް ނޫނެވެ. ޕާކިސްތާންގެ ޕިޝާވަރަށް އުފަން މި ކުއްޖާއަށް ލިބިފައިވާ ވިސްނުންތޫނުކަމުގެ ސަބަބުން މިއީ ގިނަ ބަޔަކު އާދަޔާހިލާފު ކުއްޖެއްގެ ގޮތުގައި ސިފަކުރާ ކުއްޖެކެވެ.\nހަރަކާތްތެރި ފިރިހެނުންނަށް ލިބޭ ދަރިންގެ ވިސްނުން ތޫނު\nކަސްތަރުގެ ފައިދާގެ ވާހަކަ ދައްކާ ނިމޭކަށް ނެތެވެ. ދިރާސާއެއްގައި ބުނަނީ ފިރިހެނުން އާދަކޮށް ކަސްރަތު ކުރުމުން ދަރިފަނީގެ ޑީއެންއޭ ވަރުގަދަކޮށްދޭ ކަމަށެވެ. މާނައަކީ ދަރިފަނީގެ ކޮލިޓީ ވެސް ރަނގަޅުވުމެވެ. ނަތީޖާއަކީ ލިބޭ ދަރިންގެ ވިސްނުން ތޫނުވުމެވެ.\nAugust 01, 2017 40\nއިންޓެލް މައުލޫމާތުގެ އަލީގައި ފިޔަވަޅު އަޅާނެ:އަޒްލީން\nއެމްސީ ހަމީދު ވަކިކުރީ ރަނގަޅަށް: ހައި ކޯޓް\nފުލުހުންގެ ސިއްރު މައުލޫމާތުތަކެއް ލީކު ކުރިކަމުގެ ތުހުމަތުގައި ވަޒީފާއިން ވަކިކުރި ފުލުހުންގެ އިންޓެލިޖެންސްގެ ކުރީގެ ވެރިޔާ މުހައްމަދު ހަމީދު (އެމްސީ) ވަޒީފާއިން ވަކިކުރީ ރަނގަޅަށް ކަމަށާއި އެހެންވެ އޭނާ އަށް އެ ވަޒީފާ އަނބުރާ ދޭން ނުޖެހޭނެ ކަމަށް ހައި ކޯޓުން މިއަދު ހުކުމްކޮށްފި އެވެ.


އިނގިރޭސި ބޮޑު ވަޒީރަށް ވެންޓިލޭޓަރ އެހީގައި ފަރުވާ ދީފައިވާ ކަމަށް ބުނެ ދައުރުވަނީ ދޮގު ޚަބަރެއް – Dhen.mv\nއިނގިރޭސި ބޮޑު ވަޒީރަށް ވެންޓިލޭޓަރ އެހީގައި ފަރުވާ ދީފައިވާ ކަމަށް ބުނެ ދައުރުވަނީ ދޮގު ޚަބަރެއް\nދެން އެމްވީ April 7, 2020 - 4:51 pm\nއިނގިރޭސިވިލާތުގެ ބޮޑު ވަޒީރު ބޮރިސް ޖޯންސަންސްއަށް ވެންޓިލޭޓަރެއްގެ އެހީގައި ފަރުވާދެމުން އަންނަ ކަމަށް ބުނެ ދައުރުވަމުންދާ ޚަބަރަކީ ދޮގެއް ކަމަށް އެޤައުމުން ހާމަކޮށްފިއެވެ.\nއައިސީޔޫގައި މިހާރު ފަރުވާދެމުން އަންނަ އިނގިރޭސި ބޮޑު ވަޒީރު ވެންޓިލޭޓަރަށް ލާފަައިވާ ކަމަށް ފުރަތަމަ ރިޕޯޓްކޮށްފައިވަނީ ރަޝިޔާގެ ނޫހަކުންނެވެ. އެނޫހުން، ބޮޑު ވަޒީރު ހަސްފަތާލުވެ ވަޑައިގެންފައިވާކަމަށް ހޮސްޕިޓަލުގެ ނަރުހަކާ ހަވާލާދީ ބުނެފައިވަނީ، ބޮޑު ވަޒީރުގެ ހާލުކޮޅު ވަރަށް ދެރަވެ ވެންޓިލޭޓަރގައި ފަރުވާ ދޭން ފަށާފައިވާ ކަމަށެވެ. ނަމަވެސް އިނގިރޭސިވިލާތުގެ ނޫހެއް ކަމަށްވާ "ސްކައި ނިއުސް" އިން އެޤައުމުގެ ކެބިނެޓް އޮފީސް މިނިސްޓަރާ ހަވާލާދީ ބުނެފައިވަނީ ބޮރިސް ވެންޓިލޭޓަރ އަށް ލާފައިނުވާ ކަމަށާއި ނަމަވެސް ނޭވާލުމުގެ ދަތި ތަކެއް ހުރުމާއިއެކު އޮކްސިޖަން ޕަންޕެއް ބޭނުންކޮށްފައިވާ ކަމަށެވެ.\nކޮވިޑްގެ ސަބަބުން ޖެހުނު އާލާސްކަންފުޅުގައި އިނގިރޭސިވިލާތުގެ ބޮޑު ވަޒީރު ހަސްފަތާލުގައި އެޑްމިޓް ވެފައިވަނީ މިދިޔަ އާދީއްތަ ދުވަހުއެވެ. އޭނާ އެޑްމިޓްކޮށްފައި ވަނީ ، ކޮވިޑް19 އަށް ޕޮޒިޓިވްވިތާ 10 ދުވަސްވީއިރު ވެސް ހުމުގެ އަސަރު ހުރުމާއި ބަލި އިތުރަށް ރަނގަޅު ނުވުމުގެ ސަބަބުން، އޭނާގެ މެޑިކަލް ޓީމްގެ އިރުޝާދުގެ މަތިންނެވެ. އައިސީޔޫއަށް ފަރުވާ ދިނުމަށް ބަދަލުކޮށްފައިވަނީ، ލަންޑަން ގަޑިން މެންދުރުގެ ވަގުތެއްގައެވެ.\nބޮރިސް ޖޯންސަން ވައިރަހަށް ޕޮސިޓިވްވެފައިވަނީ މާރޗް މަހުގެ 27 ވަނަ ދުވަހުއެވެ. ބޮރިސް އަކީ ދުނިޔޭގެ ލީޑަރުންގެ ތެރެއިން ވައިރަހަށް އެންމެ އަވަހަށް ޕޮސިޓިވް ވި ލީޑަރެވެ. ވައިރަހަށް ޕޮސިޓިވް ވުމާއެކު ބޮރިސް ވަނީ އޭނާގެ ފްލެޓުގައި އެކަހެރިވެފައެވެ.\nވައިރަހަށް ޕޮސިޓިވްވެ ސެލްފް އައިސޮލޭޝަން ގައި ހުރި ނަމަވެސް ބޮރިސްވަނީ ވީޑިއޯ ކޯލް މެދުވެރިކޮށް ޔޫކޭގެ ކޮވިޑް19 އާއި ބެހޭ ކޮމިޓީ ގެ ބައްދަލުވުންތައް ޗެއާ ކޮށްފައެވެ.


ސައުތު އެމެރިކާގެ ދެޓީމު ބަލިކޮށް ޔޫރަޕްގެ ދެ ޓީމު ސެމީ ފައިނަލަށްމިކަލް ނޫސް\nދެވަނަ ފަހަރަށް ސެމީ އަށް ދެވުމުން ބެލްޖިއަމުން އުފާ ފާޅުކުރަނީ. ފޮޓޯ: ފީފާ\nސައުތު އެމެރިކާގެ ދެޓީމު ބަލިކޮށް ޔޫރަޕްގެ ދެ ޓީމު ސެމީ ފައިނަލަށް\n7 ޖުލައި 2018, 12:27 |\nރޭގައި ކުޅެވުނު ވޯލްޑްކަޕް 2018ގެ ކުއަރޓަރ ފައިނަލުގެ ދެ މެޗު ކާމިޔާބުކޮށް ފްރާންސާއި ބެލްޖިއަމުން ސެމީ ފައިނަލުގެ ޖާގަ ހޯދައިފިއެވެ. ފުރަތަމަ މެޗުގައި ފްރާސުން ކުރި ހޯދީ ދެކުނު އެމެރިކާގެ އުރުގުއޭ އާއި ވާދަކަށް 2-0 ން ނެވެ. ދެވަނ މެޗުގައި ބެލްޖިއަމުން ކުރި ހޯދީ ވޯލްޑްކަޕްގެ އެންމެ ކާމިޔާބު، ބްރެޒިލް 2-1ން ބަލިކޮށްގެންނެވެ.\nފްރާންސް2–0އުރުގުއޭ\nރޭގެ ފުރަތަމަ މެޗުގައި އެއްފަހަރު ވޯލްޑް ކަޕް ކާމިޔާބު ކުރެވިފައިވާ ފްރާންސާއި ވާދަކުރީ ދެ ފަހަރު ވޯލްޑްކަޕް ކާމިޔާބުކޮށްފައިވާ ދެކުނު އެމެރިކާގެ އުރުގުއޭއެވެ. މިމެޗު ފަށައިގެން ފްރާންސުން މޮޅަށް ކުޅެ ގިނަ ހަމަލާތަކެއް އުފެއްދިއެވެ.\nމެޗު ފަށާގަތީ އުރުގުއޭގެ މޮޅު ކުޅުމާއެކު އެވެ. ނަމވެސް ފްރާންސުން ހަމަޔަކަށް އެޅި މެޗުގެ ކޮންޓްރޯލް ހޯދިއެވެ. އުރުގުއޭގެ ފޯވަޑް އެޑިސަން ކަވާނީއަަށް ދެވަނަ ބުރުގެ މެޗުގައި ލިބުނު އަނިޔާއަކާއި ގުޅިގެން ނުކުޅެވުނު ނަމަވެސް އެޓީމުން ވެސް ފްރާންސްގެ ގޯލަށް ނުރައްކާތެރި ހަމަލާތަކެއް ދިނެވެ.\nމެޗުގެ ފުރަތަމަ ގޯލު ހާފު ނިމެން5މިނިޓަށް ވެފައި ވަނިކޮށް ޕެނަލްޓީ އޭރިއާ ބޭރުން ލިބުނު ހިލޭ ޖެހުމެއް އިތުބާރު ޖެހުންތެރިޔާ ގްރިޒްމަން ގޯލް ކުރިމައްޗަށް ހުރަސް ކުރުމުން، ފޯވަރޑް ރަފޭލް ވެރާން ބޮލުން ގޯލުގެ ތިރީ ކަނަށް ވައްދާލައި ގެންނެވެ. ފުރަތަމަ ހާފު ނިމުމުގެ ކުރިން އުރުގުއޭއިން ވެސް ހަމަ އެފަދަ ހަމަލާއެއް ފޮނުވާލިއެވެ. ނަމަވެސް ފްރާންސްގެ ކެޕްޓަން އަދި ގޯލް ކީޕަރު ލޯރިސް ހަމަ އިސްކޮޅަށް ދެމިލާފައި ޖެހި ޑިވުގައި އަތުން ޖައްސައި ބޭރުކޮށްލީ ގޯލު ތިރީ ކަނަށް ވަންނަން ދިޔަ ބޯޅައެކެވެ.\nމެޗުގެ ދެވަނަ ގޯލު، އޭރިއާ ބޭރުން ކުރި ޝޫޓަކުން ގޯލް ކާމިޔާބުކޮށް ދިނީ ދެގޮތެއްނުވާ ފޯވަޑް ގްރިޒްމަން އެވެ. މި ގޯލު ވަނީ އުރުގުއޭގެ ކީޕަރު ހިފަން އުޅުނު ބޯޅަ އަތުން ދޫވެގެން ގޮހެވެ. ދެ ހާފުގައި ޖެހި ދެ ގޯލާއެކު 2-0ން ކުރި ހޯދައިގެން ފްރާންސް ވަނީ މުބާރާތުގެ ސެމީފައިނަލަށް ދަތުރުކޮށްފައެވެ.\nމި ދެ ޓީމު މީގެ ކުރިން ވޯލްޑްކަޕްގައި ކުޅުނު މެޗެއްގައި އެންމެ ފަހުން ގޯލެއް ޖެހިފައި ވަނީ މީގެ 52 އަހަރު ކުރިން 1966 ގައި އިންގްލޭންޑްގައި ބޭއްވުނު ވޯލްޑް ކަޕްގައެވެ. އެމެޗުން 2-1 ން މޮޅުވެފައި ވަނީ އުރުގުއޭ އެވެ. އެއިގެ ފަހުން ވޯލްޑްކަޕް ގައި ބައްދަލު ކުރި ދެ ފަހަރު ވެސް 0-0ން ވީއެއްވަރެވެ. އެއީ 2002 ގައި ސައުތުކޮރެއާ-ޖަޕާން ވޯލްޑް ކަޕާޢި ސައުތުއެފްރިކާ ވޯލްޑް ކަޕް 2010 ގައެވެ.\nމިމެޗުގެ މޮޅު ކުޅުންތެރިއަކީ ފްރާންސްގެ ގްރިޒް މަން އެވެ.\nބްރެޒިލް 1 –2ބެލްޖިއަމް\nރޭ ކުޅެވުނު ކުއާރޓަރ ފައިނަލުގެ ދެވަނަ މެޗުގައި ބްރެޒިލްގެ މައްޗަށް ބެލްޖިއަމުން ކުރި ހޯދީ 2-1 ން ނެވެ. ވޯލްޑް ކަޕްގެ5ފަހަރު ޗެމްޕިއަން ބްރެޒިލުން ފަށައިގަތީ މޮޅަށް ކުޅެ މެޗުގެ ކޮންޓްރޯލާ ވެސް އެކުއެވެ. ނަމަވެސް ކައުންޓަރ އެޓޭކުގައި ބެލްޖިއަމްގެ ހަމަލާތަކުގެ ނުރައްކާތެރިކަން ފްރާންސަށް ބޮޑުވެގެން ދިޔައެވެ. ނަތީޖައެއްގެ ގޮތުން، މެޗުގެ ކުރީކޮޅު ބެލްޖިއަމްގެ ކޯނަރެއްގައި ޑިފެންޑަރ ކޮމްޕެނީ ބޮލުން ގޯލަށް ފޮނުވާލި ބޯޅަ، ކަސަމީރޯގެ ސަސްޕެންޝަނާއެކު ބަދަލުގައި ކުޅެން ނުކުތް، ފާނަންޑީނިއޯ ބޮލުގައި ޖެހިފައި ބައިގޯލަށް ވަދެ 1-0ން ބެލްޖިއަމަން ލީޑް ނެގިއެވެ.\nމި ހާފުގައި ވެސް ބްރެޒިލްގެ ތިއާގޯ ސިލްވާގެ ނުރައްކާތެރި ހަމަލާއެއް އަރިމަތީ ދަނޑިއަށް ވެސް އަމާޒު ވިއެވެ. ނަމަވެސް ގޯލެއް ކާމިޔާބު ނުކުރެވި ވަނިކޮށް، ބެލްޖިއަމުގެ ވަރުގަދަ މިޑްފީލްޑަރ ކެވިން ޑިބްރޭނާގެ ބާރު ހަމަލާއަކުން ދެވަނަ ގޯލެއް ވެސް ކާމިޔާބުކުރިއެވެ.\nދެވަނަ ހާފުގައި ބްރެޒިލްގެ ހަމަލާތައް ވަރުގަދަ ކުރަމުން ދިޔައެވެ. ނަމަވެސް ކެޕްޓަން ހަޒާޑްއާއި ޑިބްރޭނާ އަދި ފޯވަޑް ލުކާކޫގެ ބޯޅަ ހިފެހެއްޓުމާއި އެޓޭކް އުފެއްދުން މުޅި މެޗުގައި ވެސް ފެނިގެންދިޔައެވެ.\nބްރެޒިލްގެ ހަމަލާތަކުގެ ހުރަހަކަށް ވެގެން ދިޔައީ ބެލްޖިމްގެ އިސްކޮޅުން ދިގު ކީޕަރ ތިބޯ ކޯރޓޯސްގެ މޮޅު ދިފާޢުތަކެވެ. ބްރެޒިލްގެ ގޯލު ކަމިޔާބުކޮށް ދިނީ ކޫޓީނިއޯގެ ހުރަހެއްގައި، ބަދަލު ކުޅުންތެރިޔާ ރެނާޓޯ އޮގަސްޓޯ ބޮލުން ގޯލަށް ވައްދާލައިގެންނެވެ. މަިޗުގެ ފަހު ވަގުތު ނޭވާ ހިފަހައްޓާލާ ވަރަށް ބްރެޒިލްގެ ހަމަލާތައް އިތުރު ވެގެން ދިޔައެވެ. ނަމަވެސް ޕެނަލްޓީ އޭރިއާ ފުރާލާފައިވާ ދިފާޢީ ކުޅުންތެރިންނާއި ކީޕަރުގެ މޮޅު ސޭވް ތަކުން މެޗު ނިންމާލީ ބްރެޒިލް ގެ ތާރީޚުގައި ވެސް ސެމީ ފައިނަލާއި ހަމަޔަށް ނުގޮސް ވޯލްޑް ކަޕް މުބާރާތް ނިންމާލަން ޖެހުނު ދެވަނަ ފަހަރުގެ ގޮތުގައެވެ. ލުން ވަނީ ކާމިޔާބު ހޯދާފައެވެ.\nމި ދެޓީމު 2002 ގެ ވޯލްޑް ކަޕް ގަދަ 16ގައި ބައްދަލުކޮށް ބްރެޒިލް ވަނީ ކުރި ހޯދާފައެވެ. މެޗުގެ މޮޅު ކުޅުންތެރިއަކަށް ހޮވުނީ ޑިބްރޭނާއެވެ.


ތި ލޯތްބަށްޓަކައި (16) | Esfiya - Dhivehi Vaahaka Site\nއައިނާ ނިންދަވަން އޮތް އިރު އޭނާވެސް ބޭރުގައި ހިނގާ ކަންތަށް ބަލަން ޝައުގުވެރިވިއެވެ. ނަމަވެސް އެމީހުން އަޑުގަދަކުރާވަރުން އިރު އިރުކޮޅާ އައިނާ ކުކުރާލާތީ ދުރަށް ދާން އޭނާ ޖެހިލުންވެއެވެ. އެވަގުތު ނައިނާގެ ފޯނު ރިންގްވާންފެށުމުން އަޑު ކަނޑާލާފައި ފޯނު ނެގީ ދެތިންފަހަރަކު ތެޅިލި އައިނާގެ ގައިގާ ލޯބިން ފިރުމާލާފައެވެ.\n“ހޭ ކުޑޭ!!” ނައިނާ ފޯނު ނަގާފައި އެހެން ގޮވާލީ އައިޝަމް އަށް ޖެއްސުންކުރާށެވެ. އައިޝަމް ވަގުތުން އައްޗީޑިއޭ ބުނެލިއެވެ. “ޝާމްބެ މާ ރީތި.. ކޮބާތަ މަގޭ ޕްރިންސަސް..؟” އައިޝަމް އަހާލިއެވެ. އޭނާ އައިނާއަށް ވަރަށް ފޯރިހުރެއެވެ. ވިހެއިންސުރެ ދުވާލަކު ހަތަރު ފަހަރު ގުޅައިގެން ހާލުވެސް ބަލައެވެ. އަދި ކޮންމެދުވަހަކު ފޮޓޮއެއްވެސް ފޮނުވަން ޖެހެއެވެ.\n“ޝާމް ތިގުޅަނީ އެކޮއެ ނިދީމަ އަބަދު.. ދެންމެ އެ ނިދީ… އެކޮއެ ބޯ ބާލުވަން ހަދައިގެން އޮތީ ރޮއެ ރޮއެ ވަރުބަލިވެފައި…. މިހާރު ނަން ކިޔައިފި…” ނައިނާ ވީ ގޮތް އޮޅުންފިލުވައިދިނީ ވަރަށް މަޑުންނެވެ. އިރުއިރުކޮޅާ އެނދުގައި އޮތް އައިނާއަށް ބަލައިލެވެއެވެ. “ކޮބާތަ ނަމަކީ؟ ދޮންބެ ނަން ނުވެސް ބުނި.. ބުނީ މިއަދު އިނގޭނެނޫންހޯ..” އައިޝަމް ޝަކުވާކޮށްލިއެވެ. ނައިނާ ހީލާފައި ދަރިފުޅަށް ކީ ނަން އައިޝަމް ކައިރި ބުނެލުމުން އޭނާ ވާއުއު އޭ ކިޔާ ހީގަތެވެ. ނައިނާ ތަފާތު ވާހަކަތަށް ދައްކަމުން ދިޔައީ ބޭރުގައި އުޅޭ މީހުން ކަންތަށް ކުރާ ގޮތާއި ގުޅުވައިގެންނެވެ. އައިޝަމް އަށް އެކަންތަށް އާ ކަމުން އެތަކެއް ސުވާލުތަކެއް ކުރިއެވެ. އޭނާއަށް މުޅިންވެސް ލިބެނީ ކެއުމެވެ. އެކަން ހިނގާގޮތެއް އޭނާއަށް ނޭނގެއެވެ.\nނައިނާ ފޯނު ކަނޑާލިތަނާހެން އައިޒަން އެތެރެއަށް ވަނެވެ. އަދި އެއްޗެއް ބޭނުންތޯ ސުވާލުކުރުމުން ނައިނާ އަވަސްއަވަހަށް ބޮނޑިބަތޭ ބުނީ އޭނާ ބޮނޑިބަތް ކާހިތްވާވަރުންނެވެ. އައިޒަން ހެމުންހެމުން ނައިނާގެ އެ އެދުންވެސް ފުރިހަމަކުރެވޭތޯ އުޅުނެވެ.\n“އައްސަލާމް އަލައިކުމް….” ހުދާގެ ގޭ ކުރިމައްޗަށް އަރާ ހުއްޓުނު އަކުރަމް ގޮވާލިއެވެ. އޭނާ އެއައީ ޕާރސަލްބަހާށެވެ. ހުދާ ސަލާމް ބަލައިގަނެފައި ތީ ކޯޗެއްހޭ އެހީ އެނގިހުރެއެވެ. “ނައިނާގެ ދަރިފުޅަށް ނަން ކީމަ… ހުދާ މަންމަ އެބައުޅޭ އެގޭގައި އެކަންވެސް ނޭނގޭތަ ހެހެހެ” މަޖާވެލާފައި އެހެން ބުނެ ހުދާގެ އަތުތެރެއަށް އެ ޕާރސަލް ލާފައި އަކުރަމް ސައިކަލު ދުއްވާލިއެވެ. ހުދާ އައި ރުޅީގައި ދަތްކުނޑި ވިކާލިއެވެ. “މަށަށް ކޮންކަމެއް.. ބަފާ ދިޔަހެން އައިޒަންވެސް ދިޔައިއްޔާ ރަނގަޅުވާނީ…” ޕާރުސަލް ހޫރާލާފައި ހުދާ އެހެން ބުނެ ކޮޓަރިއާއި ދިމާލަށް މިޝްރާބު ޖެހިއެވެ. އޭނާ މިވޭތުވެދިޔަ ދުވަސްތަކުގައި ނައިނާ ގެ ކިބައިން ބަދަލު ހިފަން މަސައްކަތްކުރިޔަސް ކުރާނެ ގޮތެއް ނޭނގުނެވެ. އެ ފުރުސަތުވެސް ވަނީ ނުލިބިފައެވެ. އަދިވެސް އޭނާ އައިޒަން ބޭނުމޭ ކިޔަ ކިޔާ ހުރީ އައިޒަން ހާސިލްކުރަން ބޭނުންވާތީއެވެ. ހުދާ ބޭނުންވާ ކޮންމެ އެއްޗެއްވެސް ތަޤުދީރުން ނައިނާއަށް ލިބުން އޭނާއަކަށް ހަމަޖަމެއްނުވިއެވެ. މިފަހަރު ތަޤުދީރު ލިޔާނީ އޭނާއޭ ހިތާ އެނދުމައްޗަށް ވެއްޓިގަތީ އައި ރުޅި ހިންދާލެވޭތޯއެވެ. އެތަކެއް ފަހަރު ނައިނާގެ ދިރިއުޅުން ބަރުބާދު ވޭތޯ ކިޔަމުން ދިޔައެވެ.\nހަތަރުމަސް ފާއިތުވެގެން ދިޔައީ ކޮންމެ މީހެއްގެ ދިރިއުޅުމަށް އުފަލާއި ހިތްހަމަޖެހުން ގެނުވާފައެވެ. ނައިނާއާއި އައިޒަން އުޅެނީ ދަރިފުޅާއި އެކު ވަރަށް އުފަލުންނެވެ. ލަމްހާ މާލެއައުންވީ ޝާމިރާގެ ދިރިއުޅުމަށްވެސް އުފާވެރިކަން ގެނުވިކަމަކަށެވެ. އޭނާ އިންތިޒާރު ކުރަމުން ދިޔައީ އައިޒަން އެނބުރި އަންނަންދެންނެވެ. އައިޒަން އާއި ލަމްހާ ގެ ކައިވެނި ކުރެވުމުން ބޭރުގައުމެއްހައި ޝާމިރާއަށް ކުންފުނި ފެށޭނެ ގޮތް ފާލިހް ހަދައިދޭނެކަމަށް ވައުދުވިއެވެ. ޝާމިރާ ހުރީ އެކަމާއި އުފަލުން ފޮޅިފައެވެ. ފާލިހް އެހާވަރަކުން އައިޒަން އާއި ލަމްހާގެ ކައިވެނި ކުރަން ބޭނުންވަނީ ނަހަލާލުންް ލާރިހޯދައިގެން ފެށި ކުންފުންޏެކޭ ކިޔާ އެތަށް ބަޔަކު އެ ކުންފުނީގެ ނަން ހަޑިކޮށްލުމުންނެވެ. ޝާމިރާގެ ކުންފުންޏާ ފާލިހުގެ ކުންފުނި ގުޅުންވެގެން ދާނީ އެލިބުނު ހަޑިނަމުން ސަލާމަތްވެވޭނެ ފުރުސަތަކަށެވެ.\nއައިޝަމް ސޯފާގައި އިށީނދެ އިން އިރު ދިޔައީ އެއްވަރަކަށް އައިޒަންއަށް ގުޅަމުންނެވެ. ޝާމިރާ ވެސް ކައިރި އިށީނދެ އިނެވެ. އަދި ދޮންބެކޮބަހޭ އެހީ ފައިލަކަށް ބަލަހައްޓައިގެން އިނދެއެވެ. އައިޒަން ފޯނެއްނުނަގައޭ ބުނުމުން ޝާމިރާ ހޫމްމް އަޅުވާލިއެވެ. “ވާހަކައެއް އަހަންތަ؟؟” ޝާމިރާ ގެ ސުވާލުން އައިޝަމް ކުޑަކޮށް ޖެހިލުންވިއެވެ. ޝާމިރާ އެހެންއަހާ ކޮންމެފަހަރަކު ތެޅިގަނެވެނީ ނައިނާގެ ކަންތަށް ޝާމިރާއަށް އިނގުނީއޭ ހިތަށްއަރާފައެވެ. އައިޝަމް މަޑުމަޑުން ބޯޖަހާލިއެވެ. “ދޮންބެ އުޅެނީ ކުއްޖަކާ ރައްޓެހިވެގެންތަ؟” ޝާމިރާ ކުރި ސުވާލުން އައިޝަމް ނޭވައެއް ބޭރުކޮށްލިއެވެ. “ތީ މަންމަ ދޮންބެ ކައިރި އަހަން ޖެހޭ ސުވާލެއްނު…” އައިޝަމް ހަމަޖެހިލާފައި ބުންޏެވެ. “ދޮންބެ ކޮންމެ ކުއްޖަކާއި ރައްޓެހިވިޔަސް މަންމަ އެކަމަށް ޤަބޫލުވާނަން ދޯ؟ މަންމައަށް އިނގެޔެއްނު ދޮންބެގެ މުޅި ދިރިއުޅުން މަންމައަށާއި ކުންފުންޏަށް ހުސްކުރި، އެހެންވީމަ ދޮންބެ ބޭނުންކުއްޖެއް ހޯދުމުގެ ފުރުސަތު އޮންނަންވާނެއްނު ދޯ؟؟” އައިޝަމް އަނެއްކާވެސް ވާހަކަ ދައްކަން ފެށިއެވެ. “އާނ.. ދޮންބެ އެކަމާއިއެއްނު އެ އުޅެނީ… މަންމައަށް އިނގޭ މިހާރު ހުރިހާ އެއްޗެއް…” ޝާމިރާ އުފަލުން ބުނެލީ ލަމްހާގެ ވާހަކަ ހިތަށް އަރުވާލަމުންނެވެ. އައިޝަމް ވާނުވާގައި އިންނަމަވެސް އަނގަ ހުޅުވާލާފައި އެ ސުވާލުކުރަން ބޭނުންނުވީ އޮޅިގެންވެސް އެކަށީގެން ނުވާ އެއްޗެއް އޭނާއަށް ބުނެވިދާނެތީއެވެ. ނަމަވެސް ޝާމިރާއަށް އިނގެނީ ކޮން ހުރިހާއެއްޗެއް ބާއޭ އޭނާ ހިތަށްއެރިއެވެ.\nއައިޒަން ފުރަން އޮތްދުވަހެވެ. އޭނާ ގިނަވަގުތު ލޯބިވާ ދަރިފުޅު ކައިރި ހޭދަކުރިއެވެ. ހަތަރުމަހުގެ އައިނާ އިންނަނީ ފުއްކޮޅެއްހެންނެވެ. ވަރަށް ލޯބި ކޮލަކާއި ރީތި ބޯ އިސްތަށިގަނޑެއްލާފައެވެ. ބޮޑު ދެލޮލާއި ދިގު އެސްފިޔަތަށް ރީތިކަމުގެ ވާހަކަ އެންމެންވެސް ދައްކައެވެ. ދޮން އޮމާން ހަންގަނޑަކާއި އައިޒަން ކަހަލަ ބޯ ހިމަ ބުމައެކެވެ. ނޭފަތްވެސް އިންނަނީ އައިޒަން އިންނަހެންނޭ ބައެއް މީހުން ބުންޏަސް ޒާހިދާއަށް އައިނާ ވައްތަރީ ހަމަ ނައިނާއާއެވެ. ނައިނާ ކުޑައިރުވެސް އިންނަނީ އެހެންނޭ ކިޔާފައި ފޮޓޯދައްކާ އެކަން ސާބިތުވެސްކޮށްދިނެވެ. ކޮންމެޔަކަސް އައިޒަން އެރެށުގައި އެންމެންނާއި އެކު ހޭދަކޮށްފައި އެދަނީ ހަނދާނުން ފިލައިގެން ދާނެވަރުގެ ހަނދާންތަކެއް ނޫނެވެ. އޭނާ އެންމެ ހަނދާންވާނީ އައިނާގެ ލައްވާ ލޯބި ލޯބި އަޑުތަކެވެ.\nލަހުފާވެސް ފުރާ ދުވަސްވަނީ ކައިރިވެފައެވެ. މިކޮޅުގައި ފުރިހަމަ ކަމާއި އެކު އެއްއަހަރާއި ބައި ހޭދަކޮށްފައި އެނބުރު ދާންޖެހޭތީ އެނާ ހުރީ ދެރަވެފައެވެ. އޭނާ ފަދައިން އެހެން މުވައްޒަފުންވެސް ތައްޔާރުވަމުން ދިޔައީ އެކަމަށެވެ. އުނގޫފާރުގައި ހުޅުވުނު އޮފީސް ދިޔައީ ހީވެސްނުކުރާހާ ރަނގަޅަށް ހިނގަމުންނެވެ. އަދި އެކަމުން އެތަކެއް މަންފާއެއްވެސް ލިބެމުންނެވެ.\nއައިޒަން ދިޔަފަހުން ދުވަސްތަށް ހޭދަވަމުން ދިޔައީ އެއްވެސް ފޯރިއެއްނެތިއެވެ. ދުވަސްތަށް ދާލެއް ލަސްހެންވެސް ނައިނާއަށް ހީވާފަހަރުތަށް ގިނައެވެ. އެތަކެއް ފަހަރު އައިޒަން ކައިރި މަންމަ އާއި ވާހަކަދައްކާ މިކަންތަށް ނިންމާލަން އުޅޭށޭ ބުނެއެވެ. ނަމަވެސް އައިޒަން ބުނަނީ އޭނާ މިކަމަށް ތައްޔާރުނޫންކަމެވެ. އޭނާ އަކަށް ނުކެރޭނެކަމެވެ. މަންމަކައިރި ބުނެގެން ދެން ވާނެ ގޮތް އިނގޭތީ އެ ދުވަސް ދެކެން އޭނާ ބޭނުންނުވާކަމެވެ. އައިޒަން ގެ ޖަވާބަކީ އަބަދުވެސް އެއީއެވެ. އެއްވެސް މައްސަލައެއް ނުޖެހި އެހެން އުޅެވޭތީ އައިޒަންވެސް އެކަމާއި މާ ބޮޑު ފަރުވާލެއް ނުބަހައްޓައެވެ. މަންމަ ކައިރި ނުބުނެވެސް އޭނާއަށް އުފަލުގައި އުޅެވޭވިއްޔާއެވެ. އޭނާއަށް ނޭނގޭކަމަކީ އެހާ ހަމަޖެހިލައިގެން އޭނާއަށް އުޅެވެނީ ނައިނާގެ މަސައްކަތުންކަމެވެ. ނައިނާގެ ހިތްވަރުގަދަކަމުންނާއި ނައިނާ ރަނގަޅުވީމާކަމެވެ.\nފުންވިސްނުމެއްގައި އިން ނައިނާ ސިހިފައި ފޯނު ބަލައިލީ ފޯނަށް މީހަކު ގުޅާތީއެވެ. ނުދަންނަ ނަމްބަރެއްކަމުން ފޫހިފައި ފޯނު ކަނޑާލިއެވެ. މިވަގުތު މޫޑު ހުރިގޮތުންކަމަށްވެސް ވެދާނެއެވެ. އިރުކޮޅަކުން ކޮޓަރިތެރެއަށް ވަދެގެން އައީ ޒުހާއެވެ. ޒުހާ އައުމާއި އެކު ނައިނާ އޭނާގެ ޝަކުވާތަށް ބަންޑުންކޮށްލިއެވެ. “އަހަރެންވެސް ތިކަމާ ވިސްނައިފިން.. ނާ މާ ބޮޑަށް އައިޒަން އަށް ދޫދޭތީ ވާގޮތް… ބުނޭ ރީއްޗަށް މަންމައާއި ވާހަކަދައްކަން.. ކޮންމެވެސް އެއްކޮޅެއްގައި މިކަން ޖައްސަން ޖެހޭނެ ދޯ؟ ކޮންމެ ގޮތެއްވިޔަސް އެއީ އައިޒަންގެ މަންމަ… އައިނާގެ މާމަ.” ޒުހާ ނައިނާއާއި އެއްބާވަމުން ނައިނާ ގެ ކުށްވެސް ދެއްކިއެވެ. ނައިނާ އެކަމުގައި ކުރެވޭނީ ވަކި ކީއްހެއްޔެވެ؟ އޭނާ އައިޒަންދެކެ އިންތިހާއަށް ލޯބިވެއެވެ. މަންމަ ކައިރި ބުނެގެން ވަކިވެގެން ދާކަށް ހުދު އޭނާވެސް ބޭނުމެއްނުވެއެވެ. ނަމަވެސް މިގުޅުން މިގޮތަށް ސިއްރުކޮށްގެން އުޅޭކަށްވެސް އޭނާ ބޭނުމެއްނުވެއެވެ.\n“އެއްކަލަ ލަމްހާ އައިސްގެން މަންމަ ވެއްޖެ ގޮސް…” އައިޝަމް އައިޒަންގެ ކޮޓަރިއަށްވަދެފައި ބުނި އެއްޗަކުން އައިޒަން އަނގަޔަށް ގޮތެއް ހަދާލިއެވެ. “މަންމަ ކައިރި މިހާރު ނައިނާގެ ވާހަކަ ބުނަންވެއްޖެއެއްނު…” އައިޝަމް އެހެން ބުނުމުން އައިޒަން ހިފަހައްޓައިގެން އިން ލެޕް އިން ނަޒަރު ދުރުކޮށްލިއެވެ. އަދި ނޫނެކޭ ބުނެ ނައިނާ ކައިރި ތަކުރާރުކޮށް ދައްކާ ވާހަކަ އައިޝަމް ކައިރި ވެސް ދެއްކިއެވެ. މަންމަ ކައިރި ބުނަން އަދި ތައްޔާރުނޫންކަމެވެ. އައިޝަމް އަށް އެ ޖަވާބު ކަމަކުނުދިޔައެވެ. ހިތްހަމަނުޖެހިފައި އައިޒަން އަށް ބަލައިލިއެވެ.\n“އަހަރެންނަށް އިނގޭ ތިވާގޮތް.. މަންމަ އަށް ގޮތެއް ވެދާނެއަތީ ތިއުޅެނީ.. ތިހެން ކުރިންވެސް ކަންތަށް ކުރަން ބޭނުންވިނަމަ ނައިނާ ދިރިއުޅުމަށް ނުގެނައިނަމަ… ބުނަން ދޮންބޭ! ނައިނާ ނުބުންޏަސް އޭނާވެސް ބޭނުންވާނެ ކޮންމެ އަތްބަކަށް ލިބެންބޭނުންވާ ހައްޤުތަށް…. އޭނާ އެކަމުން މަހުރޫމްކޮށްފައި، އައިނާ ވެސް ބައްޕައަކާއި، މާމައެއްގެ ލޯބިން މަހުރޫމްކޮށްފައި ތި ހުންނަނީ… ދޮންބެ ވިސްނީ އަދި ވިސްނާނީވެސް މަންމައާއި މެދު… އެއްދުވަހު އަންނާނެ ހާލަތެއް.. ނައިނާ ނޫނީ މަންމަ..އަހަރެން ގެރެންޓީދެން އެދުވަހުން ދޮންބެ ނަގާނީ މަންމަކަން… އެދުވަހުން ބިކަވާނީ ނައިނާ އާއި އީއްކޮ… އަހަރެން ދިން ހިޔާލެއް މެރީކުރާށޭ…. ވަގަށް ކުރާށޭ… އެކަމް ދޮންބެ ތިހެން ހަދައިގެން ނައިނާ އާއި އީއްކޮ ދޫކޮށްލައިފައި މަންމަ ނަގައިފިނަމަ އަހަރެން އަމިއްލަ ނަފްސް ކުށްވެރިކުރާނަން ދޮންބެއަށް އިތުބާރުކޮށް އެ ހިޔާލު ދެވުނީތީ.. އަންހެންކުއްޖެއްގެ ދިރިއުޅުމަށް ވަދެ، އޭނާއަށް އެހެން އުޅެން މަޖުބޫރުކުރުވާ ހާލަތަށް ގެންދަން ދޮންބެއަށް އެހީވެވުނީތީ…” އައިޝަމް ކިޔަން ބޭނުންވާއެއްޗެއް ކިޔާފައި ނިކުންނަން ހިނގައިގަތީ އައިޒަން ކިޔާނެ އެއްޗެއް އަޑުވެސް ނާހައެވެ. އައިޒަން ގަބޫލުނުކުރެވިފައި އިނީ އައިޝަމް އޭނާއާއި ދިމާލަށް އެކަހަލަ އެއްޗެއް ބުނެފާނެކަމަށް ހީކޮށްފައި ނުވުމުންނެވެ. އައިޝަމް ބުނިގޮތަށް އެވަގުތު އައިޒަންގެ ހިތުގައި އުފެދެމުން ދިޔަ ސުވާލުތަށް ވަނީ ޝާމިރާ އާއި ގުޅިފައެވެ. ޝާމިރާ ވިސްނާނެ ގޮތަކާއި ހަދާނެ ގޮތަކާއި މެދުގައެވެ. އެންމެ ފަހަރަކުވެސް ނައިނާ އާއި އައިނާ އެ ހިތަށް ނައީ، ޝާމިރާ ދެކެވާ މަތިވެރި ލޯތްބެއްގެ ސަބަބުންކަމަށްވެސް ވެދާނެއެވެ.\nއައިޒަން ބޭރުގައި އުޅެލާފައި ގެޔަށް އާއިރު ޝާމިރާވެސް އައިޝަމްވެސް ސޯފާގައި އިށީނދެ އިނެވެ. އައިޒަން ވަދެގެން އައިތަން ފެނި ކޮންތާކުންހޭ އެހުމުންވެސް ޖަވާބުނުދީ އައިޒަން އެތެރެއަށް ވަދެގެން ދިޔުމުން ޝާމިރާ އައިޝަމްއަށް ބަލައިލިއެވެ. “ދޮންބެއަށް އިނގޭ ދޯ ލަމް އައިސްގެން އުޅޭކަން؟؟” ޝާމިރާ ސުވާލުކުރީ އައިޝަމްއާއެވެ. އައިޝަމް އެއްގޮތަކަށްވެސް އެވާހަކައާއި ގަޔާވާހިތެއްނުވިއެވެ. “އަހަރެން ކައިރި ނާހަ ދޮންބެ ކައިރި އަހަންވީނު..” މޫނާއި ފޯނު ތަންކޮޅެއް ކައިރިކޮށްލަމުން އައިޝަމް ޖަވާބުދިނެވެ. ސިޓިންގްރޫމްގައި ބައިންދާފައި އިން ފެންފުޅިން ފެންފޮދެއް އައިޝަމް ބޯންފެށުމުން ޝާމިރާ އަނެއްކާވެސް އޭނާގެ ވާހަކަ ފެށިއެވެ. “ލަމްހާމެން މިރޭ ގެޔަށް ގެންނަން މިއުޅެނީ… ދޮންބެއާއި ލަމްގެ ކައިވެނީގެ ވާހަކަ ދެއްކޭނީ ދެއާއިލާގެވެސް ހާޒިރުގައެއްނު..” ފޮނިވެލާފައި ޝާމިރާ އެހެން ބުނުމުން އައިޝަމްގެ މޫނުމަތީގަވީ ކުލަވަރު ބަދަލުވިއެވެ. އަނގަޔަށް އަޅަ އަޅާ ހުރި ފެންކޮޅު ބުރައިގެން ގޮސް އޭނާ ކޮށިއަރައިގަތެވެ. ޝާމިރާ ކިހިނެއްހޭ ތިހެދީ ކިޔާފައި އައިޝަމްގެ ބުރަކަށީގައި ޖަހަމުން ދިޔައެވެ. އައިޝަމް ޝާމިރާގެ އަތް ފޮޅާލާފައި ދުރަށްޖެހުނެވެ. “ކީކޭ؟؟ ދޮންބެ އާއި ލަމްހާގެ ކައިވެންޏޭ…؟؟” އުނދަގޫގޮތަކަށް އައިޝަމް އެހެން އެހުމުން ޝާމިރާ ހުމްމް އޭ ބުނީ ހައިރާންވެފައި ހުރެއެވެ.\nލަމްހާ އާއި އައިޒަން ވާހަކަ ދައްކާކަންވެސް އައިޝަމްއަށް ނޭނގެނީބާއެވެ. “ހުމްމް…. މިހާރު ކިތަންމެ ދުވަހެއްވެއްޖެ ދޮންބެއާއި ލަމް އުޅެނީ ރައްޓެހިވެގެންނެއްނު…” ޝާމިރާ އައިޝަމްގެ މޫނުމަތިން ފެނުނު ކުލަވަރުން އިތުރަށް ބުނެދިނެވެ. އައިޝަމް ދެބުމަ ގޮށްޖަހާލިއެވެ. ލަމްހާ އާއި އައިޒަން ވާހަކަ ނުދައްކާކަން އައިޝަމްއަށް އިނގެއެވެ. ނަމަވެސް ޝާމިރާ މިދައްކަނީ ކޮންވާހަކައެއްހެއްޔެވެ؟ “ދޮންބެ ބުނި ލަމް އާއި އޭ ރައްޓެހިވެގެން އުޅުނީ؟؟” އިތުރަށް އޮޅުންފިލުވަން އައިޝަމް އެސުވާލުކޮށްލުމުން ޝާމިރާ ނޫނެކޭ ބުންޏެވެ. އަދި އޭނާއަށްވެސް އައިޒަން ލަމްހާއާއި ވާހަކަދައްކަނިކޮށް ފެނުނުކަމަށާއި އެދެމީހުން ކައިވެނި ކުރުވަން އޮތީ ވަރަށް ކުރިންސުރެވެސް ނިމިފައިކަން އައިޝަމްއަށް ހަނދާންކޮށްދިނެވެ. “އޯ މަންމާ ކަމޯން.. ދޮންބެ ނުބުނަނިސް މަންމަ އަމިއްލަ އަމިއްލައަށް ވާހަކަ ހަދައިގެން އުޅޭއިރު ކިހިނެއްވާނީ އަހާލަން… ދޮންބެ ލަމްދެކެ ލޯބިނުވިޔަސް ހަމަ ތިގޮތަށްތަ ކަންތަށް ކުރަން ތިއުޅެނީ؟؟؟” އައިޝަމް ގެ ބޯ ހީވީ ފަޅައިގެންގޮސްދާނެހެންވެ. ވާންމިއުޅެނީ ކުޑަކަމެއްނޫންކަން އޭނާގެ ޒަމީރު އޭނާއަށް ބުނެދެމުންދިޔައެވެ.\n“ދޮންބެ ލޯބިވިޔަސް ނުވިޔަސް ލަމް ނޫންމީހެއް މިގެޔަކަށް ނުގެނެވޭނެ.. އެކަމް މިހާރު އޮތީ ނިމިފައި… ލަމްއަކީ އަހަރެމެންގެ ފެންވަރުގެ އަނެއްކާ މިއާއިލާއާއި ގުޅިއްޖެނަމަ އަހަރެމެންނަށްވެސް އެތަކެއް ފައިދާވާނެ ހަމަ ޖަވާހިރެއް… އެހެންވީމަ މިކަން ނުކުރަންވީ ސަބަބަކީ ކޮބާ…” ޝާމިރާ އެގެންގުޅޭ ކުރީގެ ބޯދާ ވިސްނުން އައިޝަމް އަށް އެނގުމާއި އެކު ފުން ނޭވައެއް ދޫކޮށްލެވުނެވެ. މިއަދު ޔަޤީނުންވެސް ޝާމިރާ އެ އުޅެނީ އައިޝަމްގެ އަނގައިން ކޮންމެވެސް ގޯސް އެއްޗެއް ނެރުއްވާށެވެ. އައިޒަން ހުންނަހެންނެއް މަންމަ ކުޅޭހާ ކުޅިއެއް ބަލާކަށް އައިޝަމް އެއް ނުހުންނާއެވެ. މިއަދު މި ދެކެވެނީ ހަމައެކަނި އައިޒަންގެ ދިރިއުޅުމުގެ ވާހަކައެއް ނޫނެވެ. ނައިނާ އަދި އައިނާގެވެސް ވާހަކައެވެ.\n“އަނބިމީހާ އަކީ ކުރާ ވަޒީފާއެއްނޫނޭ… ފެންވަރު ބަލައި ވަނަވަރު ބަލާ… ތީ ކޮންކަމެއް.. އަންހެނަކަށްވެ ހުރެ ތިހެން ބުނީތީވެސް ހައިރާންވެއްޖެ…” އައިޝަމް އެހެން ބުނެފައި ހިނގައިގަތެވެ. އިތުރަށް މަންމަގެ މޮޔަ ވާހަކަތަށް އަޑުއިވިއްޖެނަމަ އަތުން ފައިން ގޯހެއް ހެދޭނީކަން އައިޝަމްއަށް އިނގެއެވެ. މަންމަ އެހެން އުޅޭތީ އޭނާ ވަރަށް ރުޅިއާދެއެވެ. އައިޝަމް ދިޔަގޮތަށް ގޮސްވަނީ އައިޒަންގެ ކޮޓަރިއަށެވެ. އައިޒަން އޭރު ބެލްކަނީގައި ފުން ވިސްނުމެއްގައި ހުރިއެވެ. އެކަމުން އަދި އައިޝަމް ހައްތަހާ ރުޅިއައީއެވެ. ދިޔަގޮތަށް ގޮސް ބާރަކަށް ދަގަނޑު ރެއިލިން މަތީގައި ގޮއްމުށުން ޖަހާލިއެވެ. އެއަޑަށް އައިޒަންވެސް ދިޔައީ ސިއްސައިގެންނެވެ.\n“ދޮންބެ އުޅެނީ ލަމްހާއާއި ރައްޓެހިވެގެންތަ؟؟؟؟” އައިޝަމް އަށް ޖަވާބު އެނގިހުރެވެސް އެ ސުވާލުކުރީ އެ ބޮލަށް ކޮންމެވެސް ލުޔެއް ހޯދާށެވެ. “ކީކޭ؟؟ ލަމްހާ އޭ؟؟ ކީކޭ ތިކިޔަނީ؟؟” އައިޒަން އަތަށް ގޮތެއް ހަދާލާފައި ސުވާލުކޮށްލުމުން އައިޝަމް ދަތްކުނޑިވިކާލިއެވެ. “އާއެކޭ ނޫނީ ނޫނެކޭ ބުނަންވީ….” އައިޝަމްގެ ރުޅިގަނޑު ފެނި އައިޒަން ދެކޮޅަށް ބޯ ހަރަކާތްކޮށްލީ ސުލްހަވެރިކަމާއި އެކު މި ވީގޮތެއް އޮޅުންފިލުވާށެވެ. “ދެން ދޮންބެގެ ލޯބިވާ މަންމަ ކީކޭތަ އެކިޔަނީ؟ ދެމީހުން އުޅެނީ ރައްޓެހިވެގެންނޭ… މިރޭ އަންނާނެ ކައިވެނީގެ ވާހަކަ ދައްކަން.. އަދިވެސް ހުންނާތި މަންމަ ޖަހާހާ ބެރަކަށް ނަށަން…” އައިޝަމް ބުނި އެއްޗަކުން އައިޒަންގެ ބޮލަށް އެނބުރުންވެސް އެރިއެވެ. އައިޝަމް ގެ ދެލޮލުން ހީވަނީ މީހަކު ފިއްސާލަން އުޅެނީހެންނެވެ. ވާނީވެސް އެހެންތާއެވެ. ނާއިންސާފުން ނައިނާއަށްވެސް އައިނާއަށްވެސް ކަމެއްވިޔަކަ އައިޝަމް ނުދޭނެއެވެ.\n“ހަލޯ!!” އެތަކެއް ފަހަރު ގުޅަމުން އައި ނަމްބަރަކުން އަނެއްކާވެސް ކޯލެއްއައުމުން ހިތްހަމަނުޖެހިފައި ނައިނާ ނެގިއެވެ. އޭނާއަށް އައިޒަންއާއި އެކުވެރިން ފިޔަވާ ގުޅާނެ މީހެއް ނޯންނާނެކަން އެނގިހުރެ އެ ގުޅަނީ ކާކުތޯ އޮޅުންފިލުވަން ބޭނުންވިއެވެ. “ނައިނާތަ؟؟” އެކޮޅުން އިވުނީ އަންހެނެއްގެ އަޑެވެ. ނައިނާ ހަމަޖެހިލާފައި ލައްބައޭ ބުނީ އަދަބުވެރިވުމުގެ ގޮތުންނެވެ. “މި… މި…………….” އެކޮޅުން ފޯނު ކެނޑުމާއި އެކު ނައިނާ ފާޑަކަށް ފޯނަށްބަލައިލިއެވެ. އަނެއްކާވެސް އެ ނަމްބަރަށް ގުޅުމުން ފޯނި ނިއްވާލާފައި ކަމަށް ބުންޏެވެ. ނައިނާ ދެކޮނޑު އަރުވާލާފައި ކުޅެން އިން އައިނާއާއި ބައިވެރިވިއެވެ. އައިޒަން ގެ މަޤާމުވެސް އޭނާ އަންނަނީ އައިނާއަށްޓަކައި ފުރިހަމަކޮށްދެމުންނެވެ.\n“ކަލޭ ހީކުރީ ނައިނާއަށް ގުޅީމާ ކަލެއަށް ކާމިޔާބު ވާނެކަމަށްތަ؟ ބުނަން އަހަރެން ނައިނާ އާއި ޒަހިދާ ކައިރިއަށް ދިޔުން އެކަކަށްވެސް ނުހުއްޓޭނެ ހަނދާންބަހައްޓާތި.. ކަލޭ ތީ ކާކު؟ އޭ؟؟” މާރިޔާގެ އަނގަމަތީ ހިފަހައްޓައިގެން ހުރެ ތަދުކުރަމުން ފާލިހު އެހެން ބުންޏެވެ. އޭނާގެ ދެލޮލުން ހީވަނީ މާރިޔާ ފިއްސާލަފާނެހެންނެވެ. މާރިޔާ ވަރަށް އުނދަގުލުން ނައިނާގެ ނަމްބަރު ހޯދާ ގުޅިނަމަވެސް ނައިނާ ފޯނެއްނުނަގައެވެ. މިފަހަރު ފޯނު ނެގިއިރު މިއޮތީ އެނގެންނުވާ ފަރާތަށް އެނގި ނައިނާ ސަލާމަތްކުރުމަށް އޮތް ހަމައެކަނި ގޮތްވެސް ފުނޑުފުނޑުކޮށްލާފައެވެ. މާރިޔާ ދުރުގައި ދެފަޅިވެފައި އޮތް އޭނާގެ ފޯނަށް ބަލައިލީ ކަރުނަވީ ދެލޮލަކުންނެވެ. “އަހަރެން ކަލޭ މަރާލަން ބޭނުންވިޔަސް އެކަން ކުރެވެން ނެތުން އެއީ ކަލޭ ނަސީބު އެކަމް މަށަށް ކެތްކުރެވޭނީ ވަކިވަރަކަށް ކަލޭވެސް މަރާލާނަން.. އަދި ނައިނާ އާއި އަހަރެންގެ މެދަށް ވަންނަ ކޮންމެ މީހެއްވެސް ޖެހޭނީ މަރުވާން…” ފާލިހުއެހެން ބުނެފައި ތަޅުންގަނޑުމައްޗަށް މާރިޔާވައްޓާލިއެވެ. “9އަށް ތައްޔާރުވާތި ޝާމިރާގެ ގެޔަށް ދާން…” ދަމުން ދަމުން ފާލިހު އެހެން ބުނެލިއެވެ. މާރިޔާ އަޑު ވީއްލާ ރޮއެގަތެވެ. ނައިނާ ސަލާމަތުން ބަހައްޓަން އޭނާ ހާދަ ބޭނުމެވެ.\nމީގެ ކުރިންވެސް ނައިނާއަށް މާރިޔާ މެސެޖްތަކެއް ކުރަމުން ދިޔައީ ފާލިހު ކައިރިން ސަމާލުވުމަށް އެދިއެވެ. ނަމަވެސް ނައިނާ ނަމްބަރު ބްލޮކް ކޮށްލުމުން އެކަން ކާމިޔާބުނުވީއެވެ. މެލޭޝިޔާއިން އަންނަގޮތަށް ފާލިހު އުޅޭނީ އެކަމާކަން އެނގިހުރެ މާރިޔާ އަނެއްކާވެސް ނައިނާގެ ނަމްބަރަށް ގުޅަންފެށީ އޭނާ ސަމާލުކަމަށް އެކަން ގެންނާށެވެ. ނަމަވެސް މިފަހަރުވެސް ތަޤުދީރު އޭނާއަށް ދިނީ ދޯކާއެވެ.\n“މަންމާ!!!” އައިޒަން ތަންކޮޅެއް ބާރަށް އެހެން ގޮވަމުން ކޮޓަރިން ނިކުތްއިރު ހަށިގަނޑުގައި މަޑު ތުރުތުރެއްވެސް ހުއްޓެވެ. އައިޝަމް ހިތާހިތުން އައިޒަންއަށް ކަމެއްނުވާނޭ ކިޔާފައި ފަހަތުން އައީ އައިޒަން ހަދާއެއްޗެއް ބަލާށެވެ. އައިޒަންގެ އަޑަށް ޝާމިރާ ސޯފާއިން ތެދުވެފައި ކިހިނެއްވީތޯ ސުވާލުކުރީ އައިޒަން އެހާ ރުޅިއައިއްސާ ހުރި ސަބަބެއް އޮޅުންފިލުވާށެވެ. “ކާކު ކައިރި ކީކޭ ކިޔައިގެން ތިއުޅެނީ؟ އަހަރެން ލަމްހާއާއި އުޅެނީ ރައްޓެހިވެގެންނެއްނޫން.. އަނެއްކާ ކައިވެނި.. އަހަރެން ކައިރި އެއްޗެއް އޮޅުންފިލުވައި ނުލާ އަހައިނުލާ ކައިވެނީގެ ވާހަކަ ދައްކަންތަ ތިއުޅެނީ؟؟” އައިޒަން ސީދާ ޝާމިރާގެ ދެލޮލަށް ނަޒަރު ހިންގާލަމުން ބުނެލިއެވެ. ޝާމިރާ ލިބުނު ހައިރާންކަމާއި އެކު އަނގަ ހުޅުވާލެވުނެވެ. “އެކަމް…. އައިޒަން ލަމްހާ އާއި…………….” “ނޫން ލަމްހާ ދިޔަފަހުން ނީންނާނެ އަނގައިންވެސް ބުނެފައި، އަހަރެންނަކަށް ނޭނގެ މަންމަ ކޮންތާކުން ކަންފަތަށް އިއްވައިގެން އައި އެއްޗެއްކަމެއް އެކަމް އަހަރެންނާއި ލަމްހާ އާއި ދެމެދުގައި އެއްވެސް ގުޅުމެއްނެތް.. އަދި އަހަރެން މި ކައިވެނި ކުރާކަށްވެސް ބޭނުމެއްނޫން…” ޝާމިރާގެ ވާހަކަ މެދުކަނޑާލާފައި އައިޒަން އެހެން ބުނީ އިނގިލި ދިއްކޮށްލާފައެވެ. ޝާމިރާ ފަހަތުގައި ހުރި އައިޝަމްއަށް ބަލާލާފައި ލޯއަޅާލީ އެއީ އައިޝަމްގެ ކަމެއްކަން އިނގުނީމައެވެ. ނަމަވެސް ހެވެވެ. ރައްޓެހިނުވިޔަސް އައިޒަން ލޯބިނުވިޔަސް މިހާރު މިއޮތީ އެކަން ނިމިފައެވެ. ކާމިޔާބީގެ ފަހު ހަރުގަނޑަށް އަރާފައި ދެން ފައިބާކަށް ޝާމިރާ ބޭނުމެއްނުވެއެވެ. ގަދަކަމުންވިޔަސް އައިޒަން ޖެހޭނީ ލަމްހާއާއި ކައިވެނިކުރާށެވެ.\n“ކަންތަށް ފެށި ތިހާ ބޮޑު ނިންމުމެއް ނިންމުމުގެ ކުރިން އަހަރެން ކައިރި ބުނެލިނަމަ…. އަހަރެން ބޭނުމެއްނޫން ކައިވެނިކުރާކަށް… މިހިސާބުން މިވާހަކަ އިތުރަށް އަހަރެން ކައިރި ނުދައްކާތި…” ޝާމިރާ މަޑުންހުރުމުން ތަންކޮޅެއް އަޑަށް ބާރުލާފައި އައިޒަން އެހެން ބުންޏެވެ. އައިޝަމް އަމިއްލަ ހިތާއި ވާހަކަ ދައްކަމުން ދިޔައީ އައިޒަން އިތުރަށް ރުޅިއަރުވާލާ ނައިނާގެ ވާހަކަވެސް މަންމަ ކައިރި ބުނޭތޯއެވެ. ޝާމިރާ ބަސްގަބޫލުކޮށް ދޫދޭކަށެއް ބޭނުމެއްނުވިއެވެ. އައިޒަން އާއި ދެކޮޅަށް ތެދުވެ އޭނާ މި ކައިވެނި ކޮންމެގޮތެއް ހަދާފައިވެސް ކުރުވާނަމޭ ބުންޏެވެ. އައިޝަމް ހައިރާންވިއެވެ. މަންމަ ދޮންބެ އެހާ ރަންކުރާއިރުވެސް ދޮންބެގެ ނުގަބޫލުގައި ކައިވެނުކުރުވާނަމޭ ބުނީތީއެވެ. ދޮންބެ މަންމައަށްޓަކައި ކުޑައިރުންސުރެ ހުރިހާ ކަމެއް ހުސްކޮށްލީމަވެސް މަންމަ ހަދާ ގޮތް އެހެރީވިއްޔާއެވެ. ޝާމިރާ ތަކުރާރުކޮށް ބުނަމުން ދިޔައީ މި ކައިވެނި ކުރެވޭނެކަމަށާއި އައިޒަން ޖެހޭނީ ހަމަކުރަންކަމުގައެވެ. އައިޒަން ބޭނުންވިޔަސް ނުވިޔަސް ލަމްހާ އާއި ޖެހޭނީ އިންނަންކަމުގައެވެ.\nއައިޒަން އަދި އައިޝަމްގެވެސް ދެލޯ ދިޔައީ ތަންމިނަށް ބޮޑުވެގެންނެވެ. އައިޝަމް އަށް އިތުރަށް ކެތެއްނުކުރެވުނެވެ. “މަންމަ މޮޔަވީތަ؟؟ މީ އެޒަމާނެއްނޫނޭ… ދޮންބެ ބޭނުންނުވާ ކަމެއް ކުރާކަށް މަންމައަކަށް ގަދަބާރެއް ނުދެއްކޭނެ.. އެއީ ފިރިހެންކުއްޖެއް… އަހަރެންވެސް ކުއްޖަކާއި ރައްޓެހިވެގެން މިއުޅެނީ މަންމަ އަށްވެސް އިނގޭނެ، ދޮންބެއަށްވެސް އެ އިހްތިޔާރު ލިބެންޖެހޭނެ…” އައިޝަމް އެހެން ބުނުމުން ޝާމިރާ އޭނާއަށް ދިމާލަށް ބަލައިލިގޮތުން ހީވީ ނޮޅާ ކައިވެސްލާފާނެހެންނެވެ. އޭނާގެ މަގުސަދު ހާސިލްކުރަން ކޮންމެހެންވެސް ބޭނުންވެއެވެ. “އަހަރެން ހީކުރީ މިހުރިހާ ދުވަހު އުޅުނީ ލަމްހާއާއި ރައްޓެހިވެގެން ކަމަށޭ….. އެކަމް ދެން މިކަމަކުން ފަހަތަކަށް ނުޖެހޭނަން.. މިރޭ ކައިވެނީގެ ވާހަކަ ދައްކާ ކައިވެނި އަވަސްވެސްކުރާނަން..” ޝާމިރާ އޭނާގެ ފަހު ނިންމުން އިއްވާލިއެވެ. އައިޒަން ދަތްކުނޑި ވިކާލިއެވެ. މަންމަގެ މިއުޅުމަކީ އޭނާ ދުވަހަކުވެސް ދެކިފައިނުވާ އުޅުމެކެވެ. އައިޒަންގެ ނުރުހުމުގައި ކައިވެނި ވާހަކަ ފަށާނޭ ބުނީތީވެސް އޭނާ އަންތަރީސްވެއްޖެއެވެ. “އަހަރެން އެމީހުން ކުރިމަތީ ކައިވެންޏަށް އިންކާރުކުރާނަން.. އެންމެ ރަނގަޅެއްނު އެގޮތް ދޯ؟؟” އައިޒަން ހިނިތުންވެލާފައި އެހެން ބުނީ ޝާމިރާއަށް އެކަމުގައި މޮޅެއްނެތްކަން އިނގޭތީއެވެ. ޝާމިރާ ގޮއްމުށްކަވާލީ އައިރުޅިންނެވެ.\nSalaam loves ?❤\nWell mihaaru I think fudheyvarakah parts liyevihjehen daily up kureveyvarah dhn mi liyaa speed ah balaafa I think now I can start to upload it daily. But there’ll be days maybe nukurevi vx but surely will try my best to up daily inge.. Hykuran mi part vx kamudhaane kamah and kuriyah dhaan goii rythi kamah.. Do comment ?❤\nThank you Ryjln. Loves ❤????\nStory is very nice ingey waiting4the nxt part\nWow wow..v v v nice mi partvx…vaahaka nimmaalan thr thiulheny…ehaa avahah nunimacchey..puleez..\nReethi. Ryn liyany ryn aa jai ge story tha?\nFaalih aa hudhaa deal eh hadhaane kanneynge. Dhen Aizan ah gaanoonu asaasee in libigenvaa haggeh eii kaiveni kurun. Mamma akah ekameh nuninmeyne.\nMasha Allah v reethi mipart ves\nAlhey thank you ryn loabi…u r so sweet.\nMy one of favourite story..Varah Varah reeethi..lysm???\nyayyy.. thanks ryn\nBt nainaa n lam eiii ebbafaa dhemiihun! So aixan nainaa aaa indhegen hure niindheveynehnu lam akaa eh!! ??? Bt shaamiraa ah neyngeyne dw! Aixan ah es! Nainaa ah es! Alheyyy\nOhh wow?? saabahey zan lam aa marry nukurachchey heyo komme gothevviyas eynayaa marry nukoh veytho balaathi whn nxt prt avahah upkolladhybala ??❤❤?????????????\nVarah reethi mi part ves. 🙂\ncover pic ga eyi konthaakun hoadhi photo ehtha..i mean search kuriiru jehy koachehey..obiness to the max..varah reethi…?\nwho’s commenting on my user name??\nAdhikiriya aizan firihenakah mi vy\nވާށޭ މަށާ އެކީ-33


Kashmir ge haalathu rangalheh noon - Chancellor Angela Merkel - vNews.mv\nޖަރުމަނުވިލާތުގެ ޗާންސެލަރ އެންޖެލާ މަރކެލް ނިއުދިއްލީގައި ނޫސްވެރިންނަ ވާހަކަފުޅު ދައްކަވަނީ:\nކަޝްމީރުގެ ހާލަތު ރަނގަޅެއްނޫން، އެ ހާލަތު ބަދަލުކުރަންޖެހޭ - ޖަރުމަނު ޗާންސެލަރ އެންޖެލާ މާރކެލް\nސައިފް އަޒްހަރު New Delhi | 01 November 2019, 21:05\nއިންޑިއާއިން ވެރިކަންކުރާ ކަޝްމީރު ފަޅީގެ ރައްޔިތުންގެ ހާލަތު ރަނގަޅު ނޫން ކަމަށާއި، އެ ހާލަތު ރަނގަޅުކުރަން ޖެހޭ ކަމަށް، ޖަރުމަނުވިލާތުގެ ޗާންސެލަރ އެންޖެލާ މާރކެލް ވިދާޅުވެއްޖެއެވެ.\nޖަރުމަނުވިލާތުގެ ޗާންސެލަރ މިހެން ވިދާޅުވީ، މިހާރު އިންޑިއާއަށް ކުރައްވަމުން ގެންދަވާ ދަތުރުފުޅުގައި ނޫސްވެރިންނާ ބައްދަލު ކުރައްވައި ވާހަކަފުޅު ދައްކަވަމުންނެވެ.\nޗާންސެލަރ މާރކެލް ވިދާޅުވީ، ކަޝްމީރުގެ ރައްޔިތުން މިހާރު ވޭތުކުރަމުންދަނީ އުނދަގޫ ދަތި ދިރިއުޅުމުގެ ހާލަތެއް ކަމަށާއި، އެހެންކަމުން އެ ހާލަތު ބަދަލުކުރަންޖެހޭ ކަމަށެވެ.\nމާރކެލް ވިދާޅުވީ، ކަޝްމީރުގެ މައްސަލާގައި އިންޑިއާގެ މަގާމު އެނގިވަޑައި ގަންނަވާ ކަމަށާއި، އެހެންނަމަވެސް މިމައްސަލަ ބޮޑުވަޒީރު މޯދީއާއެކު ބާއްވާ މަޝްވަރާތަކުގައި ނަންގަވަނޭ ކަމަށެވެ. އަދި ހާލަތު ރަނގަޅު ކުރެއްވުމަށް މޯދީ އަޅުއްވަން ނިންމާފައިވާ ފިޔަވަޅުތަކަކީ ކޮބައިތޯ ބައްލަވާނޭ ކަމަށްވެސް ވިދާޅުވިއެވެ.\nއިންޑިއާއިން ވެރިކަން ކުރަމުންދާ ކަޝްމީރުފަޅި، ޖައްމޫ އެންޑް ކަޝްމީރު ސްޓޭޓް ރޫޅާލައި، އިންޑިއާ ސަރުކާރުން މިދިޔަ ބުދަ ދުވަހުންފެށިގެން ވަނީ، އިދާރީ ދެ ސަރަހައްދު ގާއިމްކޮށްފައެވެ.\nމިކަމާ ގުޅިގެން މަސްރަހް ވަރަށް ބޮޑަށް މިހާރުވެސް ނުތަނަވަސް ވެފައިވާއިރު، ޖައްމޫ އެންޑް ކަޝްމީރަށް ދީފައިއޮތް ޒާތީ މިނިވަންކަން ނިގުޅައިގަތް މައްސަލަ މިހާރުވަނި އިންޑިއާގެ ސުޕްރީމް ކޯޓަށް ވައްދާފައެވެ.


Majlis aa gulhey gothun Raees Nasheed aa suvaalu kurumuge furusatheh - One Online\nމަޖިލީހާ ގުޅޭގޮތުން ރައީސް ނަޝީދާ ސުވާލު ކުރުމުގެ ފުރުސަތެއް\nރައްޔިތުންގެ މަޖިލިހާ ގުޅޭގޮތުން ރައްޔިތުން ބޭނުން ސުވާލުތަކަށް ޖަވާބުދެއްވުމަށް "އާސްކް ސްޕީކާ"ގެ ނަމުގައި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު، ހާއްސަ ޕްރޮގުރާމެއް ބޭއްވުމަށް ނިންމައިފިއެވެ.\nމަޖިލީހުން ބުނީ، ޓިވީ އާއި ސޯޝަލް މީޑިއާ މެދުވެރިކޮށް ރައްޔިތުންގެ ސުވާލުތަކުގެ ޖަވާބު ދެއްވުމަށް ބާއްވަވާ، އެ ޕްރޮގުރާމް އޮންނާނީ އަންނަ ހޮނިހިތު ދުވަހުގެ ރޭ 9:00 ގައި ޕީއެސްއެމް ސްޓޫޑިއޯގައި ކަމަށެވެ. އަދި މި ޕްރޮގުރާމް ރާއްޖޭގެ ހުރިހާ ޓީވީ ޗެނަލް ތަކުންނާއި ސޯޝަލް މީޑިއާގެ ވަސީލަތްތަކުން ވަގުތުން ފެނިވަޑައިގަންނަވާނެ ކަމަށާއި ޕްރޮގުރާމުގައި ރައްޔިތުންގެ ސުވާލުތަކަށް ރައީސް ނަޝީދު ވަގުތުން ޖަވާބުދެއްވާނެ ކަމަށެވެ.\nއެގޮތުން މަޖިލީހުގެ ރައީސާ ސުވާލުކުރައްވަން ބޭނުންވާ ފަރާތްތަކުން، ސުވާލު ފޮނުއްވުމުގެ ފުރުސަތު މިހާރު ވަނީ ހުޅުވާލައިފައެވެ. އެގޮތުން ވީޑިއޯ ކުރުމަށްފަހު ނުވަތަ މެސެޖު މެދުވެރިކޮށް ވެސް ސުވާލު ކުރެވޭއިރު ފޯނު މެދުވެރިކޮށް ސުވާލުކުރަން ބޭނުންވާ ފަރާތްތަކުން ނަން ނޯޓު ކުރުމުގެ ފުރުސަތު މިހާރު ހުޅުވާލާފައިވާ ކަމަށް މަޖިލީހުން ބުނެއެވެ.\nސުވާލުކުރާ ފަރާތުގެ ނަމާއި ކުރަން ބޭނުންވާ ސުވާލު ފޮނުވާނީ އަންނަ ހުކުރު ދުވަހުގެ 11:00 ގެ ކުރިން ރައްޔިތުންގެ މަޖިލީހުގެ އިދާރާގެ މީޑިއާ ސެކްޝަންގެ ހޮޓްލައިން ނަންބަރު 7234566 އަށެވެ. އަދި ސޯޝަލް މީޑިއާ މެދުވެރިކޮށް ސުވާލުކުރަން ބޭނުންވާ ފަރާތްތަކުން ސުވާލު ޕޯސްޓް ކުރައްވާއިރު، ހޭޝްޓެގް "އާސްކް ސްޕީކާ" (AskSpeaker#) ބޭނުންކުރެއްވުމަށް މަޖިލީހުން އެދެއެވެ.\n"އާސްކް ސްޕީކާ" ޕްރޮގްރާމަކީ ރައްޔިތުންގެ މަޖިލީހުގެ އިދާރާގެ އިސްނެގުމަކަށް، ރައްޔިތުންގެ މަޖިލީހުގެ އިދާރާ އާއި ޕީއެސްއެމް ގުޅިގެން ބޭއްވުމަށް ހަމަޖައްސާފައިވާ ލައިވް ޕްރޮގުރާމެކެވެ. މިއީ މިގޮތައް އާންމުކޮށް ރައްޔިތުންނަށް ހުޅުވާލައިގެން ރައްޔިތުންގެ ސުވާލުތަކަށް ޖަވާބު ދިނުމަށް މަޖިލީހުގެ ރައީސަކު ބާއްވަވާ ފުރަތަމަ ޕްރޮގްރާމެވެ.\nގުޅޭ ޓެގު ޕީއެސްއެމް ކުރީގެ ރައީސް މުހައްމަދު ނަޝީދު ރައްޔިތުންގެ މަޖިލީހުގެ ރައީސް ރައްޔިތުންގެ މަޖިލިސް


އަލީ ހާޝިމް ގަވަރުނަރު ކަމަށް ހަމަޖައްސަން ކޮމިޓީން ރުހުން ދީފި – Haftha\nއަލީ ހާޝިމް ގަވަރުނަރު ކަމަށް ހަމަޖައްސަން ކޮމިޓީން ރުހުން ދީފި\nމަރުކަޒީ ބޭންކު، މޯލްޑިވްސް މަނިޓަރީ އޮތޯރިޓީ (އެމްއެމްއޭ)ގެ ގަވަރުނަރުގެ މަގާމަށް، އަލީ ހާޝިމް އައްޔަން ކުރުމަށް ރައްޔިތުންގެ މަޖިލީހުން ރުހުން ދީފިއެވެ.\nރައީސް ނަޝީދުގެ ސަރުކާރުގައި ފިނޭންސް މިނިސްޓަރުކަން ކުރެއްވި އަލީ ހާޝިމް ގަވަރުނަރު ކަމަށް އައްޔަން ކުރަން ރައީސް އިބްރާހިމް މުހައްމަދު ސޯލިހް މަޖިލީހަށް ފޮނުއްވީ މިދިޔަ ބުދަ ދުވަހުއެވެ. އަދި އެ މައްސަލަ ދިރާސާ ކުރަން މަޖިލީހުގެ މާލިއްޔަތު ކޮމިޓީއަށް ފޮނުވިއެވެ.\nހާޝިމް ގަވަރުނަރުގެ މަގާމަށް އައްޔަން ކުރަން ކޮމިޓީން ފާސްކޮށްފައިވަނީ މިއަދު ބޭއްވި ބައްދަލުވުމުގައި ބައިވެރިވެވަޑައިގެންނެވި ހުރިހާ މެމްބަރުންގެ އިސްތިފާގުންނެވެ. ވޯޓުގެ ކުރިން މާލިއްޔަތު ކޮމެޓީން އަލީ ހާޝިމްއާ އިންޓަވިއު ވެސް ކުރިއެވެ.\nއަލީ ހާޝިމް އޭނާ އައްޔަން ކުރުމާމެދު އާންމުންގެ ހިޔާލު ހޯދުމަށް ވެސް ރައްޔިތުންގެ މަޖިލީހުން ހުޅުވާލެއްވިއެވެ. އެ ފުރުސަތުގައި އޭނާ ގަވަރުނަރު ކަމަށް އައްޔަން ކުރުމާ ދެކޮޅަށް އެއްވެސް މީހަކު ހިޔާލެއް ހުށައަޅާފައެއް ނުވެއެވެ.\nހިޔާލެއް ހުށަހަޅާފައިވާ ފަރާތުން ހުށަހަޅާފައި އޮތީ އެ މަގާމަށް އަލީ ހާޝިމް ގާބިލްކަން ފާހަގަކޮށް ހުށަހަޅާފައިވާ ހިޔާލެއް ކަމަށް މާލިއްޔަތު ކޮމިޓީން މައުލޫމާތުދެއެވެ.\nހާޝިމް ގަވަރުނަކަށް އައްޔަން ކުރުމަށް މަޖިލީހުން ހުށަހެޅުމުން، ދެން އެކަމާމެދު ގޮތެއް ކަނޑައަޅާނީ ރައްޔިތުންގެ މަޖިލީހުގެ ތަޅުމުންނެވެ.\nގަވަރުނަރުގެ މަގާމަށް ބޭފުޅަކު އައްޔަން ކުރައްވަނީ އެ މަގާމުގައި ހުންނެވި އަހުމަދު ނަސީރު މިދިޔަ ޖުލައި މަހުގެ 24 ވަނަ ދުވަހު އިސްތިއުފާ ދެއްވުމާ ގުޅިގެންނެވެ. އެގޮތުން އެ މަގާމު ހުސްވެފައި އޮންނަތާ މިހާރު މަހެއްހާ ދުވަސް ވަނީ ވެފައެވެ.


Minister Shahid2qaumehge haarijee vazeerunnaa bahdhalu kuravvaifi\nމިނިސްޓަރު ޝާހިދު ދެ ގައުމެއްގެ ހާރިޖީ ވަޒީރުންނާ ބައްދަލުކުރައްވައިފި\nރައިޒީނާ ޑައިލޮގްގައި ތަގުރީރުކުރެއްވުމަށް އިންޑިއާގެ ވެރިރަށް ނިއުދިއްލީއަށް މިހާރު ކުރައްވަމުން ގެންދަވާ ދަތުރުފުޅުގެ ތެރެއިން ޚާރިޖީ ވަޒީރު އަބްދުﷲ ޝާހިދު، ޗެކް ރިޕަބްލިކްގެ ޚާރިޖީ ވަޒީރު ތޮމަސް ޕެޓްރިޗެކާއި، ލެޓްވިއާގެ ޚާރިޖީ ވަޒީރު އެޑްގާސް ރިންކެވިކްސްއާއި މިއަދު ބައްދަލުކުރައްވައިފި އެވެ.\nމިއީ މި ދެބޭފުޅުންނާ މިނިސްޓަރު ޝާހިދު ބައްދަލުކުރެއްވި ފުރަތަމަ ފަހަރެވެ.\nދެ ބޭފުޅުންނާއެކު ވަކިވަކިން ބޭއްވި ބައްދަލުކުރެއްވުންތަކުގައި މިނިސްޓަރު ޝާހިދު ވަނީ ޔޫރަޕިއަން ޔޫނިއަން އާއި، ޔޫރަޕްގެ ގައުމުތަކާ އެކު އޮންނަ ގުޅުން ހަރުދަނާކުރުމަށް ދިވެހިރާއްޖެއިން މަސައްކަތްކުރާކަން ފާހަގަކުރައްވާފަ އެވެ. އަދި ދިވެހިރާއްޖެއާއި ޔޫރަޕާ ދެމެދު ވިޔަފާރީގެ ގުޅުންތައް އިތުރުކޮށް، ދިވެހިންނަށް ފަސޭހަކަމާ އެކު ޔޫރަޕަށް ދަތުރުކުރުމުގެ ފުރުސަތު ލިބުމުގެ މުހިއްމުކަމުގެ މައްޗަށް މިނިސްޓަރު ވާހަކަފުޅު ދެއްކެވި ކަމަށް ފޮރިން މިނިސްޓްރީން ވަނީ މައުލޫމާތު ދީފަ އެވެ.\nމިނިސްޓަރު ޝާހިދު ވަނީ މިއަދު ކޮމަންވެލްތުގެ ސެކްރެޓަރީ ޖެނެރަލް ޕެޓްރީޝިއާ ސްކޮޓްލެންޑާވެސް ދިއްލީގައި ބައްދަލުކުރައްވާފަ އެވެ. އަދި ދިވެހިރާއްޖެ އަލުން އަނބުރާ ކޮމަންވެލްތާ ގުޅުމުގެ މަސައްކަތްތައް ހަލުވި ކޮށްދެއްވުމަށް އެކަމަނާ ކުރައްވާ މަސައްކަތްޕުޅަށް ޝުކުރު އަދާކުރެއްވި އެވެ.\nކޮމަންވެލްތުން ވަނީ ދިވެހިރާއްޖެ އަލުން އަނބުރާ ކޮމަންވެލްތުގެ ގައުމަކަށް ވުމަށް މެމްބަރު އެއްވެސް ގައުމަކުން ދެކޮޅު ނުހަދާކަން މިދިޔަ ޑިސެމްބަރު މަހުގެ 23 ވަނަ ދުވަހު ރާއްޖެއަށް އަންގާފަ އެވެ. އަދި ކޮމަންވެލްތަށް އަލުން އަނބުރާ ވަނުމަށް ރަސްމީކޮށް ހުށަހެޅުމަށް ސެކްރެޓަރީ ޖެނަރަލް ވަނީ ދައުވަތު ދެއްވާފަ އެވެ.\nރަސްމީ ދަތުރުފުޅެއްގައި ފޮރިން މިނިސްޓަރު އަބްދުﷲ ޝާހިދު ދިއްލީއަށް ވަޑައިގެންފައި މިވަނީ އޮބްޒާވާ ރިސާޗް ފައުންޑޭޝަނާއި އިންޑިއާގެ މިނިސްޓްރީ އޮފް އެކްސްޓާނަލް އެފެއާޒް ގުޅިގެން ބާއްވާ ރައިޒީނާ ޑައިލޮގް 2020 ގައި ތަގުރީރުކުރެއްވުމަށެވެ.\nއެމަނިކުފާނު މި ޑައިލޮގްގައި ތަގުރީރުކުރެއްވުމަށް ހަމަޖެހިފައިވަނީ މާދަމާ އެވެ.\nމިނިސްޓަރު ޝާހިދު ފޮރިން މިނިސްޓްރީ


ޝިކާރަ(1) – Esfiya\nމަގު މައްޗަށް ނުކުތުމާއިއެކު ކުއްލިއަކަށް އެކި ދިމަދިމާލުން މޫނަށް އަލި އެޅެންފެށުމުން ބޭއިޚްތިޔާރުގައި މޫނު ފޮރުވާލެވުނެވެ. ކައިރީގައި އޮތް ވެހިކަލްއަށް އަރުވަންދެން ނޫސްވެރިންގެން ކެމެރާތައް ހުރީ ނުހާއަށް އަމާޒުވެފައެވެ. ނުހާ ލަދުން ހަލާކުވާވަރުވިއެވެ . އެތާތިބި އެންމެން ޗުކުޗުކު ތަޅުވާއަޑު އިވި އިވި ހުއްޓެވެ. “ހަށި ވިއްކާ އަންހެނެއް” “ހަށި ވިއްކަންތިއްބާ ފަޅާ އެރީ” ރެޑްކޮށް އަތުލައިގަތީ” “ލަދުކުޑަ”\nޓީ.ވީ.އެމް އިން ދައްކަމުން ދިޔަ ރޭގަނޑު 8 ގެ ޚަބަރު ބަލަން އިން ވިޝާމްއަށް ސިހުމެއް ލިބިގެންދިޔައި ކުޑައިރުއްކޮޅެއް ކުރިން ޕޮލިސް ހިންގި ރެއިޑެއްގައި ހަށިވިއްކަމުން ދަނިކޮށް އަތުލައިގެން އަންހެނެއްގެ ވާހަކައިންނެވެ. ޚަބަރާއިއެކު ދެއްކި ވީޑީއޯއިން އެ ފެނުނީ ދެވަނަ ދެމީހެއް ނޫނެވެ. މޫނު ފޮރުވައިގެން ހުއްޓަސް އެއީ ނުހާކަން ވިޝާމްއަށް އެނގުނެވެ.\nވިޝާމް އަވަސްވެގަތީ ފުލުސް އޮފީހުގެ ހެޑްކްއޯޓާރޒައަށް ދިއުމަށެވެ. އެތަނަށް ގޮސް މަޢުލޫމާތު ސާފުކުރުމަށްފަހު ނުހާގެ ލޯޔަރަށްވުމަށް ހުށަހެޅިއެވެ. ވިޝާމްގެ ހިތް އަވަސްވެފައިހުރީ ނުހާއާއި ބައްދަލުނުވެގެނެވެ. ފުލުސް އޮފީހަށް ދިޔަތާ އެތަށްއިރެއް ފަހުން ނުހާއާއި ބައްދަލުވުމުގެ ފުރަސަތު ލިބުމުން އަވެސްވެ ގަތީ ވިޝާމްގެ ހިތުގައި އުފެދިފައިވާ ސުވާލުތަކުގެ ޖަވާބު ހޯދުމަށެވެ. ވިޝާމްގެ ހިތް ބުނަމުން ދިޔައީ ނުހާއަކީ ކުއްވެރިއެއް ނޫންކަމަށެވެ. އެހެން ނުވާންވީ ސަބަބެއް ވެސް ނެތެވެ. ނުހާއަކީ ވިޝާމްގެ ހިތުގެ ކާނާއެވެ. ވިޝާމް ކުޑަ އިރުއްސުރެ ހިތުގައި ފޮރުވައިގެން އުޅޭ ހިތުގެ މަލިކާއެވެ. ވިޝާމް ނުހާއާއި ބައްދަލުކުރަން ވެއްދީ ކުޑަ ކޮޓަރިއަކަށެވެ. އެކޮޓަރީގައި ހުރީ ކުޑަ މޭޒަކާއި ދެގޮނޑިއެވެ. ވިޝާމް ކޮޓަރިއަށް ވަތްއިރު ނުހާ އޮތީ މޭޒުގައި ބޯއަޅާއިގެން ރޯންށެވެ.\nމީހަކު ކޮޓަރިއަށް ވަތްހެން ހީވުމުން ނުހާ ބޯ އުފުލާ ބަލާލިއިރު ކުރިމަތީ ހުރި ވިޝާމް ފެނުމުނެ އުފާވެސްވިއެވެ. އަދި އެހާ ދެރަވެ ލަދުވެސް ގަތެވެ. ހިތައް އުލަފެއް ލިބިގެންދިޔައީ ވިޝާމްއަށް ނުހާއަށް އެހީވެވޭނެއޭ ހިތައްއަރައެވެ. ބުނަން ބޭނުންވެފައި ހުރި ވާހަކަތައް ކިތަންމެ ގިނަ ނަމަވެސް ނުހާ އަށް އެއްވެސް ވާހަކައެއް ނުދެއްކުނެވެ. އަޑެއް ނުނުކުތެވެ. ވިޝާމްކައިރީ ބުނަން ބޭނުންވި ހުރިހާ ވާހަކައެއް ބޭރުވީ ކަރުނަތަކެއްގެ ސިފައިގައެވެ.\n“ނުހާ ވަގުތު ވަރަށް ކުޑަ، ވީގޮތެއް ކިޔާ ދީބަލަ” ވިޝާމް މަޑުމަޑުން ބުނެލިއެވެ.\n“މީ ބޮޑު އޮޅުވާލުމެއް. މީހަކު ނުހާއަށް ލަނޑެއް ދިނީ. ނުހާ އެގޮތަކަށް ނޫޅެން” ނުހާ ރޮމުން ރޮމުން ކިޔައި ދޭންފެށިއެވެ.\n2014 ވަނަ އަހަރުގެ ދަނޑުވެރިންގެ ދުވަސް ފާހަގަކުރުން އޮތީ އަހަރުމެން ރަށުގައި. ނުހާ އުޅުނީ ހިންގާ ކޮމިޓީގައި އަދި ނުހާއާއި ހަވާލުވެފައި އޮތީ ރަށަށް އަރާ މެހެމާނުންގެ ކަންތައް ބެލެހެއްޓުން. އެފަހަރު ރަށަށް އައި މާލޭގެ ނޫސްވެރިންގެ ޓީމްގެ ބައިވެރިންގެ ހުރުމުގެ ކަންތައް ހަމަޖެހުނީ ޖަމްއިއްޔާގޭގައި. ރަސްމީކޮށް ދަނދުވެރިންގެ ދުވަސް ފާހަގަކުރަން އޮތްދުވަހުގެ ކުރީރޭ އެޓީމް ރަށަށް އައި. އެމީހުންގެ ކަންތައްތައް ހަމަޖެއްސުމަށްފަހު ނުހާޥެސް ނިދަން ދާން ގެއަށް ދިއުމަށް ހިނގައިގަތީ ނުހާ ގްރޫޕްކުދިންނާއެކީ. ވަކި ހިސާބަކަށް ދެވުނުތަނުން ނޫސްވެރިންގެ ޓީމްގެ ބޮޑަކަށް ހުރި މީހާ ނުހާއަށް ގުޅި. ކުޑަކަމެއް ދިމާވެގެން އައިސްދީބަލާށޭ ބުނީމާ ދިޔައީ. ނުހާމެން ގްރޫޕް ކުދިން ބޭރުގައި ތިބެފައި ނުހާ އެތެރައަށް ވަތްއިރު ގޯތި ތެރޭހުރި ޖޯލީގައި އެމީހާ ޖައްސާލައިގެން އޮތް. ނުހާ ކިހިނިތްވީތޯ ސުވާލުކުރުމުން ނުނިދިގެން އުޅޭ ކަމަށާއި ވާހަކަ ދައްކާލަން މަޑުކޮށްލަދިނުމަށް އެދުނު. ނުހާ ވަރަށް ފޫހިވި. މާލޭ މީހުންގެ ވައްތަރޭ ހިތައްއަރާ ވަރަށް ލަސްވެޖެ ނޫންހޭ ދަނިއޭ ކިޔާފައި ނުހާ ދާން ހިނގައިގަތީމާ އަތުގައި ހިފާ ދަމައިގަތީމާ ވީ ފޫއްސެއްގެ ބޮޑުކަމުން ތީ ކޮންކަމެއްހޭ ކިޔާފައި އަވަހަށް އެތަނުން ދާން ފެށީމަ ނުލަފާ ހިނިގަނޑެއް ޖަހާލި.\nނުހާ ނުކުމެ ރައްޓެހި ކުއްދިންނަށް މިވާހަކަ ކިޔާ ދީ ވަރަށް އެއްޗެހި ކިޔަމުން ކައުންސިލަރު ކައިރީ ޝަކުވާކުރަން ނިންމައިގެން ދިޔައީ. އެރޭކޮށް އުޅެންޖެހުނީ އެމީހާގެ މެސެޖްތަކުން އުނދަގޫ ވާވަރުން. ވަރަށް ހިތް ނުބައި އިންސާނެއް އެއީ.\nނުހާގެ ވާހަކަ މިހިސާބައް ދިޔައިރު ނުހާ އިނީ ކުޑަކޮށް ހަމައަހަކަށް އެޅިފައެވެ. އަދި އޭރު ބައްދަލުކުރާ ގަޑި ހަމަވެފައިވުމާއިއެކު މާދަމާ އަންނާނެ ކަމަށް ބުނެ ވިޝާމް ފުލުސް އޮފީހުން ނުކުމެ ގެއަށްގޮސް ނުހާ ކިޔައިދިން ރައްޓެހިންނަން ގުޅަން ފެށިއެވެ. އެ ހުރިހާ ރައްޓެހިންވެސް ކިޔާ ދިން ގޮތުގައި އެ ނޫސްވެރިޔާގެ ފަރާތުން ނުހާއަށް އެދަތުރުގައި ވަރައް އުނދޫގު ފޯރިއެވެ. އަދި އެކަމުގައި ރަށު ކައުންސިލަރުގެ ވެސް ބައިވެރިވުން ވިއެވެ. އަދި ބޮޑު ކަންތައްގަނޑެއް ހިނގާ ރަށުން އެ ނޫސްވެރިން ބޭލިކަމަށް މަޢުލޫމާތު ލިބުނެވެ.\nއަނެއް ދުވަހު ވިޝާމް ނުހާއާއި ބައްދަލުކުރަން ގޮސް ނުހާއާއި ސުވާލުކުރަން ފެށުމުން ވާހަކަ ކުރިއަށް ގެންދިޔައެވެ.\nއެމީހާގެ އުނދަގޫ ބޮޑުވެ ފެންނަހާ ތާކުން ގަޔަށް ބޮލަށް އަރާ މަޖާކޮށްލަށް ވަގުތު ކޮޅެއް ދިނުމަށް އެދި ފާޑު ފާޑުގެ ވަހުޝީ ވާހަކަތައް ދައްކަން ފެށުމުން އެންމެ ފަހު ނުހާއަށް ކެތްނުވެގެން ކައުންސިލަރަށް އެކަން އެންގިން. ކައުންސިލަރު އެކަމާ ވަރަށް ދެރަވެ ނޫސްވެރިޔާއާއި ބައްދަލުކޮށް ނަސޭހަތްތެރިވާނެ ކަމަށް ބުނުމުން ނުހާ ވަރަށް ހިތްހަމަޖެހުނު. ދުވަހުގެ ހަރަކާތްތައް ނިމި ގެއަށްދާން ހިނގައިގެން ތަނުން ކައުންސިލަރު އެއްކަލަ ނޫސްވެރިޔާ ގޮވައިގެން ނުހާ ކައިރިއަށް އައި. ނުހާ ހީކުރީ މާފަށް އެދެން އައީ ކަމަށް. އެކަމަކު ކައުންސިލަރު ދެއްކި ވާހަކައިން ރުޅިއައިސްގެން ހަލާކުވާވަރުވި. ނޫސްވެރިޔާ އެދޭ ގޮތަށް އޭނަ ހިތްހަމަޖަސައިދިނުމަކީ މައްސަލައެއް ނޫންކަމާއި ނުހާ ބޭނުން ހުރިހާ ކަމެއް ކޮށްދޭނެކަމަށް ބުނި. އަދި ނުހާ ކޯސް ހަދަން މާލޭގައި ބަހައްޓާއިގެން ކިޔަވައިދޭނެކަމަށް ވެސް ބުނި. ނުހާ އައި ރުޅިން އެތާ ތިބި ފިރިހެން ގްރޫޕަށް ގޮވާ ހުރިހާ އެއްޗެއް ކިޔާ ދިނީ. ރައްޔިތު ހަރުކުލަ ޖަހާ މީހުންނަށް ވެސް މިކަން އެނގި ކައުންސިލަރަށް ވަރަށް ހަޅޭއްލަވާ އެ ނޫސްވެރިޔާ ވަގުތުން ރަށުން ފުރުވާލި.\nއޭނަ ދަމުން ނުހާއަށް މެސެޖް ކުރި “މަށަށް ވެސް ދުވަހެއް އަންނާނެ”\nebunaahen haadha kurey. dhen faharakun miahvure dhigukohlane kama ummydh kuran.\nV reethi ekm haadha kurey\ninteresting….. n v salhi….\nmi vaahakaves salhi hama, vaahaka kuru kiyaavareh nun ekam up kohladheyleh lasv ma dhw, mivaruves ok daily kon noonas week aku 1 faharuviyas up kuraakamuga vaanama dhan maa gina dhuvas vany dhw up kuran ves…. but ur story is much better.. good luck reem…. 🙂 keep uploading till end…\nIs this the beginning or the ending of this story…???? Nimunii ekey vx nunimey ekey vx jahaafa nethyma..\nWill upload soon.insha allah.. thanks for reading\nV nice.haadha kurey story.next part dhigu koh genesdhehvun edhen.\nDhanduveringe dhuvas faahangakurun othy, bt masveringe dhuvas faahanga kuran oiyreyge kurinrey… Fahun othy\nMee koncheh Emme dhefolhuvaiy liyefa\nKuru but story feshun reethi\nnice.. keep it up:)\nnice.. waiting for nxt prt.. when nxt prt will upload Reems??\nއަނިޔާ.. 03 ވަނަ ބައި..\nއެހެނިހެން ލޯބި December 9, 2015


Jeddahin Male ah: Risaalathuge marukazakah mahkaa ikhuthiyaaru kurehvun!\nޖިއްދާއިން މާލެއަށް: ރިސާލަތުގެ މަރުކަޒަކަށް މައްކާ އިޚްތިޔާރު ކުރެއްވުން\nމައްކާގެ ހިތުގެ ގޮތުގައި ބަލާ ސަރަހައްދު ދައްކުވައިދޭ ފޮޓޯއެއް\nއެޑިޓަރުގެ ނޯޓް: ގއ. މާމެންދޫއަށް ނިސްބަތްވެ ވަޑައިގަންނަވާ ޑރ. މުހައްމަދު ޝަހީމް އަލީ ސައީދަކީ ރާއްޖެ ދުށް ވަރަށް ބޮޑު އިލްމުވެރިއެކެވެ. ދިވެހިންގެ ފަހުރެކެވެ. އެމަނިކުފާނަކީ ރާއްޖޭގެ އިސްލާމިކް މިނިސްޓަރު ކަމާއި ރާއްޖޭގެ އިސްލާމިކް ޔުނިވާސިޓީގެ ޗާންސެލާކަން އަދާ ކުރައްވާފައިވާ ބޭފުޅެކެވެ. ރާއްޖޭގެ އިލްމީ ދަނޑުގައި އަގު އަދާ ނުކުރެވެނެ ގިނަ މަސައްކަތްތަކާއި ހިދުމަތް ކުރައްވާފައިވާ އަދި ސިޔާސީ މައިދާނުގައި އުސް ހިސާބަކަށް ދަތުރު ކުރެއްވެވި ޝަހީމް މިހާރު ހުންނެވީ މުސްލިމު ގައުމުތަކުގެ ޖަމިއްޔާ އޯގަނައިޒޭޝަން އޮފް އިސްލާމިކް ކޯޕަރޭޝަން (އޯއައިސީ) ގެ ސެކްރެޓްރީ ޖެނަރަލްގެ ހާއްސަ އެޑްވައިޒަރުގެ މަގާމުގަ އެވެ. އެ މަނިކުފާނު އެ ވަޒީފާގެ މަސައްކަތުގައި ޖިއްދާގައި ހުންނަވާއިރު ހުސްވަގުތު ހޯއްދަވައިގެން މިހާރުވެސް ލިޔުއްވައި ރިސާޗް ކުރައްވަ އެވެ. ތިރީގައި އެވަނީ "ޖިއްދާއިން މާލެއަށް" އެ ނަމުގައި އެ މަނިކުފާނު ސިލްސިލާކޮށް އަވަސްގައި ލިޔުއްވާނެ މަޒޫމުނުތަކެއްގެ ފުރަތަމަ ލިޔުމެވެ. --\nދުނިޔޭގެ ނިޒާމް ގެއްލި ދުނިޔެ އޮތީ އިޞްލާޙަށް ބޭނުންވެފަ އެވެ. ޖަހާލަތުގެ އަނދިރިކަން ފެތުރި އިންސާނުން ދިޔައީ އިންސާނުންނަށް އަޅުކަން ކުރަމުނެވެ. ދުނިޔޭގެ ކަންކޮޅުތަކުގައި އަނިޔާވެރިކަން ފެތުރިފައި އޮތީ އިންސާނުން ޙައިރާން ކުރުވާ ފަދަ ދަރަޖައަކަށެވެ. ސަމާވީ ދީންތައް އިންދިރާސްވެ ދުނިޔެ އޮތީ އިޞްލާޙީ އިންޤިލާބަކަށް އެދި ގޮވަގޮވައެވެ.\nކަން މިއޮތް ހިނދު ވެސް، ކުރީގެ ޤަރުނުތަކުގައި އެކި އުންމަތްތަކަށް މާތް ﷲ ފޮނުއްވި ނަބިއްޔުންނާއި ރަސޫލު ބޭކަލުން ފަހު ޒަމާނުގައި ނަބިއްޔަކު ވަޑައިގަންނަވާނޭކަމުގެ ޚަބަރު ދެއްވާފައިވުމުން އެ މަތިވެރި އުފާވެރި ޚަބަރަށް އިންތިޒާރު ކުރަމުން ދިޔަ މަދު ބަޔަކު ވެސް ދުނިޔޭގައި އުޅެމުން ދިޔަ އެވެ. އެމީހުންގެ ތެރެއިން އެއްބަޔަކު އުޅެމުން ދިޔައީ ޔަޘްރިބު (މަދީނާ) ގައެވެ. އޭގެ ތެރޭގައި ގިނައީ ބަނީ އިސްރާއީލްގެ ދަރިކޮޅުގެ މީހުންނެވެ. ހަމަ އެހެންމެ މައްކާގައި ވެސް ވަރަޤަތު ބުނު ނައުފަލް ފަދަ އިބްރާހީމްގެފާނުގެ ދީންމަތީގައި އުޅުނު މަދުބަޔަކު އުޅެމުން ދިޔައެވެ.\nމިދެންނެވި ފަދަ ޙާލަތެއްގައި ދުނިޔެ ވަނިކޮށް ތައުޙީދުގެ ރިސާލަތު އިޢުލާން ކުރެވިގެން ދިޔައީ މައްކާގެ ތެރެއިންވެ. ފަހު ޒަމާނުގެ ނަބިއްޔާގެ މަތިވެރި ޝަރަފް ލިބިވަޑައިގެން ރަޙުމަތުއްލިލްޢާލަމީން މަތިވެރި މަޤާމް މާތް ﷲ ދެއްވީ އިބުރާހީމްގެފާނުގެ ދަރިކަލުން އިސްމާޢީލްގެފާނުގެ ދަރިފަސްކޮޅުން ވަޑައިގެންނެވި ޤުރައިޝް ވަންހައިގެ މާތް ސާބިހާ މުޙައްމަދު ބުނު ޢަބްދުﷲ އަށެވެ. އެ ކަލޭގެފާނުގެ އުފަންވެވަޑައިގެންނެވީ މައްކާގެ އެންމެ އަބުރުވެރި އެންމެ ޝަރަފްވެރި އެންމެ ޢިއްޒަތްތެރި ޢާއިލާގެ ތެރެއިންވެ. އެކަލޭގެފާނުގެ ކާފާފުޅު އަބްދުލްމުއްޠަލިބަކީ ޤުރައިޝް ވަންހައިގެ ޒަޢީމެވެ. އެކަލާނގެފާނުގެ ބައްޕާފުޅު ޢަބްދުﷲ އަކީ ޢަބްދުލްމުއްޠަލިބްފާނުގެ އެންމެ ލޯބިފުޅުވާ ދަރިކަލުންނެވެ.\nފަހު ޒަމާނުގެ ނަބަވީ ރިސާލަތުގެ މައި މަރުކަޒަކަށް މައްކާ ވެގެން ދިޔައީ ކީއްވެގެން ހެއްޔެވެ؟ މި ސުވާލުގެ ޖަވާބުގައި ވަރަށް ގިނަ ވާހަކަ ދެއްކިދާނެ އެވެ. އެހެންނަމަވިޔަސް އޭގެ ޖަވާބުގެ ގޮތުން ފާހަގަކޮށްލެވޭ މުހިންމު ބައެއް ދީނީ އިޖުތިމާޢީ ޘަޤާފީ ސިޔާސީ ސަބަބުތަކަށް އަލިއަޅުވާލާނަމެވެ.\nފުރަތަމަ ސަބަބަކީ: މާތްﷲގެ ނަބިއްޔާ އިބުރާހީމް ޢަލައިހިއްސަލާމް އެކަލޭގެފާނުގެ ޢާއިލާއާއެކު މައްކާގައި ވަޒަންވެރިވުމަކީ މިކަމުގެ ފެށުމެވެ. އިސްމާޢީލްގެފާނާއި އެކަލޭގެފާނުގެ މައްމާފުޅު ހާޖަރުގެފާނާއެކު އިބްރާހިމްގެފާނު މައްކާގެ ހަނަފަސް ބިމަށް ހިޖުރަ ކުރެއްވުމަކީ މަތިވެރި ތަދުބީރެއްގެ ފެށުމެވެ. އެ ހަނަފަސް ބިމަށް އެ ދެމައިކަލުން ދޫކުރައްވައި އެކަލޭގެފާނު ދުޢާ ކުރެއްވީ، އެ ދެމައިކަލުން ދޫކުރައްވައި އެ ވަޑައިގަންނަވަނީ ހަނަފަސް ބިމަކަށް ކަމަށާއި ﷲ ގެ ރަޙުމަތާއި ފަޟުލުވަންތަކަން އެ ދެމައިކަލުންނަށް ދެއްވައި ތަނަވަސް ރޯދި ބަރަކާތާއި ބާއްޖަވެރިކަމާއި އަމާންކަން ދެއްވުމަށް ދުޢާ ކުރައްވައި އެ ދެމައިކަލުން އެ ރަށަށް ދޫކުރައްވައި ވަޑައިގެންނެވިއެވެ.\nދެން ޒަމްޒަމް ފެން ފާޅުވުމާއި އެއާ ގުޅިގެން ޞަފާ އާއި މަރުވާ ފަރުބަދައިގެ އައްސޭރިފަށުގައި ހިނގައި ދިޔަ ކަންކަމުގެ ވާހަކަ ސިޔަރަތު ފޮތްތަކުގައި ތަފްސީލުކޮށް ބަޔާންވެފައި އެބަހުއްޓެވެ. އަދި ހާޖަރުގެފާނާއި ދަރިކަލުން އިސްމާޢީލްގެފާނު މައްކާގެ ތެރެއަށް ދޫކުރެއްވުމަށް ފަހު އިސްލާމީ ދަޢުވަތުގެ މަސައްކަތުގައި ގިނަ އަހަރުތަކެއް އުޅުއްވުމަށް ފަހު އަނެއްކާވެސް އިބްރާހީމްގެފާނު މައްކާއަށް އެނބުރި ވަޑައިގެން ގެފުޅުގެ ބިންގަލުގެ މަތީގައި ﷲ ގެ އަމުރުފުޅަށް ގެފުޅު ބިނާ ކުރައްވައި އާރާސްތު ކުރެއްވިއެވެ.\nގެފުޅު ބިނާ ކުރައްވައި މީސްތަކުން ޙައްޖަށް އައުމަށް ގޮވާލެއްވި އެވެ. އަދި މީސްތަކުންނަށް ﷲގެ ފޮތާއި ޙިކުމަތް އުގަންނަވައި ދެއްވުމަށް މައްކާގެ އަހުލުވެރިންގެ ތެރެއިން ރަސޫލަކު ފޮނުއްވުމަށް އިބްރާހީމްގެފު ދުޢާ ކުރެއްވި އެވެ. އެ ދުޢާ މާތް ﷲ އިޖާބަކުރައްވައި އެކަލޭގެފާނުގެ ދަރިކޮޅުން މުޙައްމަދުގެފާނު ވަޑައިގެންނެވުމަށް އިރާދަކުރެއްވީ އެވެ. މުޙައްމަދު ނަބީކަލޭގެފާނަކީ އެ ދުޢާގެ އަސަރެވެ. އެއީ އިބްރާހީމްގެފާނުގެ ވާރިސެވެ. ތައުޙީދުގެ ރިސާލަތު އިޢުލާން ކުރައްވައި ﷲ ގެ އެއްކައުވަންތަކަން ބިންމަތީގައި އަލުން ދިރުއްވައި ދީން ފެތުރުވެވުމަށް ފޮނުއްވުނު އެންމެ ފަހުގެ ނަބިއްޔާ އަދި ރަސޫލަކީ މުޙައްމަދުގެފާނެވެ.\nމި ޙަޤީޤަތްތަކަށް އިޝާރާތް ކުރައްވައި ކީރިތި ޤުރުއާނުގެ އަލްބަޤަރާ ސޫރަތުގެ 127 – 129 ގައި ﷲ ވަޙީކުރައްވާފައިވާ ބަސްފުޅުގެ މާނައިގައި ވެއެވެ: " އަދި إبراهيم ގެފާނާއި إسماعيل ގެފާނާ ދެބަފައިކަލުން ގެފުޅުގެ ބިންގާ އުފުއްލަވައި ބިނާ ކުރައްވަމުން ގެންދެވިހިނދު، ހަނދުމަކުރާށެވެ! (އެހިނދު دعاء ކުރެއްވިއެވެ.) އަޅަމެންގެ ވެރިރަސްކަލާކޮ! އަޅަމެންގެ ކިބައިން (މިކަން) قبول ކުރައްވައިފާނދޭވެ! ހަމަކަށަވަރުން، އިބަރަސްކަލާނގެއީ މޮޅަށް އައްސަވާވޮޑިގެންވާ މޮޅަށް ދެނެވޮޑިގެންވާ ރަސްކަލާނގެ އެވެ. އަޅަމެންގެ ވެރިރަސްކަލާކޮ! އިބަރަސްކަލާނގެއަށް ފުރިހަމަޔަށް ކިޔަމަންވާ ދެމީހުން ކަމުގައި އަޅަމެން ލައްވައިފާނދޭވެ! އަދި އިބަރަސްކަލާނގެއަށް ފުރިހަމަޔަށް ކިޔަމަންވާ أمّة އެއް، އަޅަމެންގެ ދަރިފަސްކޮޅުން ލައްވައިފާނދޭވެ! އަދި އަޅަމެން އަޅުކަން ކުރާނޭ ގޮތްތައް އަޅަމެންނަށް ދައްކަވައިފާނދޭވެ! އަދި އަޅަމެންގެ މައްޗަށް توبة ލައްވައިފާނދޭވެ! ހަމަކަށަވަރުން އިބަރަސްކަލާނގެއީ ގިނަގިނައިން توبة ލައްވާ، رحيم ވަންތަ ރަސްކަލާނގެ އެވެ. އަޅަމެންގެ ވެރިރަސްކަލާކޮ! އަދި އެ أمّة ގެ މީހުންނަށް އިބަރަސްކަލާނގެ آية ތައް ކިޔަވައިދެއްވާ، حكمة އާއި ފޮތް އުނގަންނައިދެއްވާ އަދި (އެންމެހާ ނުބައިގޮތްތަކުން) އެ أمّة طاهر ކުރައްވާނޭ رسول އަކު، އެ أمّة ގެ ތެރެއިން، އެ أمّة ގެ ތެރެޔަށް ފޮނުއްވައިފާނދޭވެ! ހަމަކަށަވަރުން، އިބަރަސްކަލާނގެއީ عزيز ވަންތަ، حكيم ވަންތަ ރަސްކަލާނގެއެވެ."\nދެވަނަ ސަބަބަކީ، މައްކާއަކީ އިބްރާހީމްގެފާނުގެ ރިސާލަތުގެ އަސަރު އޮތް ތަނަކަށްވެފައި، ގެފުޅު ބިނާކުރެވިފައިވާ މާތް ކުރެއްވި ބިމަށް އެ ބިންވާތީ އާއި އެތަނުގެ އަހުލުވެރިންނަކީ ޝަރީކު ކުރާ ބަޔަކަށް ވިޔަސް، ﷲ ވޮޑިގެންވާ ކަމަށް ޤަބޫލު ކުރާ ބަޔަކަށް ވުމުން އެމީހުން ހެޔޮ މަގަށް ގެނައުމަށް ފަސޭހަވެދާނެތީ އެވެ. އެހެނީ މިސާލަކަށް ފާރިސް ކަރައަށް ބަލާއިރު އެމީހުންނަކީ އަލިފާނަށް އަޅުކަންކޮށް އުޅުނު ބައެކެވެ. އެމީހުންނަކީ އެއްގޮތަކަށް ވެސް ﷲ ވޮޑިގެންވާ ކަމަށް އީމާންވާ ބައެއް ނޫނެވެ. އަދި ރޯމަނުންނަކީ ވަޘަނީ ބައެކެވެ. ބުދަށް އަޅުކަންކޮށް އުޅުނު ބައެކެވެ. ދެން ދުނިޔޭގައި އުޅެމުން ދިޔައީ މުލްޙިދުންނާއި އިރަށް އަޅުކަންކުރާ މީހުންނެވެ. މިއާ ޚިލާފަށް މައްކާގެ އަހުލުވެރިންނަކީ ކުރީން ތައުޙީދުގެ މަތީގައި ތިބި ބަޔެކެވެ. ކުރިން އިބްރާހީމްގެފާނުގެ މިއްލަތުގައި ތިބި ބައެކެވެ. ގެފުޅަށް މާތްކޮށް ހިތަމުން އައިބައެކެވެ.\nއެމީހުންނަކީ ﷲ ވޮޑިގެންވާ ކަމަށް ޤަބޫލުކުރާ ބައެކެވެ. ނަމަވެސް އެމީހުންގެ ތެރެއަށް ފަހުން ބުދުދީނުގެ އަސަރު ވަދެ އެކަމުގެ ޝިކާރަކަށް ވީއެވެ. އަދި އާޚިރަތް ދުވަހަށް އިންކާރު ކުރުން ފަދަ ކަންކަން އެމީހުންގެ ތެރެށް ފެތުރިފައި އޮތެވެ.\nމުޙައްމަދުފާނުގެ ރިސާލަތު ބިނާވެގެން ދިޔަ އެންމެ ބޮޑު ދެ އަސާސަކީ އަޅުކަމުގައި ﷲ އެއްކައުވަންތަ ކުރުމާއި އާޚިރަތް ދުވަހަށް އީމާންވުމެވެ. މި ދެކަމަށް އިތުރު އެކަލޭގެފާނު ދިޔައީ ގޮވާލައްވަމުނެވެ. މައްކާގެ އަހުލުވެރިން ފުރަތަމަކޮޅުގައި އެކަމަށް އިންކާރު ކުރިޔަސް، ފަހުން ބަޔަކަށް ފަހު ބަޔަކު އެކަލޭގެފާނުގެ ދަޢުވަތު ދިޔައީ ޤަބޫލު ކުރަމުނެވެ. އޭގެ ތެރޭގައި މައްކާގެ އަޝްރާފުން ހިމެނެއެވެ.\nތިންވަނަ ސަބަބަކީ މައްކާއަކީ ޢަރަބި ކަރައިގެ އިޖުތިމާޢީ މަރުކަޒަށް ވުމެވެ. އިސްލާމްދީން ބާވާލެއްވުމުގެ ކުރިން ވެސް ޢަރަބިން ޙައްޖުކޮށް އުޅުނެވެ. ޠަވާފުކޮށް ވެސް އުޅުނެވެ. ނަމަވެސް އެމީހުން އެކަންކަން ކުރަމުން އައީ ރަނގަޅު ގޮތަކަށް ނޫނެވެ. ގެފުޅު ވަށައި ޠަވާފު ކުރަމުން ދިޔައީ އޮރިޔާން ޙާލުގައެވެ. އަދި ގެފުޅުތެރޭގައި އެތައް ސަތޭކަ ބުދު ހުއްޓެވެ. މައްކާގެ އަހުލުވެރިންގެ އިތުރުން ވަށައިގެންވާ އެހެނިހެން ޤަބީލާތަކުގެ މީހުން ދީނީ އަޅުކަން އަދާކުރުމަށް މައްކާއަށް އާދެއެވެ. މިހެންކަމުން މިފަދަ މާޙައުލެއްގައި ގިނަ ޢަދަދެއްގެ މީހުންނާ ހަމަ އަށް އިސްލާމީ ރިސާލަތު ފޯރުކޮށްދިނުމަކީ ފަސޭހަ ކަމަކަށް ވެގެންދާނެ އެވެ. މި މާޙައުލުގައި ކީރިތި ރަސޫލާ ވަޑައިގެންނެވީ އިސްލާމްދީނަށް ގޮވާލައްވަމުނެވެ. ޙައްޖައް އަންނަ މީހުންނަށް ދަޢުވަތު ފޯރު ކޮށްދެއްވިއެވެ. މިގޮތުން މައްކާ ފިޔަވައި އަރަބި ކަރައިގެ އެކި ކަންކޮޅުތަކަށް އިސްލާމްދީން ވާސިލްވެގެން ދިޔައީ ކޮންމެ އަހަރަކު މައްކާއަށް ޙައްޖަށް އަންނަ މިހުންގެ ސަބަބުނެވެ. އެމީހުންގެ ތެރެއިން ބަޔަކު ކީރިތި ރަސޫލާގެ ދަޢުވަތަށް އިޖާބަދިނުމުގެ ސަބަބުނެވެ.\nހަތަރުވަނަ ސަބަބަކީ: ޘަޤާފީ އަދި ފިކުރީ އެއްވުންތައް އޮންނަނީ މައްކާގައި ކަމަށް ވުމެވެ. ޢުކާޒު ބާޒާރުގައި ޅެންކިޔުމާއި ޅެން ހެދުމާއި މި ބާވަތުގެ ޘަޤާފީ ކަންކަމަކީ މައްކާގެ ތެރޭގައި ވަރަށް ބޮޑަށް އޮތެވެ. އަދި މައްކާއިން ބޭރުން ވެސް ގިނަ ޢަދަދެއްގެ މީހުން މި ބާވަތުގެ ކަންކަމުގައި ބައިވެރިވުމަށް މައްކާއަށް އަންނަމުން ދިޔަ އެވެ. މި ފަދަ ވެއްޓެއްގައި ﷲ ގެ ރިސާލަތު ލެއްވުމުން ގިނަ ބަޔަކަށް އޭގެ އަޑު އިވޭނޭކަން ކަށަވަރެވެ.\nފަސްވަނަ ސަބަބީ: މައްކާއަކީ ސަރަޙައްދުގެ އިޤުތިޞާދީ މަރުކަޒަށްވުމެވެ. ޚާއްޞަކޮށް ޤުރައިޝް ވަންހައިގެ މީހުންނަކީ ވިޔާފާރީގައި ވަރަށް ކުރީ ސަފުގައި އުޅުނު ބަޔެކެވެ. ވިޔަފާރިވެރިންގެ ތެރޭގައި އަންހެނުންނާއި ފިރިހެނުން ހިމެނެއެވެ. އެމީހުންގެ ވިޔަފާރި ޤާފިލާތައް މައްކާގެ ބޯޑަރު ހުރަސްކޮށް ޝާމްކަރައަށާއި ޔަމަން ކަރައަށް ދަތުރުކޮށް އުޅުނެވެ. މި ޒަމާނުގެ ގޮތުން ބަލާނަމަ ބައިނަލްއަޤުވާމީ ވިޔަފާރީގައި މައްކާގެ އަހުލުވެރިން ޙަރަކާތްތެރިވެ އުޅުނެވެ. މީގެ އިތުރުން މަސްވެރިކަން ފަދަ އިޤުތިޞޯދީ މަސައްކަތްތަކުގައި ޢަރަބީން ޙަރަކާތްތެރިވިކަން ފެންނަން އެބައޮތެވެ. އެމީހުންނަކީ ހަމަ އެކަނި ބަކަރި ގެންގުޅުނު ބައެއް ނޫނެވެ. ޤުރައިޝުންގެ ވިޔަވާރި ޤާފިލާތަކުގެ ބައިނަލްއަޤުވާމީ ދަތުރުތުތަކުގެ ވާހަކަ ކީރިތި ޤުރުއާނުގައި ބަޔާންވެގެންވެއެވެ. އަދި "ޤުރައިޝް" ގެ ނަމުން ޚާއްޞަ ސޫރަތެއް ﷲ ބާވާލައްވައި ވިޔަފާރީގެ ދަތުރުތަކުގެ ވާހަކަ އެ ސޫރަތުގައި ބަޔާން ކުރައްވާފައި ވެއެވެ.\nއެމީހުންނަކީ އެޒަމާނުގައި އޮތް ވިޔަފާރީގެ ތެރޭގައި ތަފާތު ދާއިރާތަކުން ޙަރަކާތްތެރިވެ އުޅުނު ބައެކެވެ. މިކަމުގައި މައްކާގެ އަހުލުވެރިން ކުރިއަރާފައިވާވަރުން، އަރަބި ކަރައިގައި ވަށައިގެންވާ އެހެނިހެން ޤަބީލާތަކުގެ އަހުލުވެރިން ވިޔަފާރީގެ އެކި އެކި މުޢާމަލާތްތައް ކުރުމަށް މައްކާއަށް ގިނަގިނައިން އައިސްއުޅުނެވެ. މައްކާގެތެރެއިން ރަސޫލާކު ވަޑައިގެންފި ނަމަ މި އެންމެނަށް ދީން ފޯރުކޮށްދިނުމަށް ފަސޭހަވެގެންދާނެ އެވެ. ކީރިތި ރަސޫލާގެ ރިސާލަތު ފޯރު ކޮށް ދެއްވުމުގައި އަމާޒުކުރެއްވި އެއްދާއިރާއަކީ މިއީއެވެ. މިގޮތުން ޢުޘްމާން ބުނު އައްފާނު ފަދަ ބައެއް ވިޔަފާރިވެރިން އިސްލާމްވި އެވެ. އެބޭކަލުންގެ ސަބަބުން އިސްލާމްދީނަށް ނަޞްރު ލިބުނެވެ. އިސްލާމްދީން ޤަބޫލު ކުރި އަޅުން މިނިވަންކުރުމާއި ﷲގެ މަގުގައި ކުރެވުނު ޖިހާދަށް ބޮޑު ހޭދައެއް މި ބޭކަލުން ކުރެއްވިއެވެ.\nމި ދެންނެވި ސަބަބުތަކުގެ އިތުރުން ފާރީސީންނާއި ރޯމަނުންގެ ވެރިކަން ފަދަ ވެރިކަމެއް ޢަރަބިންގެ ތެރޭގައި ޤާއިމުވެފައި ނެތެއްކަމަކު، ޢަރަބި ކަރައިގައި ޒަޢާމަތު އޮތީ ޤުރައިޝުންގެ އަތްމަތީގައި ކަމުން، ޤުރައިޝުން ގެ ނިންމުންތައް ޢަރަބި ކަރައާއި ވަށައިގެންވާ ޤަބީލާތަކުގެ މީހުން އައީ ޤަބޫލު ކުރަމުންނެވެ. ބައެއް ޤަބީލާތަކުގެ ދީނަކީ ޤުރައިޝުންގެ ދީނެވެ. އަދި ޤަބީލާތަކުގެ މެދުގައި ޖެހޭ ތަފާތު މައްސަލަތައް ޙައްލުކުރުމަށް މައްކާއަށް އައިސް އުޅުނެވެ. މިދެންނެވި ސަބަބުތަކަށްޓަކައި މައްކާއްއާއި ޤުރައިޝުންގެ ޤަދަރު ޢަރަބިންގެ ހިތްތަކުގައި ވަރަށް ބޮޑަށް އޮތީ އުފެދިފައެވެ. އަދި އެހެންކަމުން ޤުރައިޝުންގެ ތެރެއިން ނަބިއްޔަކު ވަޑައިގަތުމުން އެހެން ޤަބީލާތަކުގެ އަހުލުވެރިންގެ ހިތްތަކުގައި އެކަން ބަލައިގަތުމަށް ފަސޭހަވެގެންދާނެކަން ވެސް ޔަޤީނެވެ.\nއިސްވެ ބަޔާންވެ ދިޔަ ސަބަބުތަކީ މައްކާގައި އިސްލާމީ ރިސާލަތު ފެށުމަށް މެދުވެރިވެގެންދިޔަ ސަބަބުތަކުގެ ތެރެއިން މުހިންމު ސަބަބުތަކެއްކަމުގައި މުއައްރިޚުން ބަޔާންކުރައްވާފައި ވެއެވެ. އިސްލާމީ ރިސާލަތު ފެށުމަށް އެންމެ މުނާސިބު ރަށުގައި ފެށިގެން ދިއުމުން ޤަދަރުވެރި އެތައްބަޔަކު އިސްލާމްދީނަށް ވަނެވެ. ހުނަރުވެރި އެތައް ބަޔަކު ވަނެވެ. އިސްލާމްދީނަށް ފަހު ވެސް މައްކާވެގެން ދިޔައީ ދީނީ އިޖުތިމާޢީ މަރުކަޒަށެވެ. އިސްލާމީ ޘަޤާފީ އަދި އަޅުކަމުގެ މަރުކަޒުގެ ގޮތުގައި މައްކާ ދެމިއޮތެވެ. އިރާދަކުރެއްވިއްޔާ ޤިޔާމަތާ ހަމައަށް ވެސް އެކަން އޮންނާނީ އެގޮތަށެވެ. ދެން ސުވާލަކީ މައްކާ ފަތަޙަކުރުމަށް ފަހުގައި ވެސް މައްކާގައި އިސްލާމީ ދައުލަތް ޤާއިމު ނުކުރައްވައި މަދީނާ އިސްލާމީ ދައުލަތުގެ ވެރިރަށް ގޮތުގައި ދެމި އޮތީ ކީއްވެގެން ހެއްޔެވެ. ކުރިއަށް ހުރި މަޒުމޫނު ތަކުގައި އެވާހަކަ ބަޔާން ކުރާ ހުށީމެވެ.


Majileehuge Kunfulnithakaa Behey Committee In Jabiru Isthiufaa...\nމަޖިލީހުގެ ކުންފުނިތަކާ ބެހޭ ކޮމިޓީން ޖާބިރު އިސްތިއުފާ ދެއްވައިފި\n3 މަސް,5ދުވަސް, 16 ގަޑި,6މިނެޓް, 44 ސިކުންތު ކުރިން 225 1 މަރިޔަމް އިސްއާދާ\n-ކާށިދޫ ދާއިރާ މެމްބަރު އަބްދުﷲ ޖާބިރު. ފޮޓޯ: ޗެނެލް13\nހިތްހަމަނުޖެހުންތަކާއެކު ރައްޔިތުންގެ މަޖިލީހުގެ ކުންފުނިތަކާ ބެހޭ ކޮމިޓީން ކާށިދޫ ދާއިރާ މެމްބަރު އަބްދުﷲ ޖާބިރު އިސްތިއުފާ ދެއްވައިފިއެވެ.\nނަވާރަވަނަ ރައްޔިތުންގެ މަޖިލީހުގައި ފުރަތަމަ ފަހަރަށް ރިޔާސަތުން ނަން އިއްވައި ޖާބިރު ވަނީ ޖަލްސާ އިން ބޭރުކޮށްފައެވެ. މަޖިލީހުގެ ތަޅުމުގައިވެސް އަޑުގަދަ ކުރައްވައި މަޖިލީހުގެ ރިޔާސަތަށް ބަހުގެ ހޫނު ހަމަލާތަކެއް ޖާބިރު ރައްދުކުރެއްވިއެވެ.\nމި މައްސަލައިގައި މަޖިލީހުގެ ރައީސް މުހައްމަދު ނަޝީދު ވަނީ ޖާބިރުގެ ނަން ޤަވާއިދާ ޚިލާފަށް އިއްވައި ތަޅުމުން ނެރުއްވައިފައެވެ. ޖާބިރު ކޮމިޓީން އިސްތިއުފާ ދެއްވާފައި ވަނީ އެ ކޮމިޓީން ރަނގަޅަށް މަސައްކަތް ނުކުރައްވާ ކަމަށާއި އެއީ މުހިންމު ކޮމިޓީއަކަށް ނުވާތީ ކަމަށް ވިދާޅުވެ.\nއެގޮތުން ސަރުކާރުގެ 31 ކުންފުނި ގެނެސްގެން ކުރަނީ ބޭކާރު މަސައްކަތެއް ކަމަށާ އެކަމަށް ތާއީދު ނުކުރައްވާ ކަމަށް ޖާބިރު ވަނީ ވިދާޅުވެފައެވެ. އަދި ކޮމިޓީގެ މަސައްކަތްތައް ޑްރާމާއެއްގެ ގޮތުގައި ޖާބިރު ވަނީ ސިފަކުރައްވާފައެވެ.\nސަރުކާރު ކުންފުނިތަކާ ބެހޭ ކޮމެޓީގައި ޖާބިރު ވަނީ އެ ކޮމެޓީގެ މުގައްރިރު ހުޅުދޫ ދާއިރާ މެމްބަރު، އިލްޔާސް ލަބީބަށް އަމާޒުކޮށް ބަހުގެ ހޫނު ހަމަލާތަކެއް ރައްދުކުރައްވައިފައެވެ.\nއެއާއެކު ޖާބިރު ވަނީ، ކޮމިޓީން އިސްތިއުފާ ދެއްވި ކަމަށް ވިދާޅުވެ ކޮމިޓީ ދޫކުރައްވައި ވަޑައިގެންފައެވެ. ރައީސް އިބްރާޙިމް މުހައްމަދު ސާލިހްގެ އެޑްވައިޒަރުކަން ކުރައްވާފައިވާ ޖާބިރު މަޖިލީހަށް އިންތިހާބުވީ އަމިއްލަ މެމްބަރެއްގެ ގޮތުގައެވެ.\nއަދި ޖާބިރު ފާހަގަވެފައިވަނީ މި ސަރުކާރަށް ވަރަށް ބޮޑަށް ފާޑުވިދާޚުވާ މެމްބަރެއްގެ ގޮތުގައެވެ.\nކާށިދޫ ދާއިރާގެ މެމްބަރު އަބްދުﷲ ޖާބިރު ރައްޔިތުންގެ މަޖިލީހުގެ ކުންފުނިތަކާ ބެހޭ ކޮމިޓީ\nބޮސި 10 ޖުލައި 2019 - 21:43\n19 މިނެޓް ކުރިން70\n33 މިނެޓް ކުރިން 39 0